தேர்தல் ஆணையாளர்கள் நியமன முறையில் மாற்றம் கொண்டுவர வேண்டும்

பிரதமர் மன்மோகன் சிங்குக்கு அத்வானி கடிதம்
தேர்தல் ஆணையாளர்கள் நியமன முறையில் மாற்றம் கொண்டு வரவேண்டும் என்று பிரதமர் மன்மோகன் சிங்குக்கு அத்வானி கடிதம் எழுதி உள்ளார்.
பிரதமர் மன்மோகன் சிங்குக்கு பாராளுமன்ற பாரதீய ஜனதா கட்சி தலைவர் அத்வானி நேற்று முன்தினம் ஒரு கடிதம் எழுதி உள்ளார். அந்த கடிதத்தில் அவர் கூறி இருப்பதாவது:-
தலைமை தேர்தல் ஆணையாளர் குரேஷி இந்த மாதம் ஓய்வு பெறுகிறார். அதைத் தொடர்ந்து தேர்தல் ஆணையத்தில் ஒரு இடம் காலி ஆகிறது. 
இந்த இடம் எப்படி நிரப்பப்படும் என்பதில் பொதுமக்களிடம் ஆர்வமும், கவலையும் சம அளவில் ஏற்பட்டுள்ளது. அரசியல் சட்டத்தின் அடிப்படையில் நியமிக்கப்படுகிற தேர்தல் ஆணையாளர் பதவிகள் போன்றவற்றில் பாரபட்சம் வெளிப்படையான தன்மை இன்மை, நடுநிலை இல்லாத நிலை ஆகியவற்றை நீக்க வேண்டும். 
இரு தரப்பு கருத்து அடிப்படையில் இந்த நியமனங்கள் செய்யப்பட வேண்டும் என்ற எண்ணம் வேகமாக வளர்ந்து வருகிறது.
திறமையான, நேர்மையான, அப்பழுக்கற்றவர்கள்தான் தேர்தல் ஆணையாளர்கள் போன்ற முக்கிய பதவிகளுக்கு நியமிக்கப்படுவதை மக்கள் பார்க்க விரும்புகிறார்கள். ஏனெனில் இந்த அமைப்புகள் ஆட்சிமுறையின் தரத்தை நிர்ணயிப்பவையாக இருக்கின்றன. தற்போது தேர்தல் ஆணையாளர் பதவி, பிரதமரின் அறிவுரையின் பேரில் ஜனாதிபதியால் நியமனம் செய்யப்படுகிறது. இது மக்களிடையே நம்பிக்கையை ஏற்படுத்தவில்லை.
இத்தகைய முக்கிய முடிவுகளை எடுப்பது ஆளுங்கட்சிக்கே உரித்தானது எனத் தொடர்ந்து பின்பற்றி வருவது தேர்வு நடைமுறையை மோசடிக்கும், ஒரு சார்புக்கும் வழிநடத்தி விடும்.
தலைமை கண்காணிப்பு ஆணையர், தலைமை தகவல் ஆணையர் பதவிகளுக்கு கொண்டு வந்தது போல, தேர்தல் ஆணையாளர் மற்றும் பிற அரசியல் சட்ட அமைப்புகளின் நியமனங்களுக்கான தேர்வு முறையில் சீர்திருத்தங்களைக் கொண்டு வரவேண்டிய தருணம் வந்துள்ளது.
தேர்வு முதைமை தலைமை கண்காணிப்பு ஆணையர், தலைமை தகவல் ஆணையர் பதவிகளைப் பொறுத்தமட்டில் மாற்றங்கள் வந்திருக்கிறது என்றால் அதற்கு உச்ச நீதிமன்றின் தலையீடுதான் காரணம்.
தேர்தல் ஆணையத்தில் புதிய உறுப்பினர் (ஆணையர்) நியமனத்தை பொறுத்தமட்டில், பிரதமர், சட்ட மந்திரி, சுப்ரீம் கோர்ட்டு தலைமை நீதிபதி, பாராளுமன்ற எதிர்க்கட்சி தலைவர்.
டெல்லி மேல்சபை எதிர்கட்சித் தலைவர் ஆகியோரால் அவர் தேர்வு செய்யப்பட வேண்டும்.
