நாகை கடலில் அதிகம் சிக்கும் அரிய வகை மீன்கள்


நாகை கடல் பகுதியில், அட்லாண்டிக் பெருங்கடல் மற்றும் மன்னார் வளைகுடா பகுதியில் காணப்படும் அரிய வகை மயில் மீன்கள் அடிக்கடி சிக்குவது, மீனவர்களை ஆனந்தத்தில் ஆழ்த்தியுள்ளது.
அட்லாண்டிக் பெருங்கடல் மற்றும் மன்னார் வளைகுடா கடல் பகுதியில், 75 மீட்டருக்கும் குறைவான ஆழத்தில் வசிப்பவை, மயில் மீன்கள், மயிலுக்கு தோகைகள் இருப்பது போல், இவ்வகை மீன்களுக்கும் தோகைள் இருப்பதால், மயில் மீன்கள் என்று மீனவர்கள் கூறுகின்றனர். இதன் அலகுகள், பறவை களுக்கு உள்ளது போல் நீண்டும் காணப் படும். கடலில் வாழும் சிறிய வகை மீன் களை உணவாக உட்கொண்டு, பல லட்சம் கி.மீ, தூரம் கடலில் பயணம் செய்து, கடல் விட்டு கடல் மாறி செல்லக்கூடியவை. 16 ஆண்டுகள் வரை உயிர் வாழும் இந்த மீன்கள், 100 கி.மீ., வேகத்தில் நீந்திச் செல்லும் திறன் படைத்தவை.
அரிய வகை மயில் மீன்கள், தற்போது தமிழக மீனவர்கள் வலையில், அடிக்கடி சிக்குகின்றன. இம்மீன்களில், மனித உடல் வளர்ச்சிக்கு தேவையான புரோட்டின் மற்றும் “ஒமேகா-3” சத்து அதிகம் உள்ளதால், கரைக்கு கொண்டு வரப்படும் மீன்களை, கிலோ 70 ரூபாய் விலை நிர்ணயித்து, மீனவர்களிடம் வாங்கி செல்லும் வியாபாரிகள், மீன்களை துண்டாக்கி பதப்படுத்தி வெளிநாடுகளுக்கு ஏற்றுமதி செய்கின்றனர். நாகை, சாமந்தான் பேட்டையைச் சேர்ந்த வீரவர்ணன் (50) என்பவரின் பைபர் படகில், 400 கிலோ எடையுடைய, 12 மீட்டர் நீளமுள்ள மயில் மீன் சிக்கியது. நாகை கடல் பகுதியில் அடிக்கடி சிக்கும் அரிய வகை மீன்கள், மீனவர்களை ஆனந்தத்தில் ஆழ்த்தியுள்ளது.
