நுவரெலியாவிலுள்ள 18 தமிழ்மொழிமூல பாடசாலைகளில்நிர்மாணப் பணிகளை மேற்கொள்ள நடவடிக்கை



(கம்பளை தினகரன் நிருபர்)
மத்திய மாகாண கைத்தொழில் விளையாட்டுத்துறை மகளிர் விவகார, இளைஞர் விவகார, கிராமிய அபிவிருத்தி, தோட்ட உட்கட்டமைப்பு அபிவிருத்தி இந்து கலாசார விவகாரம் மற்றும் தமிழ் கல்வி அமைச்சு மாகாண நிலையான அபிவிருத்தி மானியம், தோட்டப் பாடசாலை அபிவிருத்திக் கருத்திட்டம் என்பவற்றின் கீழ் கண்டி, மாத்தளை, நுவரெலியா மாவட்டத்திலுள்ள 18 தமிழ் மொழி மூலப் பாடசாலைகளுக்கு இருமாடி ஒரு மாடிக் கட்டட நிர்மாணம், கழிப்பறைத் தொகுதிகள் போன்ற நிர்மாணப் பணிகளை சுமார் 73 மில்லியன் ரூபா செலவில் நிர்மாணிக்க பூர்வாங்க ஒழுங்குகளை மேற்கொண்டு வருவதாக அமைச்சின் கொள்வனவுக் குழுத்தலைவர் தெரிவித்துள்ளார்.
மாகாண நிலையான அபிவிருத்தி மானியத் திட்டத்தின் கீழ் கண்டி மாவட்டத்தில் லூல்கந்துர தமிழ் வித்தியாலயம், உடுவெல ஸ்ரீ வாணி வித்தியாலயம், கம்பளை வோலன் கந்த தமிழ் வித்தியாலயம், மாத்தளை மாவட்டத்தில் நாஉல நாமகள் தமிழ் வித்தியாலயம், கந்தே நுவர தமிழ் வித்தியாலயம், நுவரெலிய மாவட்டத்தில் கந்தபொல அல்மாக்ரேமன்ட் தமிழ் வித்தியாலயம், டயகம தட்பொன் தமிழ் வித்தியாலயம் பொகவந்தலாவ பெட்ட ராசோ தமிழ் வித்தியாலயம், நுவரெலியா குட்ரெஸ்ட் தமிழ் வித்தியாலயம் என்பன 39 மில்லியன் மதிப்பிடப்பட்ட செலவில் நிர்மாணிக்கப்படவுள்ளன.
தோட்டப் பாடசாலை அபிவிருத்திக் கருத்திட்ட மூலம் 34 மில்லியன் ரூபா செலவில் கண்டி நவனகல தமிழ் வித்தியாலயம், நுவரெலியா மாவட்டத்தில் அப்கொட் ஸ்டொக்ஹோம் தமிழ் வித்தியாலயம், நானுஓயா நாவலர் தமிழ் வித்தியாலயம், அப்கொட் பெயர்லோன் தமிழ் வித்தியாலயம், வலப்பனை மககுடுகல தமிழ் வித்தியாலயம், மஸ்கெலியா புனித ஜோசப் தமிழ் வித்தியாலயம், புளும் பீல்ட் தமிழ் வித்தியாலயம், வட்டவலை தமிழ் வித்தியாலயம், லிந்துல லிப்பகலை தமிழ் வித்தியாலயம் என்பனவும் இந்நிர்மாண வளப்பகிர்வுக்குள் உள்வாங்கப்பட்டுள்ளன.
ஒரு காலத்தில் புறக்கணிப்பு நிலையிலிருந்த தோட்டப் பாடசாலைகளும் தமிழ் மொழி மூலப் பாடசாலைகளும் கடந்த காலங்களில் துரிதமாக அபிவிருத்தி செய்யப்பட்டு வருவதுடன் இப்பிரதேசத்தவர்கள் கல்வியில் பெரும் ஆர்வங்காட்டி வருகின்ற மையும் குறிப்பிடத்தக்கது. (ஐ)
