உடப்பு ஸ்ரீபார்த்தசாரதி பெருமாள் ஆலய கொடியேற்றம் (பிரமோற்சவம்)

உடப்பூர்
க. மகாதேவன்
ஸ்ரீ ருக்மணி சத்தியபாமா சமேத ஸ்ரீபார்த்தசாரதி பெருமாள் ஆலயத்திலே மூல நாயகராகிய ஸ்ரீமத் நாராயணனுக்கு நடைபெறும் உற்சவங்களிலே ஒன்றானதும் இவ்வாலயத்திலே நடைபெறும் விழாக்களில் இரண்டாவது பெரிய விழாவாகிய பிரமோற்சவ விழா 1994ம் ஆண்டு தொடக்கம் சிறப்பாக நடைபெற்று வருகின்றது. இவ் விழாவானது பத்து நாள் சிறப்பு நிகழ்ச்சிகளைக் கொண்ட ஆகமத் திருவிழாவாகும். &quot;மாதங்களிலே நான் மார்கழி&quot; என்னும் ஸ்ரீ கிருஷ்ண பகவானின் திருவாய் மொழிக்கிணங்க மார்கழி மாதத்திலே வரும் வைகுந்த ஏகாதசி தினத்தை இரதோற்சவ தினமாகவும் துவாதிசியை சமுத்திர தீர்த்த தினமாகவும் கொண்டு இவ் விழாவனது நடாத்தப்படுகின்றது. 
இவ் ஆகம திருவிழாவானது பஞ்ச கிருத்திய கோட்பாட்டுக்கு அமைய (படைத்தல், காத்தல், அழித்தல், அருளல், மறைத்தல்) நடைபெறும் உற்சவமாகும். மார்கழி மாதத்தில் வருகின்ற வளர்பிறை துதி திதியில் ஆலயத்தின் ஸ்தம்ப மண்டபத்தில் அமைகின்ற செப்பிலான கொடிக்கம்பத்தில் முப்பொருளின் (பதி, பசு, பாசம்) தத்துவத்தைக் குறிக்கின்ற தர்ப்பை கயிறு, நூல் கயிறு அத்தோடு துணியிலான கருடனும், அஷ்டமங்களத்தையும் கொண்ட கொடியானது ஆகம முறைப்படி வேதியர்கள் வேதமோத ஆலய பிரதம சிவாச்சாரியரால் கொடி ஏற்றப்படும். இந்த திருவிழாவின் கொடியேற்ற தினத்துக்கு முதல் தினத்தில் கிரியைகளாக புண்ணியாகம், விநாயகப் பெருமாள் இடத்து அபிஷேகம் பிரார்த்தனை அனுக்ஜை, கிராம சாந்தி, வாஸ்து சாந்தி, மிர்த்சங்கிரணம் (மண எடுத்தல்) என்கின்ற நிகழ்ச்சிகள் நடைபெறும். 
கொடியேற்ற தினத்தன்று ஸ்ரீமத் நாராயணப் பெருமானுக்கு நடைபெறும் அபிஷேகத்தைத் தொடர்ந்து குருக்கள் அழைப்பும், புண்ணியாகம், பாலிகை, காப்பு கட்டுதல் என்னும் இரட்சாபந்தனம், தம்பபிரதிட்டை, கும்ப பூஜை கொடி பிரதிட்ட பூஜை தொடர்ந்து வசந்தமண்டப பூசையுடன் கொடியானது வீதி வலம் கொண்டு வரப்படும். பின்பு அஷ்டதிக்குப் பூஜையுடன் பகல் நிகழ்வுகள் நிறைவுபெறும். மாலை விசேட வசந்தமண்ட பூஜையுடன் யாக தரிசனமும் சூரிய பிரபை வாகனத்தில் சுவாமி வீதி வலம் வருதலும் நடைபெறும். இரண்டாம் நாள் சேஷ வாகன பவனியும் மூன்றாம் நாள் கருட வாகனத்தில் கருட சேவா உற்சவமும் நான்காம் நாள் திருத்தொங்கல் உற்சவமும் ஆறாம் நாள் கஜவாகன பவனியும் ஏழாம் நாள் கண்ணாடிச் சப்பர உற்சவமும் எட்டாம் நாள் மாலை ஐந்தரை மணிக்கு ஆலய முன்றலில் வேட்டைத் திருவிழாவும் இரவு அஸ்வ வாகன பவனியும் நடைபெறும், ஒன்பதாம் நாள் விடியற்காலை ஐந்து மணிக்கு அலங்கரிக்கப்பட்ட இரதத்தில் எம்பெருமானது இரதோற்சவம் என்னும் தேர்த்திரு விழாவும் நடைபெறும். 
மாலை மூன்று மணிக்கு பச்சை சாத்தும் திருவிழாவும் ஐந்து மணிக்கு பிராயச்சித்த அபிசேகமும் இரவு சர்வாலங்கார உற்சவம் நடைபெறும். பத்தாம் நாள் காலை அபிஷேகத்தை தொடர்ந்து திருபொற்சுண்ண அபிசேகமும் ஒன்பது மணிக்கு கருட வாகனத்தில் எழுந்தருளி ஸ்ரீ வீரபத்ர காளியம்மன் கடற்கரையில் தீர்த்தமாடும் நிகழ்ச்சியும் இடம்பெறும். 11 மணிக்கு மூலநாயகருக்கு கும்பாபிஷேகமும் தொடர்ந்து பக்தர்களுக்கு அன்னதானமும் நடைபெறும். இரவு நிகழ்ச்சியாக கொடியிறக்கலும் ஆசியுரையும் ஆச்சாரிய உற்சவமும் நடைபெறும். இப் பத்து நாட்களிலும் காலை விசேட அபிஷேகமும் யாக பூஜையும் காலை மாலை ஸ்தம்ப பூஜையும் பிரவேச பலியும் நடைபெறும். 
பதினோராம் நாள் மாலை எம்பெருமான் சப்பரத்தில் ஆண்டிமுனையில் அமை ந்திருக்கும் ஸ்ரீ முத்துமாரிய ம்மன் ஆலயம் வரை சென்று ஊர் மக்களுக்கு அருள்பாலி ப்பார். 
இந்த பிரமோற்சவத்தின் போது ஆலயத்தின் ஐந்து இடங்களிலிருந்து எம்பெருமான் அருள் புரிகி ன்றார். அதாவது, கருவூலத்தில் மூல நாயகராகவும் கொடி க்கம்பத்திலும் வசந்த மண்ட பத்திலும் உற்சவ மூர்த்தியாக வும் யாகசாலையில் இந்த உற்சவத்தை நடாத்தும் சிவாச்சாரியராகவும் ஆலயத்தின் மூலகர் ஐந்து இடங்களிலும் வியாபித்து அருள் பாலிக்கி ன்றார். அவ்வண்ணமே திரு விழா முடியும் போது அவ்வி டங்களில் வியாபித்திருக்கும் சக்தியானது அனைத்தும் ஒன்று சேர்ந்து கொடியிறக்க உற்சவ முடிவோடு மீண்டும் மூலவரைச் சென்றடைகின்றது. இந்நிகழ்வோடு இந்த பிரமோற்சவ திருவிழாவானது இனிதே நிறைவுபெறும்.
கொடியேற்றம் 16-12-2012 
(ஞாயிற்றுக்கிழமை)
வேட்டை திருவிழா 23-12-2012 
(ஞாயிற்றுக்கிழமை)
தேர்த்திருவிழா 24-12-2012 
(திங்கட்கிழமை)
தீர்த்த திருவிழா 25-12-2012 
(செவ்வாய்க்கிழமை)
