நம்நாட்டுக் கலைஞர்களென நம்மை நாமே மட்டுப்படுத்தக்கூடாது: தினேஷ் கணகரட்ணம்




லங்கையின் தமிழ் இசைத்துறைக் கலைஞர்களில் குறுகிய காலத்திற்குள் சர்வதேச புகழ்பெற்றவர் ராப் பாடகரான ஆர்யன் தினேஷ் கனகரட்ணம். நம்ஊரு மறந்துபோயி&hellip; சுராங்கனி போன்ற இவரின் பாடல்கள் பெரும் வெற்றியடைந்தன. இதன்மூலம் விஜய் அன்டனியின் இசையில் ஆத்திசூடி, சின்னத்தாமரை என தமிழ் திரைப்பட பின்னணிப்பாடல்களை பாடும் வாய்ப்பு இவருக்கு கிடைத்தது. இதுவரை 5 இசை அல்பங்களை வெளியிட்டுள்ளார். &ldquo;ஆர்யன்&rdquo; எனும் புதிய அல்பம் புதிதாக சந்தைக்கு வந்துள்ளது.
மலேஷியாவில் யுவன் சங்கர் ராஜா தலைமையில் அடுத்த மாதம் நடைபெறும் &ldquo;Yuvan Live @ KLIMF 2012&rsquo; நிகழ்ச்சியில் பங்குபற்ற இலங்கையிலிருந்து தெரிவுசெய்யப்பட்டுள்ள கலைஞர்கள் இராஜ்; மற்றும் தினேஸ் கனகரட்ணம் மாத்திரமே. இலங்கைக் கலைஞர்கள் பலர் சாதிப்பதற்கு கனவு காணும் விடயங்களை ஏற்கெனவே சாதித்துவிட்ட ஆர்யன் தினேஷ் கனகரட்ணம் (ஏடிகே), &ldquo;மெட்ரோ நியூஸுக்கு&rdquo; அளித்த பிரத்தியேக பேட்டி இது:

 இப்போது சர்வதேச ரீதியிலும் நீங்கள் பிரபலமடைந்துள்ளீர்கள். இசைத்துறையில் ஈடுபட வேண்டும் பிரபல பாடகராக வேண்டும் என்று சிறுவயதிலேயே எண்ணியிருந்தீர்களா?

 இல்லை. சின்னவயதில் டேப் ரெக்கோடர்களை எடுத்துவைத்துக்கொண்டு சில பாடல்களையும் பாடுவேன். ஆனால் இந்தளவுக்கு வருவேன் என்றெல்லாம் எதிர்பார்க்கவில்லை.

எப்படி இசைத் துறைக்கு அறிமுகமானீர்கள்?

2004 இல் எனது நெருங்கிய நண்பரான ஸ்ரீ சியாமளங்கனும் நானும் ஐ.ரி. கம்பனியொன்றில் பணியாற்றினோம். அவர் ஒரு பெரிய இசைக்கலைஞர். ஆனால் அப்போது எனக்குத் தெரியாது. திடீரென ஒருநாள் பாத்தியா சாந்தூஸ் குழுவினருக்கு இணையத்தள வடிவமைப்பு செய்யவேண்டியுள்ளது எனக்கூறி அவர்களிடம் அழைத்துச் சென்றார். அங்கு பாத்தியா சந்தூஸ் குழுவினரின் செயற்பாடுகள், அவர்கள் பழகும்விதம் அவர்களுக்கு கிடைக்கும் முக்கியத்துவம் எல்லாவற்றையும் பார்த்தவுடன் நானும் பாடகராக வேண்டும் என்ற சிறு ஆசை வந்தது. 2005 இல் ஒரு பாடலை கம்போஸ் பண்ண வேண்டும் என நான் கேட்டேன். அக்காலத்தில் எனக்கு இது குறித்து எதுவும் தெரியாது. என்னை பாடிக்காட்டச் சொன்னார்கள். பாடினேன். அப்படி ஆரம்பித்ததுதான் என் இசைப்பயணம்.
&ldquo;நான் சொன்னால்&rdquo; என்று தமிழிலும் சிங்களத்திலும் ஒரு பாடலை செய்தோம். அதை பாத்தியா சந்துஸ்தான் முழுமையாக கம்போஸ் செய்தார். நான் சின்ன &ldquo;பிட்&rdquo; படித்தேன். &ldquo;நம்ஊரு மறந்து போயி&hellip;&rdquo; என ஒரு பாடலை 2006 இல் வெளியிட்டோம். அது பெரிய ஹிட்டாகியது. நானும் கஜனும் டிலுக்ஷனும் இணைந்து அதை செய்தோம். இப்படித் தான் எல்லோருக்கும் நான் அறிமுகமானேன்.

பொதுவாக இலங்கைக் கலைஞர்களுக்கு இந்திய சினிமாவிலோ இசைத்துறையிலோ வாய்ப்பு கிடைப்பது குறைவு. நீங்கள் இசைத்துறைக்கு வந்து குறுகிய காலத்திலேயே பல இந்திய திரைப்படங்களிலும் பாடியுள்ளீர்கள். உங்களுக்கு இந்த வாய்ப்பு கிடைத்தது எப்படி?

 இலங்கையைப் பொறுத் தவரை நம் மியூசிக் இண்டஸ்ரியை நாம் தான் வளர்ப்பதில்லை. எப்போது பார்த்தாலும் &ldquo;நம் நாட்டுக் கலைஞர்கள்&rdquo;, எனக்கூறி நம்மை நாமே மட்டுப்படுத்திக்கொள்கிறோம். மற்ற நாடுகளில் பார்த்தால் தமது நாட்டுக் கலைஞர்கள் நம் நாட்டுக் கலைஞர்கள் என்று கூறமாட்டார்கள். அவர்கள் உலகளாவிய ரீதியில் அறியப்பட வேண்டுமென்றே விரும்புவார்கள். நம் கலைஞர்களை &ldquo;நம்நாட்டுக் கலைஞர்கள்&rdquo; என்று கூறி மட்டுப்படுத்தாமல் இன்னும் பரந்த இடமளிக்க வேண்டும். பல திறமையான கலைஞர்களுக்கு உரிய அங்கீகாரம் கிடைக்கவில்லை. அதனால் அவர்கள் அதை அப்படியே விட்டுவிடுகிறார்கள். நான் அப்படி செய்யவில்லை. இங்கு ஆரம்பித்த நான் நாளை எங்கு இருக்க வேண்டும் என்பதை மனதிற்குள் நிர்ணயித்துக் கொண்டேன். அதை அடைவதற்காக பாடுபட்டேன். இப்போதும் அப்படித்தான் செயற்படுகிறேன்.
ஸ்ரீலங்காவில் தமிழ் மியூசிக் இண்டஸ்ரி இல்லை. இதற்கென விருதுவிழாக்கள் இல்லை. நமது கலைஞர்களிலும் பலர் அதற்கு பிரதிபலிப்பதைப்போல் நடந்துகொள்வது கிடையாது. தமிழ் சினிமாவில் வந்த பாடலை இங்கு நாம் பாடுவதைவிட நாம் சொந்தமாக பாடல்களை தயாரித்து அதன் தரத்தை பார்த்துக்கொண்டால் நல்லது.

 விஜய் அன்ட னிக்கு நீங்கள் எப்படி அறிமுகமானீர்கள்?

&ldquo;நம்ஊரு மறந்து போயி..&rdquo; பாடலுக்குப் பிறகு கஜனுடன் இணைந்து செய்த &ldquo;குரொஸ் கல்சர்&rdquo; அல்பம் ஒன்று வெற்றியடைந்தது. அதன்பின் நான் தனியாக &ldquo;தமிழா&rdquo; என ஒரு அல்பம் செய்தேன். அதில் சுராங்கனி பாடலை ரீமிக்ஸ் செய்துபாடியிருந்தேன். அது பெரிய ஹிட்டாகியது. 14-15 நாடுகளின் வானொலிகளில் அப்பாடலை ஒலிபரப்பினார்கள். அந்த பாட்டுத்தான் விஜய் அன்டனிக்கு நான் அறிமுகமாகுவதற்கு காரணம். மலேஷியாவில் யோகிபீயே நட்சத்திர எனும் இசைக்குழுவினருடன் இணைந்து பணியாற்றிய போது, சுராங்கனி பாடலை விஜய் அன்டனி ரீமிக்ஸ் செய்யவுள்ளதாக செய்தியொன்றில் அறிந்தேன். அவருக்கு எனது பாடலை கொடுப்பதற்காக அவருடன் தொடர்புகொள்ள உதவுமாறு யோகிபீயே குழுவின் போன் என்பவரிடம் கேட்டேன். எனக்கு திருமதி விஜய் அன்டனியின் தொலைபேசி இலக்கம் கிடைத்தது. அவருடன் பேசினேன். சுராங்கனி பாடலை நான் அவர்களுக்கு அனுப்பி அதை விஜய் அன்டனி கேட்டு மறுநிமிடமே எனக்கு இந்தியாவுக்கு வருமாறு அழைப்பு கிடைத்தது.
அதன்மூலம்தான் ஆத்திசூடி பாடலை பாடினேன். என்னை பாடவைத்து இன்று தமிழ் சினிமாவில் கால்பதிப்பதற்கு வாய்ப்பளித்தவர் விஜய் அன்டனி. அதன்பின் ஒரு படத்திற்கு இசையமைத்துள்ளேன். 15-20 பாடல்கள் பாடியிருக்கிறேன். எனக்கு பரீட்சியமல்லாத தெலுங்கு மொழியிலும் நான்கு பாடல்கள் பாடியிருக் கிறேன். இன்னும் பாடல்கள் வரவுள்ளன.

இலங்கையிலுள்ள கலைஞர்களுக்கு ரசிகர்கள் போதிய ஊக்குவிப்பு வழங்குவதில்லை என்ற குற்றச்சாட்டு குறித்து&hellip;?

அதில் இருவிதம் உள்ளது. கலைஞர்களைப் பொறுத்தவரை நம்மை நாமே தாழ்வாக பார்க்கிறோம். நமது நாட்டு தமிழ்க் கலைஞர்களைப் பொறுத்தவரை மார்க்கெட்டிங் ஸ்ரடர்ஜி (சந்தைப்படுத்தல் உத்தி) தெரியாமல் பலர் உள்ளனர். தம்மை மார்க்கெட்டிங் செய்வது, மக்கள் தொடர்பு, பப்பிளிஸிங், காப்புரிமை என ஷோ பிஸ்னஸ் குறித்த பல விடயங்கள் என தெரிந்திருக்க வேண்டும். அதாவது வர்த்தக நுட்பமும் தெரிந்தால் முன்னேற முடியும். ஒரு சினிமா பாடலை, மேடையிலோ தொலைக்காட்சியிலோ மைக் பிடித்து பாடிவிட்டால் தம்மை கலைஞர்கள் என பலர் எண்ணிக் கொள்கிறார்கள்.
சில கலைஞர்கள் பாடுவதுடன் மட்டும் நிறுத்திக்கொண்டார்கள். அதனால் நம் மக்கள் நம்மை மதிப்பதில்லை.

 யுவன் சங்கர் ராஜாவின் யுவன்லைவ் எட்கே.எல்.எம்.எவ். 2012 இசை நிகழ்ச்சியில் கலந்துகொள்வது குறித்து?

 இது எனக்கு கிடைத்த மிகப்பெரியதொரு வாய்ப்பு..எனக்கு மலேஷியா, சிங்கப்பூரில் ஏராளமான ரசிகர்கள். உள்ளனர். மலேஷியா, சிங்கப்பூர் ரசிகர்களை எனக்கு மிகவும் பிடிக்கும். ஏனெனில், அவர்கள் கலையை வெகுவாக ரசிப்பார்கள். கலைஞர்களுக்கு மிகவும் மதிப்பு கொடுப்பார்கள். இவ்வாறான நிலையில் யுவன் சங்கர் ராஜாவின் தலைமையில் பெரியதொரு நிகழ்ச்சியை நடத்துகிறார்கள். ஸ்டோன் இவன்ஸ் எனும் நிறுவகம் இதை நடத்துகிறது. இந்த ஷோவின் நிகழ்ச்சியை டைரக்டர் இன்பா என்னை இலங்கையில் வந்து சந்தித்தார். இந்நிகழ்ச்சியில் பங்குபற்றுவதற்கு இலங்கையிலிருந்த என்னையும் பிரபல கலைஞரான இராஜையும் தெரிவு செய்தார்கள்.
அங்கு இராஜும் நானும் தனித்தனியாக பாடுவோம். எனது குழுவில் சஜீவன் எனும் ராப் கலைஞரும் எனது மனேஜரும் பங்குபற்றுவார். இதற்கான இணைப்புப் பணிகளை ஜீவிதன் மேற்கொள்கிறார். உலகெங்குமிருந்து ஏறத்தாழ 40 சர்வதேச கலைஞர்கள் இதில் பங்குபற்றுகிறார்கள். தனுஷ் உட்பட பல நடிகர்களும் பங்குபற்றவுள்ளனர். அதில் நாமும் பங்குபற்றுவது பெருமைக்குரிய விடயம்.


