இந்திய பல்கலைக்கழகங்களில் கற்கும்தோட்ட மாணவர்களுக்கு சிறந்த பெறுபேறு

இலங்கை - இந்திய சமுதாய பேரவை பாராட்டு
இலங்கை இந்திய சமுதாய பேரவையின் புலமை பரிசில் திட்டத்தின் கீழ் இந்திய பல்கலைக்கழகங்களில் கல்வி கற்று வரும் இலங்கை மலையக தோட்ட மாணவர்கள், சிறந்த பெறுபேறுகளைப் பெற்று வருவது குறித்து இலங்கை இந்திய சமுதாய பேரவை தமது மகிழ்ச்சியை தெரிவிக்கின்றது.
கண்டி, உடஅந்தான, கிரகேத் தோட்ட மாணவியான சிவயோகம் கதிர்வேலு, பதுளை, ஊவா பரணகம லுனுவத்தை தோட்ட மாணவியான மோகனசாந்தி செல்வராஜா ஆகிய இருவருமே இந்திய பல்கலைக்கழகங்களில் கற்று வருவதுடன் அதிகூடிய பெறுபேறுகளையும் பெற்று வருகின்றனர்.
மிகவும் பின்தங்கிய மாணவர்களுக்கும் உயர் கல்வியை பெறும் நோக்கத்தோடு இலங்கை இந்திய சமுதாய பேரவை புலமைப்பரிசில் திட்டங்களை அண்மையில் ஆரம்பித்துள்ளதுடன் முதற் தடவையாக இந்தியா அனுப்பிய இரு மாணவிகளும் சிறந்த பெறுபேறுகளைப் பெற்று நாட்டுக்கும் எமக்கும் புகழ் சேர்த்துள்ளனர் என்று பேரவையினர் தெரிவிக்கின்றனர்.
இலங்கை இந்திய சமுதாய பேரவையில் முன்னணி வர்த்தகர்களும், புத்தி ஜீவிகள் பலரும் அங்கம் வகிக்கின்றனர்.
டாக்டர் ராம் சுப்பி, செல்வகுமார் கந்தசாமி, எஸ். கருணாகரன், எம். மணிமுத்து உள்ளிட்டவர்களின் முயற்சியினால் வருடந்தோறும் இந்த புலமை பரிசில் திட்டம் அறிமுகப்படுத்தப்பட்டுள்ளதுடன் 2011 ஆம் ஆண்டும் புதிதாக 5 மாணவர்களுக்கு புலமைப் பரிசில் வழங்க இந்தப் பேரவையினர் முயற்சி செய்து வருவதுடன் இதற்கான அறிவித்தல்கள் கூடிய விரைவில் வெளியிடப்படவுள்ளது குறிப்பிடத்தக்கது. 
(வி)
