பிரதமர் உள்ளிட்ட யாரையும் சந்திக்கத் தயார் இல்லை


ஊழலுக்கு எதிராக தொடர்ந்து 4 வது நாளாக போராட்டம் நடத்தி வரும் அன்னா ஹசாரே, நாட்டுக்காகவும், நாட்டு மக்களுக்காகவும் தான் போராடி வருவதாகவும், வலுவான லோக்பால் மசோதா அமையும் வரை பிரதமர் உள்ளிட்ட யாரையும் தான் சந்திக்கத் தயார் இல்லை என்றும் தெரிவித்துள்ளார்.
வலுவான லோக்பால் மசோதாவை உருவாக்குதல், ஊழல் கறைபடிந்த அமைச்சர்களை விசாரிக்க தனியாக சிறப்பு குழு உள்ளிட்ட பல்வேறு கோரிக்கைகளை வலியுறுத்தி சமூக சேவகர் அன்னா ஹசாரே மீண்டும் தனது போராட்டத்தை தொடங்கியுள்ளார்.
டில்லி ஜந்தர் மந்தர் பகுதியில் நடந்து வரும் இப்போராட்டம் கடந்த எட்டு நாட்களாக நடந்து வருகிறது. இவர்களுடன் சேர்ந்து, அன்னா ஹசாரேயும், கடந்த 4 நாட்களாக உண்ணாவிரதம் இருந்து வருகிறார்.
போராட்டத்தின் போது கூட்டத்தின் மத்தியில் பேசிய ஹசாரே, எங்களுடன் பேச்சுவார்த்தை செய்ய யரையும் அனுப்பப் போவதில்லை என்று மத்திய அரசு தெரிவித்துள்ளது. 
எங்களுடன் யாரும் வந்து பேச வேண்டாம். எந்த அமைச்சர்களுடனும் நாங்கள் பேச தயாராக இல்லை. எங்களது கோரிக்கை நிறைவேறும் வரை தொடர்ந்து உண்ணாவிரத போராட்டம் தொடரும். இது தொடர்பாக பிரதமர் பேச தயாராக இருந்தாலும் நான் தயார் இல்லை.மத்திய அரசு எனக்கு கொடுத்த பத்மபூசன் விருதை திருப்பி கொடுக்கத் தயாராக இருக்கிறேன். என்றார்.
