அரசாங்க உத்தியோகத்தர் கொண்டுள்ள பெரும் பொறுப்பு

இலங்கையில் மூன்று தசாப்த கால யுத்தம் முடிவுக்குக் கொண்டு வரப்பட்டதையடுத்து வடபகுதியில் மீள் குடியேற்ற நடவடிக்கைகள் துரித கதியில் நடைபெறு கின்றன. மக்கள் மீளக் குடியேறிய பிரதேசங்களில் அடிப்படை வசதிகளை ஏற்படுத்திக் கொடுப்பதற்கான ஏற்பாடுகளும் துரிதப்படுத்தப்பட்டுள்ளன.
இத்தகைய சூழலில் அரசாங்க உத்தியோகத்தர்களுக்கென்று முக்கிய பொறுப்புகள் உள்ளன. தங்களது சொந்த இடங்களில் மீளக்குடியேறியுள்ள மக்கள் மீண்டும் இயல்பு வாழ்க்கையை ஆரம்பிப்பதற்கான வசதிகளை ஏற்படுத்திக்கொடுக்க வேண்டிய பொறுப்பு அங்குள்ள அரசாங்க உத்தியோகத்தர்களுக்கு உள்ளது.
மோதல் இடம்பெற்ற காலப் பகுதியில் குறித்த பிரதேசங்களி லிருந்து மக்கள் அனைவருமே வெளியேறியிருந்தனர். அப் பிரதேசங்களில் கடமையாற்றிய அரசாங்க உத்தியோகத் தர்களும் வெளியேற வேண்டிய நிலைமை ஏற்பட்டது. 
அவர்கள் தங்களது பிரதேசங்களில் கடமைக்குச் செல்ல முடியாததால் வரவைப் பதிவு செய்துவிட்டு இருக்க வேண்டிய நிலைமை ஏற்பட்டது. எனினும் மேற்படி ஊழியர் களுக்கான வேதனம் வழங்கப்பட்டு வந்தது.
வட பகுதியில் மீள்குடியேற்றப் பணிகள் தற்போது ஆரம் பிக்கப்பட்டுள்ளன. எனவே அப்பிரதேசங்களுக்குரிய அர சாங்க உத்தியோகத்தர்கள் பெரும் பொறுப்பை எதிர்நோக் கியுள்ளனர்.
ஆனால் சில உத்தியோகத்தர்கள் மீண்டும் கடமைக்குச் செல்வதற்குத் தயங்குவதாக தகவல்கள் வெளிவருகின்றன. இதன் காரணமாக மீள்குடியேற்ற நடவடிக்கைகளை துரித மாக முன்னெடுக்கும் பணியில் தாமதங்கள் ஏற்படுவதாகவும் தெரியவந்துள்ளது.
இத்தகைய அலட்சியத்தை ஒருபோதும் அனுமதிக்க முடியாது. பொதுமக்களுக்காகச் சேவையாற்ற வேண்டியவர்களே அரசாங்க உத்தியோகத்தர்களாவர். இவர்கள் தங்களது கடமையிலிருந்து ஒருபோதும் விலகியிருக்க முடியாது. 
அவ்வாறு தமது கடமையை அவர்கள் உதாசீனப்படுத்து வார்களானால் தவறிழைக்கின்றனரென்பதே அர்த்தமாகும். அதேசமயம் அவ்வாறான உத்தியோகத்தர்கள் அப் பதவிக்குப் பொருத்தமில்லாதவர்களெனவும் கூறலாம்.
அரசாங்க உத்தியோகத்தர்கள் தமக்குரிய பதவியைப் பொறுப் பேற்கும்போது மக்கள் சேவகரென்ற பதவிப் பிரமாணத்தை எடுத்துக்கொள்கின்றனரென்பதே அர்த்தம். இவர்கள் சமூகப் பொறுப்பு மிகுந்தவர்களாகின்றனர்.
இது தவிர முப்பது வருட கால மோதல்கள் ஏற்படுத்தியிருக் கும் பாதிப்புகள் சொல்லில் அடங்காதவையாகும். இப் பாதிப்புகளிலிருந்து வட பகுதியை மீளக்கட்டியெழுப்பும் நடவடிக்கைகள் ஆரம்பிக்கப்பட்டுள்ள தற்போதைய நிலை யில் அரசாங்க உத்தியோகத்தர்களின் கடமைப் பொறுப்பு பன்மடங்கு அதிகமாகிறது. இதனை சம்பந்தப்பட்ட அரசாங்க உத்தியோகத்தர்கள் நன்கு புரிந்துகொள்வது அவசியம்.
எனவேதான் மீளக்குடியமர்த்தப்படும் பிரதேசங்களைச் சேர்ந்த கிராமசேவகர்கள் உட்பட அனைத்து அரசாங்க உத்தியோ கத்தர்களும் உடனடியாக அவரவர் பகுதிகளுக்கு கட மைக்குத் திரும்ப வேண்டுமென வட மாகாண ஆளுநர் பணிப்புரை விடுத்துள்ளார்.
மீளக்குடியமரும் மக்களுக்கான சுகாதாரம், கல்வி, அடிப்படை வசதிகளை ஏற்படுத்திக்கொடுப்பது அவசரத் தேவையாகும். அடிப்படை வசதிகளை ஏற்படுத்தாமல் மக்கள் அங்கு குடி யேறமுடியாது. 
அதேசமயம் மக்கள் தங்களது பொருளாதார முயற்சிகளையும் முன்னெடுக்க வேண்டியுள்ளது. இவற்றை யெல்லாம் அரசாங்க உத்தியோகத்தர்கள் உடனடியாக கருத்திற்கொண்டு கடமைக்குத் திரும்ப வேண்டும். அவர்கள் மக்கள் சேவகர்களென்பது நினைவிருக்கட்டும்!
