லோக்பால் மசோதாவைநிறைவேற்றுவதில் உறுதி


லோக்பால் வரைவு மசோதாவை நிறைவேற்றுவதில் காங். கட்சி உறுதியுடன் உள்ளதாக அதன் தலைவர் சோனியா தெரிவித்துள்ளார்.
‘லோக்பால் வரைவு மசோதா குழுவின் விவாதத்தை தடம்புரளச் செய்யும் வேலையில், காங்கிரஸ் கட்சியைச் சேர்ந்தவர்கள் ஈடுபட்டுள்ளதாக குற்றம் சாட்டிய காந்தியவாதி அன்னா ஹசாரே, இது தொடர்பாக, உரிய நடவடிக்கை எடுக்கும்படி காங்கிரஸ் தலைவர் சோனியாவுக்கு கடிதம் எழுதியிருந்தார்.
இதற்கு பதிலளித்து, ஹசாரேக்கு எழுதியுள்ள கடிதத்தில் சோனியா கூறியிருப்பதாவது :
லோக்பால் மசோதா நிறைவேற்றப்பட வேண்டும் என்பதில் நான் உறுதியாக இருக்கிறேன். இதை, அரசியல் ரீதியாக மழுங்கச் செய்யும் வேலைகளில் எனக்கு எந்தவிதமான உடன்பாடும் இல்லை. அதிகரித்து வரும் இலஞ்ச, ஊழலை ஒழிக்க வேண்டியது அவசியத் தேவை. இவற்றை ஒழிக்க வேண்டும் என்கிற எனது நிலைப்பாடில் எந்தவிதமான சந்தேகமும் கொள்ள வேண்டாம். தேசிய ஆலோசனைக் குழுவின் முக்கிய அங்கமாக லோக்பால் மசோதா திகழ்கிறது. 
வரும் 28ம் திகதி நடைபெறும் இக்குழு கூட்டத்தில் இது தொடர்பாக விரிவாக ஆலோசிக்கப்படும். ஊடகங்களில் வெளியான தகவலின் அடிப்படையில், நான் சொல்லிக்கொள்வது என்னவென்றால், இம்மசோதாவை தடம்புரளச் செய்யும் நடவடிக்கைகளை ஒருபோதும் அனுமதிக்க முடியாது. பொது வாழ்க்கையில் ஈடுபடும் நபர்கள், ஊழலுக்கு அப்பாற்பட்டு இருக்க வேண்டும் என்கிற எனது நிலைப்பாடு குறித்து, தாங்கள் எந்தவிதமான சந்தேகமும் கொள்ள வேண்டாம். இவ்வாறு சோனியா கடிதத்தில் தெரிவித்துள்ளார்.
