ஜெயலலிதா மீதான சொத்துக் குவிப்பு வழக்கு;அரசு சட்டத்தரணி ஆச்சார்யா திடீர் இராஜினாமா!


தமிழக முதல்வர் ஜெ. மீதான சொத்துக் குவிப்பு வழக்கில் அரசு சார்பில் ஆஜராகி வாதாடி வந்த சிரேஷ்ட சட்டத்தரணியான ஆச்சார்யா திடீர் இராஜினாமா செய்துள்ளார். இதனால் இந்த வழக்கு விசாரணையின் போக்கில் கடும் பின்னடைவு ஏற்படக்கூடும் என தெரிய வருகிறது.
கடந்த காலங்களில், தமிழக முதல்வராக இருந்த போது ஜெ, வருமானத்திற்குஅதிகமாக சொத்து சேர்த்ததாக எழுந்த புகாரின் பேரில் தி. மு. க. வழக்கு போட்டு நடத்தி வந்தது. இந்த வழக்கை விசாரிக்க விடாமலும் சமுகமளிக்காமலும், ஜெ, காலம் தாழ்த்தி வந்தார். 
பின்னர் உச்ச நீதிமன்றம் உத்தரவுப்படி வழக்கில் ஆஜராகி விசாரணை துவக்கப்பட்டது. கடந்தசில மாதங்களாக முதல்வர் ஜெ, மற்றும் சசிகலா அரசு தரப்பு கேள்விக்கு பதில் அளித்தனர்.
இந்நிலையில் அரசு வக்கீல் ஆச்சார்யாவை மாற்ற வேண்டும் என்றும் ஜெ, தரப்பில் நீதிமன்றில் வலியுறுத்தப்பட்டது. மேலும் அவர் சட்டமா அதிபர் மற்றும் இந்த வழக்கில் அரசு தரப்பு சட்டத்தரணி என 2 பொறுப்புக்களை வகித்து வருவதால் இந்த வழக்கில் இவர் சமுகமளிக்கக் கூடாது என்றும் வலியுறுத்தப்பட்டது. 
ஆனால் ஆச்சார்யாவோ சொத்துக் குவிப்பு வழக்கை மட்டுமே பார்த்து கொள்கிறேன். சட்டமா அதிபர் பொறுப்பு வேண்டாம் என்று அப்பதவியை இராஜினாமா செய்தார். மேலும் டில்லியில் இருந்து இவருக்கு ஒருசில அழுத்தங்கள் வந்ததாகவும் தெரிகிறது.
இதனால் மனம் வெறுத்துப்போய் இருந்த ஆச்சார்யா இந்த பொறுப்பில் இருந்து விலகுவதாக அறிவித்துள்ளார். இது தொடர்பாக தனது இராஜினாமா கடிதத்தை உள்துறை செயலருக்கு அனுப்பி வைத்துள்ளார். இவரின் இராஜினாமா காரணமாக இந்த வழக்கில் மேலும் தொய்வு ஏற்பட்டு இறுதி விசாரணைக்கு காலம் தாமதிக்கலாம் என நீதிமன்ற வட்டாரம் தெரிவிக்கிறது.
