மதுரை மாவட்டத்தில் கிரனைட் குவாரிகளால்25,000 ஏக்கர் நிலம் அழிப்பு


மேலூர் பகுதி கிரனைட் குவாரிகளால் 25 ஆயிரம் ஏக்கர் விவசாய நிலங்கள் அழிக்கப்பட்டுள்ளன. இப்பகுதியில் இருந்த விவசாயிகள் பிழைப்புக்காக வேலை தேடி வெளி மாவட்டங்களுக்கு சென்றுள்ளனர். மதுரை மாவட்டத்தில் கிரனைட் குவாரிகளில் நடந்த முறைகேடால், அரசுக்கு ரூ. 16 ஆயிரம் கோடி வருவாய் இழப்பு ஏற்பட்டுள்ளது. இதையடுத்து 300 க்கும் மேற்பட்ட அரசு அதிகாரிகள் குவாரிகளை ஆய்வு செய்து வருகின்றனர். 
இந்த முறைகேடு தொடர்பாக இதுவரை 16 வழக்குகள் பதிவு செய்யப்பட்டு கிரனைட் உரிமையாளர்கள் பி. ஆர். பழனிச்சாமி, பன்னீர் முகமது, டாமின் நிறுவனத்தில் உதவி கணக்காளர் சீனிவாசன், கனிம வளத் துறையின் முன்னாள் உதவி இயக்குநர் சண்முகவேல் உட்பட 40 பேரை பொலிசார் கைது செய்துள்ளனர். வருவாய்த் துறையில் தாசில்தார் உட்பட 9 பேரும், பொலிஸ் இன்ஸ்பெக்டர் ஒருவர் என மொத்தம் 10 பேர் இடைநிறுத்தப்பட்டனர்.
குவாரி வழக்கி பொலிசார் தேடி வரும் பி. ஆர். பழனிச்சாமி மகன்கள் செந்தில்குமார், சுரேஷ்குமார், உறவினர்கள் மகாராஜன், முருகேசன், தெய்வேந்திரன் ஆகுயோரின் முன் பிணை மனுக்களை உச்சநீதிமன்றம் தள்ளுபடி செய்துவிட்டது. தலைமறைவான இவர்களை கைதுசெய்ய தனிப்படையினர் தேடுதல் வேட்டையில் ஈடுபட்டுள்ளனர். கிரனைட் குவாரியில் மேலூர் பகுதியில் மட்டும் 95 சதவீத குவாரிகள் உள்ளன. குவாரி நிறுவனங்கள் அரசு புறம்போக்கு நிலங்கள், கண்மாய் ஏரி, பாசன கால்வாய்களையும் ஆக்கிரமித்துள்ளன. 
பெரியார் கால்வாய் பாசன பகுதியான இந்த பகுதியில் கண்மாய், வரத்து கால்வாய்களையும், ஊராணியை ஆக்கிரமிப்பு செய்ததால் கண்மாய்க்கு தண்ணீர் வரத்து இல்லாமல் போய்விட்டது. கிரனைட் அதிபர்கள் திட்டமிட்டு இப்பகுதியில் வறட்சியை ஏற்படுத்தி இதன் மூலம் விளை நிலத்தை ஏக்கர் ரூ. 2 இலட்சம் முதல் ரூ. 5 இலட்சத்திற்குள் வலுக்கட்டாயமாக விவசாயிகளிடம் வாங்கி நிலத்தின் அடியில் உள்ள கிரனைட் கற்களை வெட்டி எடுத்துள்ளனர்.
நிலத்தை கொடுக்க மறுத்தால் பொலிஸ் மற்றும் அதிகார வர்க்கத்தின் மூலம் நெருக்கடி கொடுப்பார்கள், அதற்கு பணியவில்லை என்றால் குறிப்பிட்ட நிலத்திற்கு அடியில் உள்ள கிரனைட் கற்களை வெட்டி எடுப்பார்கள். இதனால் அந்த நிலம் பள்ளத்தில் விழுந்து உரு தெரியாமல் போய்விடும். 
