‘அழகான கதாநாயகி அமைந்தால்சம்பளம் தேவையில்லை’


‘அழகான கதாநாயகி அமைந்தால், சம்பளமே தேவையில்லை’ என்று நடிகர் பார்த்திபன் கூறினார்.
ரஜினிகாந்த் நடித்து, கே. பாலசந்தர் இயக்கிய ‘தில்லுமுல்லு’ படம் மீண்டும் தயாராகிறது. இந்தப் படத்தின் தொடக்க விழா சென்னையில் நடந்தது. விழாவுக்கு டைரக்டர் கே. பாலசந்தர் தலைமை தாங்கினார். விழாவில் நடிகர் பார்த்திபன் கலந்துகொண்டு பேசினார். அவர் பேசியதாவது :-
‘தேங்காய் சீனிவாசனுக்கு மாற்று இதுவரை இல்லாமல் இருந்தது. ‘தில்லுமுல்லு’ படத்தில் தேங்காய் சீனிவாசன் ஏற்று நடித்த பாத்திரத்தை இப்போது பிரகாஷ்ராஜ் ஏற்று நடிப்பது பாராட்டுக்குரியது. தேங்காய் சீனிவாசனுக்கு சரியான மாற்று பிரகாஷ்ராஜாகத்தான் இருக்க முடியும்.
அதேபோல் ரஜினிகாந்த் கதாபாத்திரத்தில் சிவாவை நினைத்துப் பார்க்கவே மகிழ்ச்சியாக இருக்கிறது.
சிவாவை விட புதுமுக நாயகி இஷா தல்வார் அழகாக இருக்கிறார். இதுமாதிரி ஒரு நாயகி கிடைத்தால், சிவனே பார்வதியை தள்ளிவைத்துவிட்டு ஒரு டூயட் பாடிவிட்டு வருவார் என்றால், சிவா எம்மாத்திரம்? இந்த படத்தின் தயாரிப்பாளர்களுக்கு என் வேண்டுகோள்.... சிவாவுக்கு சம்பளமே தரவேண்டாம். அழகான கதாநாயகியை அவருக்கு சம்பளமாக தந்து விட்டீர்களே, அது போதும்.’
இவ்வாறு பார்த்திபன் பேசினார்.
விழாவில் டைரக்டர் கே. பாலசந்தர், இசையமைப்பாளர் எம். எஸ். விஸ்வநாதன், தமிழ் திரைப்பட தயாரிப்பாளர்கள் சங்க தலைவர் எஸ். ஏ. சந்திரசேகரன், நடிகர் கார்த்தி, எஸ். ஆர். எம். குழுமங்களின் தலைவர் பாரிவேந்தர் மற்றும் ஏராளமான திரையுலக பிரமுகர்கள் கலந்துகொண்டு பேசினார்கள்.
