காங்கிரஸ் - தி. மு. க உறவில் விரிசல் வராது


ஜெயந்தி நடராஜன்
2 ஜி விவகாரத்தால் காங்கிரஸ் தி . மு. க. கூட்டணியில் விரிசல் ஏற்பட வாய்ப்பில்லை என்று காங்கிரஸ் கட்சியின் அகில இந்தியச் செய்தித் தொடர்பாளர் ஜெயந்தி நடராஜன் கூறினார்.
சென்னை கோபாலபுரத்தில் முதல்வர் கருணாநிதியை அவர் சந்தித்தார். அப்போது காங்கிரஸ் சட்டமன்ற உறுப்பினர் காயத்திரி தேவியும் உடனிருந்தார். இச்சந்திப்புக்குப் பின்னர் நிருபர்களுக்கு ஜெயந்தி நடராஜன் அளித்த பேட்டியில்,
முதல்வரை மரியாதை நிமித்தமாக சந்தித்துப் பேசினேன். தமிழக தேர்தலை பொறுத்தவரையில் ஜனநாயக முற்போக்குக் கூட்டணி அமோக வெற்றி பெற்று, கலைஞர் ஆறாவது முறையாக முதல்வராகப் பொறுப்பேற்பார் என்ற நம்பிக்கை எங்களுக்கு இருக்கிறது.
காங்கிரஸ் – தி. மு. க. கூட்டணியில் எந்த விரிசலும் கிடையாது. 2 ஜி பிரச்சினையை பொறுத்தவரையில் அது உச்ச நீதிமன்றத்திலே தொடங்கி பல்வேறு அமைப்புகளால் விசாரணை மேற்கொள்ளப்பட்டு வருகிறது. அதன் காரணமாக காங்கிரஸ் – தி. மு. க. கூட்டணியில் விரிசல் ஏற்பட வாய்ப்பில்லை எனவும் தமிழக இளைஞர் காங்கிரசார் பிரச்சினையை பொறுத்தவரையில் தற்போது விசாரணை நடந்து வருகிறது. விசாரணை முடிவடைந்ததும் அது குறித்த அறிக்கை ராகுல் காந்தியிடம் அளிக்கப்பட்டு அவர்தான் இறுதி முடிவு எடுப்பார். அதேபோன்று, தங்கபாலு பிரச்சினையை பொறுத்தவரையில், கட்சி மேலிடம் தான் இது குறித்து முடிவு செய்யும் என்றார்.
