ஜனார்தன ரெட்டிக்கு வங்கியில்200 பாதுகாப்பு பெட்டகங்கள்

பெல்லாரி:
கனிம சுரங்க மோசடி வழக்கில் கைதான ஜனார்தன ரெட்டி மற்றும் அவரது கூட்டாளிகளுக்கு ஒரு வங்கியில் 200 பாதுகாப்பு பெட்டகங்கள் உள்ளதை சி.பி.ஐ. அதிகாரிகள் கண்டுபிடித்து அதிர்ச்சியடைந்தனர். கர்நாடகா, ஆந்திரா எல்லையில் கனிம குவாரிகளை கர்நாடக முன்னாள் அமைச்சர் ஜனார்தன ரெட்டி மற்றும் அவரது சகோதரர்கள் நடத்தி வந்தனர். இந்த குவாரிகளில் அரசு அனுமதியை மீறி ஏராளமான கனிமங்களை வெட்டி எடுத்து பல கோடி முறைகேடு செய்ததாக குற்றம் சாட்டப்பட்டது.
இதையடுத்து, ஆந்திர மாநில சி.பி.ஐ. அதிகாரிகள் கடந்த 5ம் திகதியன்று ஜனார்தன ரெட்டியை கைது செய்தனர். அவரது மைத்துனர் சீனிவாச ரெட்டியையும் கைது செய்து ஹைதராபாத் சிறையில் அடைத்தனர். ஆந்திரா எல்லையில் உள்ள ஓபுளா சுரங்க நிறுவன நிர்வாக இயக்குனராக சீனிவாச ரெட்டி இருக்கிறார். இவர்களின் வீடுகளில் சி.பி.ஐ. அதிகாரிகள் ஏற்கனவே சோதனை நடத்தியதில் வைரம் பதித்த தங்க சிம்மாசனம் மற்றும் 14 கிலோ தங்க நகைகள் உள்ளிட்டவை சிக்கின. இந்நிலையில், ஜனார்தன ரெட்டி மற்றும் அவரது கூட்டாளிகளுக்கு பெல்லாரியில் உள்ள ஒரு தனியார் வங்கியில் 200 பாதுகாப்பு பெட்டகங்கள் இருப்பதை அதிகாரிகள் கண்டுபிடித்துள்ளனர்.
அந்த வங்கியில் மொத்தம் 350 பாதுகாப்பு பெட்டகங்கள் இருக்கின்றன. அவற்றில் ஜனார்தன ரெட்டிக்கு 10 பாதுகாப்பு பெட்டகங்களும் அவரது உறவினர் மற்றும் கூட்டாளிகளின் பெயர்களில் 190 பாதுகாப்பு பெட்டகங்களும் வாங்கப்பட்டுள்ளன. இவற்றில் பிளாட்டினம், வைரம் மற்றும் தங்க ஆபரணங்கள் ஏராளமாக பதுக்கி வைக்கப்பட்டுள்ளதாகவும் அதிகாரிகள் தெரிவித்தனர். மேலும், கம்போடியா, துபாய், சிங்கபூர், வியட்நாம், சீனா, இந்தோனேஷியா ஆகிய நாடுகளில் உள்ள ரெட்டிகளின் நிறுவனங்களுக்கு நடந்துள்ள பணப்பரிமாற்றம் குறித்த தகவல்களை வருமான வரித்துறை சேகரித்து விசாரித்து வருவதாகவும் சி.பி.ஐ. அதிகாரிகள் தெரிவித்தனர்.
சிறையில் அடைக்கப்பட்டுள்ள ஜனார்தன ரெட்டி, சீனிவாச ரெட்டி ஆகியோரை சி.பி.ஐ. அதிகாரிகள் 6 நாள் காவலில் எடுத்து விசாரித்தனர். அவர்களிடம் இன்னும் நிறைய விசாரிக்க வேண்டியுள்ளதால், மீண்டும் 9 நாள் காவலில் எடுக்க அனுமதி கோரி ஹைதராபாத் சிறப்பு நீதிமன்றத்தில் மனு செய்தனர். இம்மனு மீதான விசாரணை இன்று விசாரணைக்கு வருகிறது.
