இலஞ்சம் பெற்ற வன திணைக்கள அதிகாரி கைது


அரச வன திணைக்களத்திற்குச் சொந்தமான காணியொன்றினை விவசாயியொருவருக்கு பெற்றுக்கொடுக்க, இலஞ்சம் பெற்ற வன திணைக்கள உயர் அதிகாரி கைது செய்யப்பட்ட சம்பவமொன்று மொனராகலையில் இடம்பெற்றுள்ளது. 
இச்சம்பவம் நேற்று முன்தினம் இடம்பெற்றதாக இலஞ்ச திணைக்கள அதிகாரிகள் தெரிவித்துள்ளனர். இது குறித்து தெரிய வருவதாவது, 
அரச வன திணைக்களத்திற்கு சொந்தமான காணித்துண்டினை அத்து மீறிப் பிடித்து விவசாயம் செய்து வந்த குறிப்பிட்ட விவசாயி அக்காணித்துண்டினை தனதாக்கிக் கொள்ள பல பிரயத்தனங்களை மேற்கொண்டிருந்த போதிலும் பயன் கிடைக்கவில்லை. 
இதனையறிந்த அரச வன திணைக்கள உயர் அதிகாரி குறிப்பிட்ட தொகையினை தனக்கு தரும் பட்சத்தில் அக்காணியை உடமையாக்கி தருவதாக அவ் விவசாயிடம் கூறியுள்ளார். அதையடுத்து கேட்கப்பட்ட தொகையின் முன் பணமாக பத்தாயிரம் ரூபாவை வன திணைக்கள உயர் அதிகாரியிடம் கொடுத்த விவசாயி இது தொடர்பாக இலஞ்ச திணைக்கள அதிகாரிகளிடம் முறைப்பாடு செய்துள்ளார். இதையடுத்து குறித்த பகுதியில் இலஞ்ச திணைக்கள அதிகாரியினால் மேற்கொண்ட சுற்றிவளைப்பின் போது அவ் அதிகாரி கைது செய்யப்பட்டுள்ளார்.

