அணு மின் நிலைய எதிர்ப்புப் போராட்டம்;மோசமான நிலையில் 32 பேரின் உடல்நிலை


கூடங்குளம் அணு மின் நிலையத்தை மூடக் கோரி நேற்று முன்தினம் 7 வது நாளாக உண்ணாவிரத போராட்டம் நடந்தது. இதில் 32 பேரின் உடல் நிலை மோசமாகி மருத்துவனையில் சேர்க்கப்பட்டனர். உவரி கிராமத்தில் கஞ்சி தொட்டிகள் திறக்கப்பட்டன.
கூட்டப்புளி, பெருமணல், கூடங்குளம், இடிந்தகரை, கூத்தங்குளி போன்ற பல்வேறு கடற்கரை கிராமங்களை சேர்ந்த மீனவர்கள் நேற்று முன்தினம் 7 வது நாளாக கடலுக்கு மீன்பிடிக்க செல்லவில்லை. இந்த கிராமங்களை சேர்ந்த பெற்றோர்களும் தங்கள் குழந்தைகளை பள்ளிக்கு அனுப்பவில்லை. கடைகளும் 7 வது நாளாக தொடர்ந்து மூடப்பட்டுள்ளன. விவசாயிகள் தங்களது நிலங்களில் பணிகளை மேற்கொள்ளாமல் உண்ணாவிரதத்தில் பங்கேற்றுள்ளனர்.
தொடர் உண்ணாவிரத போராட்டத்தில் ஈடுபட்டுள்ள 128 பேரில் 32 பேரின் உடல் நிலை மோசமாகி நேற்று முன்தினம் மருத்துவமனையில் சேர்க்கப்பட்டனர். இதில் 8 பேர் வெளிநோயாளிகளாக சிகிச்சை பெற்று மீண்டும் போராட்டத்தில் பங்கேற்றுள்ளனர். மேலும் சிகிச்சை பெறும் 24 பேரின் உடல்நிலை மோசமான நிலையில் இருப்பதால், அவர்களை உண்ணாவிரதத்தில் கலந்து கொள்ள வேண்டாம் என டாக்டர்கள் அறிவுறுத்தி உள்ளனர்.
போராட்டத்தை முன்னிட்டு கன்னியாகுமரி, ராமேஸ்வரம் தேசிய நெடுஞ்சாலையில் விஸ்வநாதபுரம் முதல் உவரி வரை உள்ள சுமார் 60 கி. மீ. தூரம் போக்குவரத்தை பொலிஸார் தடை செய்துள்ளனர். போராட்டத்தில் ஊரில் உள்ள அனைவரும் பங்கேற்பதால் முதியவர்கள், நோயாளிகள், குழந்தைகள், ஆகியோருக்காக கஞ்சி தொட்டி திறக்கப்படும் என அறிவிக்கப்பட்டது. இதன்படி நேற்று முன்தினம் மதியம் உவரி மீனவ கிராமத்தில் கஞ்சி தொட்டிகள் திறக்கப்பட்டன.
பாராட்டம் வலுப்பெற்றதை தொடர்ந்து கூடங்குளம் அணு மின் நிலைய பகுதியில் ஏராளமான பொலிஸார் குவிக்கப்பட்டுள்ளனர். தண்ணீர் பீய்ச்சி அடிக்கும் வஜ்ரா வாகனம், கண்ணீர் புகை குண்டு வீசும் வாகனம் ஆகியவை தயார் நிலையில் வைக்கப்பட்டுள்ளன.
