தி.மு.க சார்பில் தேனியில் பிரமாண்ட மனித சங்கிலி: கேரளாவில் இடைத் தேர்தலுக்காக பொய்ப் பிரசாரம்


தேனி:
முல்லைப் பெரியாறு அணையின் நீர்மட்ட உயரத்தை 142 அடியாக உயர்த்திக்கொள்ளலாம் என 2006 ஆம் ஆண்டு உச்ச நீதிமன்றம் அளித்த தீர்ப்பினை நடைமுறைப்படுத்த வேண்டும். அணை பகுதியில் மத்திய தொழில்நுட்ப பாதுகாப்பு அளிக்க வேண்டும் என வலியுறுத்தி நேற்று முன்தினம் மாலை தேனியில் தி.மு.க. சார்பில் மனித சங்கிலி நடத்தப்பட்டது.
மனித சங்கிலியை தி.மு.க. பொருளாளர் மு.க.ஸ்டாலின் ஆரம்பித்து வைத்தார். மனித சிங்கிலியை தொடங்கி வைத்து மு.க. ஸ்டாலின் பேசியதாவது; முல்லை பெரியாறு அணை பிரச்சினை ஆரம்பித்தது முதல் தி.மு.க. தலைவர் கருணாநிதி அனைத்து கட்சியை கூட்டி சிறப்பு தீர்மானத்தை போட வேண்டும் என முதல்வரை வலியுறுத்தினார். ஆனால் முதல்வர் ஜெயலலிதா தட்டிக்கழித்து வந்தார்.
தி.மு.க. தலைமை செயற்குழுக் கூட்டத்தில் எடுக்கப்பட்ட முடிவின் படி 12ம் திகதி உண்ணா நோன்பு போராட்டமும், 15ம் திகதி மனித சங்கிலி போராட்டமும் நடத்தப்படும் என அறிவிக்கப்பட்டிருந்தது. மனித சங்கிலி போராட்டம் நடந்து விடக்கூடாது என்ற எண்ணத்தில் ஜெயலலிதா திடீரென 15ம் திகதி தமிழக சட்டமன்றக் கூட்டம் கூடி முல்லைப் பெரியாறு அணை விவகாரம் தொடர்பாக சிறப்பு தீர்மானம் நிறைவேற்ற உள்ளதாக அறிவித்துள்ளார்.
15ம் திகதி தேர்வு செய்ய என்ன காரணம்? தேனி மாவட்டத்தில் கம்பன் ராமகிருஷ்ணன், திண்டுக்கல் மாவட்டத்தில் பெரியசாமி, சக்கரபாணி, சிவகங்கை மாவட்டத்தில் பெரியகருப்பன், ராமநாதபுரம் மாவட்டத்தில் சுப. தங்கவேலன், விருது நகர் மாவட்டத்தில் தங்கம் தென்னரசு உள்ளிட்டோர் மனித சங்கிலி போராட்டத்தில் கலந்து கொண்டால் சிறப்பு சட்டமன்ற கூட்டத்திற்கு வந்து விடக்கூடாது என்ற எண்ணத்தில் ஜெயலலிதா மக்களின் உயிர் பிரச்சினையான முல்லைப் பெரியாறு அணை பிரச்சினையில் அரசியல் செய்ய பார்த்தார். ஆனால் கருணாநிதி இந்த பிரச்சினையை அரசியலாக்க விரும்பவில்லை. மனித சங்கிலி போராட்டம் ஒரு நாள் முன்னதாக 14ம் திகதியே நடக்கும் என அறிவித்து விட்டார்.
1500 ஆண்டுகளுக்கு முன்பு கரிகாலன் கட்டிய கல்லணை இன்னமும் பலமிக்கதாக உள்ளது. பென்னிகுக் அணை பலமாக இருந்தாலும், அங்குள்ள கேரள மக்களிடத்தில் அங்குள்ள ஆளும் காங்கிரஸ் கட்சியும், எதிர்க்கட்சியும் அணை பலவீனமடைந்து விட்டதாக பொய் பிரசாரம் செய்து வருகிறது. இதற்கு என்ன காரணம், கேரளாவில் காங்கிரஸ் கட்சியை சேர்ந்த அமைச்சர் ஒருவர் பிரவம் எனும் சட்டமன்றத் தொகுதியில் தேர்ந்தெடுக்கப்பட்டு சமீப த்தில் இறந்தார். இதனால் இத்தொகுதிக்கு இடைத்தேர்தல் வந்துள்ளது. இதில் வேடிக்கை என்னவென்றால் கேரளத்தில் காங்கிரஸ் கூட்டணிக்கு மொத்தம் 70 எம்.எல்.ஏக்கள் இருந்தனர்.
கம்யூனிஸ்ட் கட்சி கூட்டணிக்கு 68 எம்.எல்.ஏக்கள் உள்ளனர். இதில் பிரவம் தொகுதியை சேர்ந்த காங்கிரஸ் எம்.எல்.ஏ. இறந்து அந்த இடத்திற்கு இடைத் தேர்தல் நடக்க உள்ளது. இதில் கம்யூனிஸ்ட் வெற்றி பெற்று விட்டால் கம்யூனிஸ்ட் 69 எம்.எல்.ஏக்களையும், காங்கிரஸ் கூட்டணி 69 இடங்களையும் பெற்று சமநிலையை அடைந்து விடும். இதனால் ஆட்சி அமைப்பதில் குழப்பம் ஏற்பட்டு விடும். எனவே இந்த இடைத் தேர்தலில் காங்கிரஸ் வெற்றி பெற்றே தீர வேண்டும் என்ற கட்டாயம் ஏற்பட்டுள்ளது. இத ற்காக பெரியாறு பிரச்சினையை திசை திருப்பி பொய்ப் பிரசாரம் செய்கின்றனர் என்றார்.
