கருணாநிதி 6வது முறையாகவும் முதலமைச்சராவார் மு.க.ஸ்டாலின்


கருணாநிதி 6வது முறையாக முதல் அமைச்சராக பொறுப்பு ஏற்பார் என்று துணை முதல் அமைச்சர் மு.க. ஸ்டாலின் கூறினார். தமிழக வனத்துறை அமைச்சர் என். 
செல்வராஜ் சகோதரர் துரைராஜ் மகன் என்.டி. ராஜ்மோகனுக்கும், முள்ளிக்கரும்பூர் தங்கையன் - தமிழ்ச் செல்வி மகள் தங்கமணிக்கும் நேற்று பெரம்பலூர் மாவட்டம் துறைமங்கலம் நடேசன் வளாகத்தில் திருமணம் நடைபெற்றது. 
தமிழக துணை முதல் அமைச்சரும், தி.மு.க. பொருளாளருமான மு.க.ஸ்டாலின் இந்த திருமண விழாவுக்கு தலைமை தாங்கி திருமணத்தை நடத்தி வைத்து பேசினார்.
அப்போது அவர் பேசியதாவது,
தி.மு.க.வை பொறுத்தவரை ஆட்சியில் இருந்தாலும் இல்லாவிட்டாலும் நாட்டைப் பற்றியும், மக்களை பற்றியும், மக்களின் வாட்டம் பற்றியும் மட்டுமே சிந்திக்கும் இயக்கமாக இருப்பதால் தான் இப்படி வீறு நடைபோட முடிகிறது. 
ஆட்சிக் கட்டிலில் இல்லாவிட்டாலும் மக்கள் பணியாற்ற மறந்தது இல்லை. ஆட்சியை பெரிதாக நினைக்காமல் பதவியை மக்களுக்கு பணியாற்ற உதவும் கருவியாகத் தான் நினைக்கிறோம். விரைவில் தேர்தல் அறிவிப்பு வர இருக்கிறது. இந்த தேர்தலில் தி.மு.க. ஆட்சி தொடர தமிழக மக்கள் துணை நிற்க வேண்டும்.
இவ்வாறு துணை முதல் அமைச்சர் மு.க. ஸ்டாலின் பேசினார்.
இதனை தொடர்ந்து பெரம்பலூர் உழவர் சந்தை திடலில் பெரம்பலூர் மாவட்ட தி.மு.க. செயலாளர் துரைசாமி- மாவட்ட ஊராட்சி தலைவர் கொடியரசி துரைசாமி ஆகியோரது மகள் தமிழ் பொன்னி- காஞ்சிபுரம் ஆசூர் அப்பாவு ஹில்டா மேட்லின் மகன் விமல் கிறிஸ்டோபர் ஆகியோரது திருமணத்தை துணை முதல் அமைச்சர் மு.க. ஸ்டாலின் நடத்தி வைத்தார்.
இந்த மணவிழாவில் ஸ்டாலின் பேசியதாவது,
ஐந்தாம் முறையாக முதல் அமைச்சராக கலைஞர் பொறுப்பு ஏற்ற பின்னர் ஒவ்வொரு ஆண்டும் பெப்ரவரி மாதம் நான் பெரம்பலூருக்கு வந்து இருக்கிறேன். 2007ம் ஆண்டு பெப்ரவரி மாதம் கலைக்கல்லூ திறந்து வைக்கவும் 2008ம் ஆண்டு பெப்ரவரி மாதம் கொள்ளிடம் கூட்டு குடிநீர் திட்ட விழாவுக்காகவும், 2009 ம் ஆண்டு பெப்பரவரி மாதம் மகளிர் சுய உதவி குழுவினருக்கு சுழல் நிதி வழங்கவும், 2010ம் ஆண்டு பெப்ரவரி மாதம் சமத்துவபுரத்தை திறந்து வைக்கவும் வந்து இருக்கிறேன்.
இப்போது 2011ம் ஆண்டு மாவட்ட செயலாளர் மகன் திருமணத்தை நடத்தி வைக்க மட்டும் அல்லாமல் சற்று தொலைவில் அமைக்கப்பட்டுள்ள பெரியார் நினைவு சமத்துவபுரத்தை திறந்து வைக்கவும் வந்து இருக்கிறேன். 
இன்னும் தேர்தலை ஒட்டி பிரசாரத்துக்காக வருவேன். அதன் பின்னர் 6வது முறையாக தலைவர் கலைஞர் முதல் அமைச்சராக பொறுப்பு ஏற்ற பின்னர் மீண்டும் அரசு திட்டப் பணிகளை தொடங்கி வைப்பதற்காக 2012ம் ஆண்டு பெப்ரவரி மாதமும் வருவேன் என்ற நம்பிக்கை இருக்கிறது.
பெரம்பலூர் மாவட்டம் வேப்பந்தட்டை ஊராட்சி ஒன்றியத்துக்கு உட்பட்ட அயன்பேரையூர் கிராமத்தில் ரூ. 2 கோடியே 50 இலட்சம் திட்ட மதிப்பீட்டில் அனைத்து அடிப்படை வசதிகளுடன் பெரியார் நினைவு சமத்துவபுரம் அமைக்கப்பட்டுள்ளது.
இவ்விழாவில் தமிழக துணை முதல் அமைச்சர் மு.க. ஸ்டாலின் கலந்து கொண்டு பெரியார் நினைவு சமத்துவபுரத்தை திறந்து வைத்து ஒரு வீட்டில் குத்துவிளக்கு ஏற்றினார். சமத்துவபுரம் முன்பு பெரியார் சிலையை திறந்து வைத்த ஸ்டாலின், சமத்துவபுர வளாகத்தில் ஒரு மரக்கன்றினையும் நட்டார்.
