உன்னை நீ நேசிப்பது போல அயலாரையும் நேசிப்பாயாக!

அருட்தந்தை அமிர்தராஜின் மறையுரையில்இருந்து
எல். செல்வா...

தன் நண்பனுக்காக உயிரைக் கொடுப்பவனே உண்மையான நண்பனாவான் என இயேசு கிறிஸ்து தமது போதனைகளில் தெரிவிக்கின்றார். இதுவே ஒருவர் மற்றொருவர் மீது வைக்கின்ற உண்மையன்பின் பிரதிபலிப்பாகும் என்பதையும் அவர் தெளிவு படுத்துகின்றார்.
கடந்த ஞாயிறு நற்செய்தி வாசகம் அன்பைப் பற்றி விளக்குகிறது. அன்பு என்பது எதிர்பார்ப்பில்லாதது. அத்துடன் நிபந்தனையற்றது. ஒன்றைப் பெற்றுக் கொள்வதற்காக அல்லது காரியம் வேண்டும் என்பதற்காக செய்வது உண்மையான அன்பல்ல என்பதை பரிசுத்த வேதாகமம் பல இடங்களில் எமக்கு தெளிவுபடுத்துகிறது.
கடந்த ஞாயிற்றுக்கிழமை கொழும்பு திம்பிரிகஸ்யாய புனித தெரேசாள் ஆலயத்தில் திருப்பலி பூசையை நிறைவேற்றிய அருட்தந்தை ரவி அமிர்தராஜ் அன்றைய நற்செய்தியை அடிப்படையாக வைத்து மறைவுரையை வழங்கினார்.
சிறு சிறு உவமைகளைத் தமது மறையுரையில் உட்படுத்தி மிக அழகாக அதனை நகர்த்திச் செல்வதில் அருட்தந்தை ரவி அமிர்தராஜ் சிறப்பானவர்.
இயேசு கிறிஸ்து நம் மீது கொண்ட அன்பினால் தம்மையே சிலுவைச் சாவுக்குக் கையளித்து நமது பாவங்களுக்காக பாடுகள் பட்டு தம்மையே ஈந்தார். வேதாகமத்தில் கூறப்படுவதற்கொப்பாக அவர் எமது நண்பனாக எமக்காக உயிரைக் கொடுத்துள்ளார். இதுதான் உண்மையான அன்பாகும்.
நாம் அனைவருமே நம்மை அன்பு செய்கின்றோம். நமக்கு ஏதாவது தீங்கு நேர்வதற்கு நாம் இடமளிக்கமாட்டோம். எமது உடலைக் காயப்படுத்தவோ அல்லது எமது உள்ளத்தைக் காயப்படுத்தவோ நாம் துணிய மாட்டோம். எனினும் பிறரைப் பல விதத்திலும் காயப்படுத்துவதில் நம்மில் பலர் துணிச்சலுடன் செயற்படுவோம். பிறருக்கு ஏற்படும் துன்பம் பற்றி நாம் கவனத்திற் கொள்வதில்லை. நமக்கு ஏற்படும் வலிகள் துயரங்கள் போன்றே அவர்களுக்கும் நேரும் என்பதை அறிந்தும் நாம் அதையே செய்கிறோம். இதற்குப் பல காரணங்களைச் சாட்டாக வைப்போம்.
நாம் நம்மை அன்பு செய்வது போல பிறரையும் அன்பு செய்ய வேண்டும் என நம் ஆண்டவராகிய இயேசு கிறிஸ்து பிரதான கட்டளையில் கூறியுள்ளார். நம்மைப் படைத்த இறைவனை நாம் முழு உள்ளத்தோடும் முழு ஆன்மாவோடும் அன்பு செய்வதுடன் நம்மைப்போன்றே நம் அயலாரையும் அன்பு செய்யுமாறு அவர் எம்மைக் கேட்கிறார்.
‘நம்மை நாம் அன்பு செய்வது போல்’ என்று இயேசு கிறிஸ்து குறிப்பிடுவது ஒருவர் ஒருவருக்கிடையில் பிளவுகள் இருக்கக் கூடாது பேதங்கள் இருக்கக் கூடாது என்பதையும் ஒவ்வொருவரும் சகோதரர்கள், நண்பர்கள் என்பதை வலியுறுத்துகிறது.
