நோர்வே அரசின் ஊடகத் தகவல்களுக்கு மறுப்பு : 8ஆவது நாளாகவும் உண்ணாவிரதம் நீடிப்பு


நோர்வே சிறுவர் காப்பக விவகாரத்துடன் தொடர்புபட்டதான யாழ்ப்பாணத்தைச் சேர்ந்த இரு தாய்மார்களினது சாகும்வரையிலான உண்ணாவிரதப் போராட்டம் இன்றுடன் 8ஆவது நாளாக நீடித்திருக்கின்றது. உண்ணாவிரதப் போராட்டத்தில் குதித்துள்ள மேற்படி தாய்மாரின் உடல்நிலை மிக மோசமாக பாதிப்படைந்து வருகின்ற நிலையில் அவர்களது உயிருக்கு ஆபத்து ஏற்படும் நிலை அதிகரிப்பதாகவும் தெரியவந்துள்ளது.
எனினும் இதுவரையில் மேற்படி உண்ணாவிரதப் போராளிகளின் உடல்நிலை குறித்து எந்தவொரு வைத்திய பரிசோதனைகளும் இடம்பெறவில்லை என்றும் ஒஸ்லோ டொம் தேவாலயத்தில் இடம்பெற்றுவரும் மேற்படி உண்ணாவிரதப் போராட்டம் தொடர்பிலான தகவல்கள் நோர்வே ஊடகங்களில் வெளிவராத வண்ணம் நோர்வே அரசு நடவடிக்கை எடுத்திருப்பதாகவும் கூறப்படுகிறது.
கடந்த ஞாயிற்றுக்கிழமை 30ஆம் திகதி ஆரம்பமான இந்த உண்ணாவிரதப் போராட்டம் தொடர்பிலான கோரி;க்கைகள் நோர்வே அரசாங்கத்தினாலோ அல்லது நோர்வேயின் சிறுவர் விவகார அமைச்சினாலோ செவிமடுக்கப்படாதிருப்பதாக பாதிக்கப்பட்ட தரப்பினர் தெரிவிக்கின்றனர். 
இதேவேளை இலங்கையிலுள்ள நோர்வே தூதரகத்திற்கு முன்னால் கடந்த வெள்ளிக்கிழமை ஆர்ப்பாட்டம் ஒன்று நடைபெற்றதையடுத்தும் அதேநேரம் ஒஸ்லோவில் உண்ணாவிரதம் ஆரம்பிக்கப்பட்டதையடுத்தும் நோர்வே அரசு தமது நாட்டில் சிறுவர்கள் விடயத்தில் சட்டம் முறையாக கடைப்பிடிக்கப்பட்டு வருவதாகவும் தவறுகள் இடம்பெற்றிருப்பதன் காரணத்தினாலேயே குழந்தைகளை சிறுவர் காப்பகம் பொறுப்பெடுத்திருப்பதாகவும் ஊடகங்களுக்கு கருத்துக்களை வெளியிட்டிருக்கின்றது.
இந்த கருத்துக்களை தாம் முற்றாக மறுப்பதாகவும் உண்மைக்கு புறம்பான தகவல்களையே நோர்வே அரசாங்கம் வெளியிட்டுவருவதாகவும் பாதிக்கப்பட்டுள்ள தந்தையான யாழ்ப்பாணத்தைச் சேர்ந்த தாமோதரம்பிள்ளை ஆனந்தராசா நோர்வேயிலிருந்து தெரிவித்துள்ளார். 
தமது குழந்தைகள் சிறுவர் காப்பகத்தினால் கொண்டுசெல்லப்படுவதற்கு எந்தவித காரணமும் இல்லை எனத் தெரிவித்த அவர், தனது மனைவியான ரஜித்தா ஆனந்தராசா மற்றும் உறவினரான டிலாந்தினி எரிக் ஜோசப் ஆகியோர் சாகும் வரையில் உண்ணாவிரதப் போராட்டம் மேற்கொண்டு வருவது தொடர்பில் நோர்வே அரசும் சிறுவர் காப்பகமும் மனிதாபிமானமற்ற நிலையிலேயே நடந்துகொள்வதாகவும் கூறினார்.
தாம் தமது பிள்ளைகளை மீட்பதற்கு நீதிமன்றங்களை நாடியும் விடிவு கிடைக்கவில்லை என்பதாலேயே இவ்வாறு உண்ணாவிரதப் போராட்டம் நடத்துவது என்ற முடிவுக்கு வந்ததாக கூறிய அவர், டொம் தேவாலயத்தில் மேற்கொள்ளப்பட்டு வருகின்ற இந்த உண்ணாவிரதப் போராட்டம் தொடர்பிலான தகவல்கள் வெளிவந்துவிடக்கூடாது என்பதில் நோர்வே அரசு செயற்பட்டு வருவதாகவும் அத்துடன் தமது பிள்ளைகளை விடுவிப்பதிலோ தமது கருத்துக்களை ஏற்றுக்கொள்வதிலோ நோர்வே அரசு விருப்பமில்லாத வகையில் செயற்பட்டு வருவதாகவும் குறிப்பிட்டார்.
இதேவேளை, தமது பிள்ளைகளை மீட்கும் பொருட்டு சாகும் வரையில் உண்ணாவிரதப் போராட்டத்தில் ஈடுபட்டு வரும் இரு தாய்மாரின் நிலைமை கவலைக்கிடமாக மாறியிருப்பதாக கூறிய ஆனந்த ராசா, அவர்களின் உயிர்களை பாதுகாக்க நோர்வே அரசாங்கம், இலங்கை அரசாங்கம் மற்றும் இலங்கையின் மனித உரிமைகளின் ஆணைக்குழு ஆகிய தரப்புக்கள் உடனடியான நடவடிக்கைகளை மேற்கொள்ள முன்வருமாறும் கோரிக்கை விடுத்துள்ளார்.

