சரணடைய வந்த நித்தியானந்தாபொலிஸாரால் கைது


கர்நாடக மாநிலம், ராம் நகர் மாவட்ட நீதிமன்றத்தில் புதன்கிழமை சரணடைய வந்த நித்யானந்தரை பொலிஸார் கைது செய்தனர்.
கர்நாடக மாநிலம், பிடதியில் உள்ள நித்யானந்தர் தியான பீடத்தில் அண்மையில் நடைபெற்ற செய்தியாளர்கள் சந்திப்பின் போது தனியார் தொலைக்காட்சி பத்திரிகையாளர்களைத் தாக்கியதாக நித்யானந்தர், அவரது சீடர்கள் மீது ஜூன் 8ம் திகதி பொலிஸார் வழக்குப் பதிந்தனர்.
இதைத் தொடர்ந்து தொலைக்காட்சி செய்தியாளர்கள், நவ நிர்மாண் சேனைத் தொண்டர்கள் சிலர் மீது நித்யானந்தர் சீடர்கள் அளித்த புகார்கள் தொடர்பாகவும் பொலிஸார் வழக்குப் பதிவு செய்தனர். அத்துமீறி ஆச்சிரமத்தினுள் நுழைந்து சொத்துக்களைச் சேதப்படுத்தி துறவிகளைத் தாக்கி கொலை மிரட்டல் விடுத்ததாக நித்யானந்தரின் சீடர்கள் புகார் அளித்திருந்தனர்.
ஆச்சிரமத்தில் நடைபெற்ற வன்முறைச் சம்பவங்களின் பின்னணியில் நித்யானந்தரைக் கைது செய்ய பொலி ஸாருக்கு கர்நாடக அரசு உத்தரவிட்டது. இதைத் தொடர்ந்து, ஆச்சிரமத்துக்குள் சென்ற பொலிஸார் நித்யானந்தரைத் தேடி வந்தனர்.
நித்யானந்தர் சார்பில் அவரது சீடர் அச்சி லானந்தா மகா நித்யானந்தர் கர்நாடக உயர் நீதிமன்றத்தில் செவ்வாய்க்கிழமை மனுத் தாக்கல் செய்தார். அதில் நித்யானந்தர் மீது பொலிஸார் பதிந்துள்ள முதல் தகவல் அறிக்கையை ரத்துச் செய்ய வேண்டும் எனக் கோரியிருந்தார்.
இது குறித்து புதன்கிழமை விசாரித்த நீதிமன்றம், ஆட்சேர்ப மனுத்தாக்கல் செய்ய அரசுக்கு நோட்டீஸ் அனுப்ப உத்தரவிட்டது. மேலும் இது தொடர்பான விசாரணையை ஜூன் 15ம் திகதி ஒத்திவைத்தது.
இந்த நிலையில் ராம் நகர் மாவட்ட நீதிமன்றத்தில் நீதிபதி கோமளா முன் புதன்கிழமை பிற்பகல் 3 மணியளவில் நித்யானந்தர் சரணடைய முயன்றார். அங்கு முன்பிணை கேட்டு மனு தாக்கல் செய்தார். ஆனால் கால அவகாசம் இல்லாததால் முன்பிணை மனுவை வியாழக்கிழமை காலை 11 மணிக்குத் தாக்கல் செய்யுமாறு நீதிபதி கூறினார்.
இதையடுத்து நீதிமன்றத்திலிருந்து வெளியே வந்த நித்யானந்தரை ராம் நகர் பொலிஸார் கைது செய்தனர்.
