சிறைகளில் இடம்பெறும் வன்முறைகள் தொடர்பில் அரசு, ஐ. நா.வை நாடவேண்டும்: ம.உ.செ.


இலங்கைச் சிறைச்சாலைகளில் இடம்பெற்று வரும் வன்முறைச் சம்பவங்கள் தொடர்பில் அரசாங்கம், ஐக்கிய நாடுகள் அமைப்பின் உதவியை நாட வேண்டுமென மனித உரிமை செயற்பாட்டாளர்கள் கோரிக்கை விடுத்துள்ளனர்.
 
சிறைச்சாலைகளில் இடம்பெற்ற பாரிய வன்முறைச் சம்பவங்களினால் இரண்டு தமிழ்க் கைதிகள் கொல்லப்பட்டுள்ளதாக சுட்டிக்காட்டப்பட்டுள்ளது.
 
வவுனியா சிறைச்சாலை மோதல் சம்பவத்தில் படுகாயமடைந்து ஒரு மாத காலத்திற்கும் மேலாக கோமா நிலையில் இருந்த டில்ருக்ஷன் என்ற கைதி, அண்மையில் உயிரிழந்தார்.
 
இந்த சம்பவத்துக்கு அரசாங்கம் பொறுப்புக்கூற வேண்டுமென மனித உரிமை ஆர்வலர்கள் குற்றம் சுமத்தியுள்ளனர்.
 
இந்தக் குற்றச்சாட்டுகளை அதிகாரிகள் திட்டவட்டமாக நிராகரித்துள்ளனர்.
 
சிறைச்சாலை வன்முறைகள் தொடர்பில் உள்நாட்டு ரீதியில் காத்திரமான விசாரணைப் பொறிமுறையொன்று உருவாக்கப்படும் என்பதில் சந்தேகம் நிலவி வருவதாக மனித உரிமை செயற்பாட்டாளர்கள் குற்றம் சுமத்தியுள்ளனர்.
 
ஐக்கிய நாடுகள் மனித உரிமைப் பேரவையின் ஒத்துழைப்புடன் இந்தச் சம்பவங்கள் தொடர்பில் விசாரணை நடத்தப்பட வேண்டுமென வலியுறுத்தியுள்ளனர்.

