மம்தா வழியை முலாயம், மாயாவதி பின்பற்ற வேண்டும்:

ராஜ்நாத் சிங்
மத்திய அரசுக்கு அளித்த ஆதரவை விலக்கிக் கொள்வதாக அறிவித்துள்ள மம்தா பானர்ஜியின் வழியை முலாயம் சிங் யாதவ், மாயாவதி ஆகியோர் பின்பற்ற வேண்டும் என பாரதிய ஜனதா கட்சி மூத்த தலைவர் ராஜ்நாத் சிங் வலியுறுத்தியுள்ளார். பா. ஜ.க. மூத்ததலைவர் ராஜ்நாத் சிங் செய்தியாளர்களிடம் வியாழக்கிழமை கூறியது:
உத்தரப் பிரதேச சட்டப் பேரவைத் தேர்தலின் போது காங்கிரஸ், சமாஜ்வாதி, பகுஜன் சமாஜ் கட்சியினர் ஒருவர் மீது ஒருவர் குற்றச்சாட்டுகளை முன்வைத்தனர். ஆனால் அப்போதும் சமாஜ்வாதி, பகுஜன் சமாஜ் கட்சியினர் மத்திய அரசுக்கு ஆதரவு கொடுத்தனர். தற்போது வரை ஆதரவு நீடிக்கிறது. ஒரு பக்கம் சில்லறை வர்த்தகத்தில் அன்னிய நேரடி முதலீட்டை எதிர்க்கும் சமாஜ்வாதி மறுபக்கம் மத்திய அரசுக்கு ஆதரவு நல்குகிறது.
சமாஜ்வாதி, பகுஜன் சமாஜ் ஆகிய கட்சிகள் உண்மையாகவே சில்லறை வர்த்தகத்தில் அன்னிய நேரடி முதலீட்டை எதிர்ப்பதாக இருந்தால் மம்தா பானர்ஜி செய்ததைப் போல் மத்திய அரசுக்கு கொடுத்துவரும் ஆதரவை விலக்கிக் கொள்வதாக அறிவிக்க வேண்டும்.
மதவாத சக்தியான பா. ஜ. க. ஆட்சிக்கு வந்துவிடும் என்பதற்காகவே காங்கிரஸ¤க்கு ஆதரவை நீடிப்பதாக சமாஜ்வாதி தர்க்க ரீதியான காரணம் சொல்கிறது. இந்த அரசு கவிழ்ந்தால் உடனடியாக ஆட்சியமைக்கும் முயற்சிகளில் பா. ஜ. க. ஈடுபடாது என்று முலாயம் சிங்குக்கு பா. ஜ. க. சார்பில் உறுதியளிக்கிறேன் என்றார் ராஜ்நாத் சிங். காலனி ஆதிக்க மனோபாவம்: அவர் மேலும் கூறியது; சில்லறை வர்த்தகத்தில் அன்னிய நேரடி முதலீட்டுக்கு அனுமதி விவகாரத்தை அரசியல் ஆதாயத்துக்காக எதிர்க்கவில்லை. நாட்டு நலனுக்காகவே எதிர்க்கிறோம். உலகமயமாக்கல் நவீன மயமாக்கல், தாராளமயமாக்கல் கொள்கைகளுக்கு பா. ஜ. க. எதிரானதல்ல. ஆனால் அதற்கும் ஒரு எல்லை உண்டு பொருளாதார சுயசார்பு மீது கேள்வியெழுப்பும் அளவுக்கு அவை இருக்கக்கூடாது.
