நீரிழிவு நோயால் 15 சதவீதமான பாடசாலை மாணவர்கள் பாதிப்பு : சுகாதார அமைச்சு தெரிவிப்பு


நாட்டிலுள்ள பாடசாலை மாணவர்களில் 15 சதவீதமானோர் நீரிழிவு நோயினால் பாதிக்கப்பட்டுள்ளதாக சுகாதார அமைச்சு தெரிவித்துள்ளது.
இது குறித்து அமைச்சு தெரிவிக்கையில்,
நாட்டிலுள்ள பாடசாலை மாணவர்களில் நான்கு சதவீதமானோர் அதிகளவான உடற்பருமனைக் கொண்டுள்ளனர். இதனால் கூடுதலான பாடசாலை மாணவர்கள் நீரிழிவுநோயின் தாக்கத்திற்கு உள்ளாகியுள்ளனர். மாணவர்களிடத்தில் உள்ள உணவு பழக்கவழக்கங்களே இதற்கு காரணமாய் அமைந்துள்ளன.
இந்நிலையில் நீரழிவுநோயினை கட்டுப்பாட்டிற்குள் கொண்டுவராதுவிடின் 2050 ஆம் ஆண்டளவில் இலங்கையின் சனத்தொகையில் 50 சதவீதமானோர் இந்நோயினால் பாதிக்கப்படுவரென சுகாதார அமைச்சு எச்சரிக்கை விடுத்துள்ளது.
இதேவேளை, நாட்டின் பல பாகங்களிலுமுள்ள வைத்தியசாலைகளில் நாள் ஒன்றிற்கு 200 இற்கும் மேற்பட்டவர்கள் நீரிழிவு நோயினால் பாதிக்கப்பட்ட நிலையில் சிகிச்சைபெற்று வருவதாக சுகாதார அமைச்சு மேலும் தெரிவித்துள்ளது.

