புதிய வாழ்வுக்குவாய்ப்புத் தரும்தவக்காலம்

தவக்காலத்தின் முப்பெரும் நோக்கங்களைநிறைவேற்றத் தயாராவோம்!

ணீலகமெங்கும் வாழ்கின்ற கிறிஸ்தவர்கள் இப்பொழுது தவக் காலத்தை அனுசரித்து வருகின்றனர். 40 நாட்களை தன்னகத்தே கொண்டுள்ள இத் தவக்காலம் நமக்குத் தருகின்ற வாய்ப்புக்கள் எத்தனை? தவக்காலத்தில் வருகின்ற எல்லாச் சடங்குகளும் உயிர் பின் மகிழ்ச்சிக்கு நம்மைத் தாயாரிக்கும் விதத்தில் அமைந்துள்ளன.
விபூதிப் புதன் மனம் திரும்ப காலம் வந்து விட்டது என்ற எச்சரிக்கை ஒலியை எழுப்புகின்றது. உண்ணா நோன்புகளின் கட்டாயங்கள் குறைக்கப்பட்டிருக்கின்றன. விபூதிப் புதன் மற்றும் பெரிய வெள்ளிக்கிழமையில்தான் கட்டாய உண்ணா நோன்பு கோரப்படுகின்றது. 
மற்ற நாட்களில் தனிப்பட்டவர்களின் தேவைக்கு ஏற்ப நோன்புகளை அமைத்துக் கொள்ளலாம். வாழ்க்கை இலட்சியங்களை கண்டு தெளிய அதற்கு நம்மை உட்படுத்த நம்மைத் தூண்டும் வழிகளில் ஒன்றுதான் உண்ணா நோன்பு.
இத்தவக்காலத்தில் உள்ள திருப்பலி வாசகங்கள் ஆழ்ந்த கவனத்தோடு வடிவமைக்கப்பட்டுள்ளன. படிப்படியாக நம்மை மனமாற்றத்திற்கு அழைக்கும் இறைவனின் அன்புக் குரலாக அவை அமைகின்றன.
* முதல் ஞாயிறு இயேசுவின் சோதனைகளை நமக்கு நினைவுபடுத்துகின்றது.
* இரண்டாவது ஞாயிறு இயேசுவின் உருமாற்றத்தை எடுத்துச் சொல்லி நம்மை பாஸ்கா மறை பொருளில் பங்கேற்க பக்குவமாக இட்டுச்செல்கின்றது.
* மூன்றாவது ஞாயிறு இயேசு மனம் திரும்ப கொடுத்த எச்சரிக்கையை நினைவுக்குக் கொண்டு வந்து மனம் திரும்ப வேண்டிய அவசரத்தை வலியுறுத்துகின்றது.
* நான்காம் ஞாயிறு ஊதாரி மைந்தனின் கதையைச் சொல்லி இறைவனின் அளவு கடந்த வருகைக்கு நம்மை இட்டுச் செல்கின்றது.
* ஐந்தாவது ஞாயிறு விபச்சாரப் பெண்ணுக்குக் கிடைக்கும் நீதியை எடுத்துச் சொல்லி கடவுளின் கருணைப் பார்வையின் பக்கம் நம் கண்களைத் திருப்புகின்றது. எல்லா வாசகங்களும் நமது மன மாற்றத்திற்கு ஏற்ற பாடங்களாக அமைகின்றன.
தவக்காலத்தில் இயேசுவின் துன்பத்தில் நாம் பங்கு பெற வேண்டும் என்று திருச்சபை நமக்கு கூறுகிறது. இதன் பொருள் என்ன? இயேசுவுக்காகத் துன்பங்களைத் தாங்கிக் கொள்ள வேண்டும். 
அவரது மரணப் பாடுகளை தாங்கிக்கொள்ள வேண்டும் என்று பலர் நமக்குச் சொல்லுவதைக் கேட்டிருக்கின்றோம். நமக்கு நாமே துன்பம் வருவித்துக் கொள்வது ஓர் உளவியல் நோய். நாம் துன்பப்பட வேண்டும் என்று விரும்புபவர் அல்ல நம் கடவுள். அவர் வாழ்வோரின் கடவுள். நாம் வாழவேண்டும் என்பதே அவரின் ஆசையாக இருக்கமுடியும்.
வாழ வேண்டும் என்று சொல்லும் போது இலட்சியத்தோடு வாழ வேண்டும் என்பதுதான் இயேசு நமக்குத் தந்த வழி. இயேசு ஓர் இலட்சியத்துக்காக வாழ்ந்தார். அதற்காக துன்பம் ஏற்றார். இலட்சிய வாழ்வில் வரும் தடைகளைத் தாண்டிச் செல்வது தான் துன்பம் ஏற்பது.
இலட்சியங்கள் வாழ்க்கைச் சூழலிலிருந்து உருவாகின்றன. இவை நாம் வாழ்கின்ற இந்தக் காலத்தில் மனித சமுதாயத்திற்கு ஏதாவது நல்லது செய்துவிட்டுச் செல்ல வேண்டும் என்ற ஏக்கப்பெருமூச்சிலிருந்து பிறக்கின்றன.
ஒவ்வொரு மனிதனும் தான் கொண்ட இலட்சியத்தை இயேசுவின் இலட்சியத்தோடு உரசிப் பார்த்து செயலாகத்திற்கு வேண்டிய உறுதியைப் பெறுவதற்காக ஏற்படுத்தப்பட்ட காலம் தான் தவக்காலம். தேவையில்லாமல் உடலை வருத்துவது, சோகத்தில் சுகம் காண்பது, துன்பங்களை ஏற்பது உண்மையான தவக்காலத்திற்கு ஒவ்வாதது.
சிலுவைப் பாதை இந்தக் காலத்தின் சிறப்பு நிகழ்ச்சி சோகங்களில் சுகங்கள் காண நம்மை அழைக்காமல் நாம் மறந்துவிட்ட அல்லது நம்மிடமிருந்து மறைக்கப்பட்ட வாழ்வியல் உண்மைகளை எடுத்துக் காட்டி இலட்சிய வாழ்விற்கு நம்மை அழைக்கும் சக்தி வாய்ந்த சாதனங்களாக இவைகளை உருவாக்க நம்மால் முடியும். 
திருமுழுக்கு வார்த்தைப்பாடுகளை புதுப்பித்தல், ஒப்புரவு வழிபாடு செய்தல் உயிர்ப்பு விழாவுக்கு குடும்பங்களை தயாரித்தல் ஆகியவையும் இந்தக் காலத்தில் முக்கிய நிகழ்ச்சிகளே! இவை எல்லாம் உறவை வளர்க்கும் நிகழ்ச்சிகளாக, பங்கு குடும்பத்தைக் கட்டியெழுப்பும் நிகழ்ச்சிகளாக மக்களின் பிரச்சினைகளை அலசி ஆராயும் செயல்பாடுகளாக அமைய முடியும். ஒரு பங்கில் எத்தனை குடும்பங்கள் உள்ளன. என்ன நிலையில் உள்ளன என்பதை அறிந்து கொள்வதே ஒரு பெரிய பக்தி முயற்சியாகும்.
பங்கில் உள்ள ஆதரவற்றவர்களை தேடிச் செல்லுதல், ஏழைகளுக்கு உணவளித்தல், உறவுகளைப் புதுப்பித்தல், உரிமைகளைப் பெற்றுத் தரல் என்று ஏராளமான முயற்சிகளில் தீவிரமாக ஈடுபடுதல் தவக்காலத்தின் தனியொரு பங்காகும்.
தவக்காலம் என்பது நமக்கு கிடைக்கும் அரிய வாய்ப்பு என்றே சொல்லலாம். உயிர்ப்பு விழாவுக்கு நம்மைத் தயாரித்தல், திருமுழுக்குப் பெறுதல் அல்லது வார்த்தைப் பாகுகளைப் புதுப்பித்தல் ஒப்புரவாதம், தவக்காலத்தின் முப்பெரும் நோக்கங்கள் ஆகும். எனவே தவக்காலம் தருகின்ற வாய்ப்புக்களை நாம் நன்கு பயன்படுத்துவோம்.
- அம்புறோஸ் பீற்றர்

