நல்ல கல்விமான்களை உருவாக்க தலைமைத்துவப் பயிற்சி அவசியம்

பெற்றோரின் அரவணைப்பில் கட்டுப்பாட்டுடன், கன்னியமாக, பொறுப்புணர்வுடன் படித்து, பரீட்சைகளில் சிறப்பு சித்தி பெற்று, பல்கலைக்கழகங்களுக்கு தெரிவு செய்யப்படும் மாணவ, மாணவிகள் பல்கலைக்கழகங்களில் கல்வியை ஆரம்பிக்கும் போது நற்பண்புகளை கொண்ட அப்பாவிகளாகவே இருக்கிறார்கள்.
ஓரிரு மாதங்களுக்குள் அவர்களுடன் நட்புறவு கொள்ளும் சில சமூக விரோத சக்திகள், அரசியல் ரீதியில் இலாபமடையும் எண்ணத்துடன் இந்த அப்பாவி பல்கலைக்கழக மாணவ, மாணவியரை தவறான வழியில் இட்டுச் சென்று, பல்கலைக்கழகங்களை ஒரு அரசியல் மேடையாக்கி, எங்கள் நாட்டின் உயர்கல்வித் துறையை சீர்குலைத்து வருகின்றன.
அப்பாவி மாணவர்கள் பல்கலைக்கழகங்களில் வந்து சேர்ந்தவுடன் பகிடிவதை என்ற போர்வையின் கீழ் அவர்களை அச்சுறுத்தி, தங்கள் கொள்கைகளை ஏற்கவைத்து, அடிமைகளாக, தங்கள் சொற்படி தலையாட்டும் பொம்மைகளாக மிகக்குறுகிய காலத்தில் மாற்றிவிடுகிறார்கள். இந்தத் தீய செயற்பாடுகளில் பெரும்பாலும் ஜே.வி.பி. கட்சியினரே ஈடுபட்டு வருகின்றனர். இதனால் கிராமிய விவசாய குடும்பங்களில் இருந்து வரும் மாணவ, மாணவியர் தங்கள் பெற்றோரின் எதிர்பார்ப்புகளை நிறைவேற்ற முடியாமல் உயர்கல்வியை சீர்குலைத்து இறுதியில் தங்கள் வாழ்க்கையையே பாழாக்கிக்கொள்ளுமளவுக்கு பாதிப்பிற்குள்ளாகிறார்கள்.
தேர்தல்கள் மூலம் போலி வாக்குறுதிகளை அளித்து, நாட்டின் ஆட்சிப் பொறுப்பை ஏற்க முடியாது என்ற உண்மையை உணர்ந்திருக்கும் ஜே.வி.பியினர், எங்கள் நாட்டின் எதிர்கால கற்றறிந்த சந்ததியினரை தங்களின் கையாட்களாக வைத்திருக்கும் எண்ணத்துடன் இன்று பல்கலைக்கழகங்களை மாணவர் சங்கங்களின் உருவில் ஆக்கிரமித்து வருகிறார்கள்.
இதனால்தான் இன்று பல்கலைக்கழக மாணவர்கள் ஒரு சிறு பிரச்சினையை கூட பெரிதாக்கி ஆர்ப்பாட்டங்களை நடத்தி, வகுப்பு பகிஷ்கரிப்பை மேற்கொண்டு, பல்கலைக்கழகங்களையே செயலிழக்க வைக்குமளவுக்கு இவர்களுக்கு பின்னணியில் உள்ள சில சமூக விரோத சக்திகளினால் ஆட்டிப்படைக்கப்படுகிறார்கள்.
இந்தப் பிரச்சினைக்கு முடிவுகாண்பது அவ்வளவு இலகுவான செயலல்ல என்பதை உணர்ந்திருக்கும் அனுபவமும், திறமையுமிக்க பல்கலைக்கழக கல்வியின் வளர்ச்சிக்கு பொறுப்பாக இருக்கும் உயர்கல்வி அமைச்சர் எஸ்.பி. திஸாநாயக்க ஒரு புதிய திட்டத்தை இப்போது நடைமுறைப்படுத்தவுள்ளார்.
இத்திட்டத்திற்கு அமைய இலங்கையிலுள்ள சகல பல்கலைக் கழகங்களுக்கும் புதிதாக சேர்த்துக் கொள்ளப்படும் மாணவ, மாண வியர் அனைவருக்கும் மூன்று வாரகால கட்டாய தலைமைத்துவ பயிற்சியை அளிப்பதென்று அவர் தீர்மானித்துள்ளார்.
இவ்வாண்டில் பல்கலைக்கழகங்களுக்கு அனுமதிக்கப்படவுள்ள 21ஆயிரம் மாணவர்களுக்கு இந்த தலைமைத்துவ பயிற்சித்திட்டம் இம்மாதம் 23ம் திகதி முதல் நாடெங்கிலுமுள்ள 20 இராணுவ பயிற்சி முகாம்களில் மேற்கொள்ளப்படவுள்ளன. இது பல்கலைக்கழகத்தில் சேர்ந்து கொள்ளும் மாணவர்களுக்கு அளிக்கப்படும் இராணுவப் பயிற்சியல்ல.
இந்த தலைமைத்துவப் பயிற்சி மாணவர்களாக பல்கலைக்கழகத்திற்குள் நுழைந்து, பட்டம்பெற்று, நாட்டுக்கு நற்பணியாற்றும் நல்ல பிரஜைகளாக வெளியேறுபவர்களுக்கு உதவியாக அமையும், எது நாட்டிற்கு நன்மை பயக்கும், எது நாட்டிற்கு அநீதியை ஏற்படுத்தும் என்பதை கற்பிக்கும் ஒரு உன்னதமான தலைமைத்துவ பயிற்சியாகும் இது அமையும்.
இவ்விதம் தலைமைத்துவ பயிற்சியை பெறுபவர்கள் இத்தீய சக்திகளின் ஆசை வார்த்தைகளை நம்பி ஏமாந்து விடுவதை தவிர்த்துக் கொள்வதற்கு பேருதவியாக அமையும். பல்கலைக்கழகங்களுக்குள் நுழையும் மாணவர்களை நல்வழியில் இட்டுச் செல்வதன் மூலம், தேசத்திற்கு துரோகம் இழைக்கும் எண்ணத்துடன் செயற்படும் ஜே.வி.பி.யினரின் திட்டங்களை தவிடுபொடியாக்கிவிட முடியுமென்று அரசாங்கம் நம்பிக்கை கொண்டுள்ளது.
இந்த தலைமைத்துவ பயிற்சியை பல்கலைக்கழக மாணவர்களுக்கு அளிப்பதற்கான ஆரம்ப நிகழ்வு ஜனாதிபதி மஹிந்த ராஜபக்ஷ அவர்களின் தலைமையில் அலரி மாளிகையில் இம்மாதம் 23ம் திகதியன்று நடைபெறவுள்ளது. பல்கலைக்கழக மாணவர்களை நற்குணசீலர்களாக மாற்றி அதன்மூலம் எதிர்காலத்தில் அவர்களை நாட்டின் பொறுப்பான கடமைகளை ஏற்றுக்கொள்வதற்கு அடிதளம் அமைக்கும் எண்ணத்துடனனேயே அரசாங்கம் இந்த தலைமைத்துவ பயிற்சித்திட்டத்தை மேற்கொள்வது என்ற தீர்மானத்தை எடுத்திருக்கிறது.
இவ்வாண்டு முதல் புதிதாக பல்கலைக்கழகளுக்கு சேர்த்துக் கொள்ளப்படும் மாணவர்களுக்கு மடி கனணிகளை வழங்குவதற்கும் நடவடிக்கை எடுக்கப்படுவதாகவும் அறிவிக்கப்படுகிறது.
எமது பல்கலைக்கழகங்களில் மாணவர்கள் அநாவசியமாக அரசியலில் ஈடுபடுவதை தவிர்த்துக்கொண்டு, தங்கள் உயர்கல்வியில் முழு கவனத்தையும் செலுத்தினால், இலங்கை தெற்காசிய பிராந்தியத்தில் நல்ல கல்விமான்களை வெளியேற்றும் பல்கலைக்கழகங்களை கொண்ட ஒரு நாடு என்ற நற்பெயரை மீண்டும் மீட்டெடுத்துக் கொள்ள முடியுமென்று நாம் நம்புகிறோம்.

