மன்னார் -அடம்பன் கள்ளிக்குளம் வீதியை புனரமைத்துத் தருமாறு பிரதேச மக்கள் கோரிக்கை



மாந்தை மேற்கு பிரதேச செயலாளர் பிரிவிற்குட்பட்ட கள்ளிக்குளம் வீதி நீண்டகாலமாகப் புனரமைக்கப்படாததுடன் பாலமும் நிர்மாணிக்கப்படாமையால் தாம் பல அசௌகரியங்களுக்கு உள்ளாவதாக அப் பிரதேச மக்கள் விசனம் தெரிவித்துள்ளனர். 
இவ் வீதி கட்டுக்கரைக் குளத்திற்குட்பட்ட விவசாயப்பகுதியின் பயன்பாட்டுக்கு உரியதாகும். ஏறக்குறைய 100 ஏக்கருக்கும் அதிகமான விவசாயக்காணிகளில் வருடந்தோறும் செய்கை பண்ணப்படுகின்றது. 
 
இதனால் நெற்செய்கைக்காக அனைத்து உழவு இயந்திரங்களும் பாலமின்மையால் கால்வாயின் ஊடாகவே பயணிக்கின்றன. இதனால் அந்த இடம் சிதைந்து போய்க் காணப்படுகின்றது.
 
கால்வாயின் இரு பகுதிகளும் சேதமடைந்துள்ளதுடன் நீர் விநியோகத்தின் போது கால்வாயிலிருந்து நீர் வெளியேறும் நிலையும் தோன்றியுள்ளது.
 
இந்நிலையில், கள்ளிக்குளம் கிராமத்தில் நீண்டகாலமாக வசித்து வரும் குடும்பங்கள் பல சிக்கல்களை எதிர்கொண்டு வருவதுடன் தமது போக்குவரத்துக்காக ரயில் தண்டவாளங்களால் அமைக்கப்பட்ட தற்காலிக கடவையையே பயன்படுத்துகின்றனர். 
 
இதனால் திடீர் சுகவீனம் அடையும் நோயாளிகள் மற்றும் கர்ப்பிணி தாய்மார்களை வைத்தியசாலைகளுக்கு எடுத்துச் செல்ல முடியாத நிலையிலுள்ளனர்.
 
எனவே இவ் வீதியை புனரமைத்து பாலத்தையும் நிர்மாணித்து தருமாறு கள்ளிக்குளம் கிராம மக்கள் உரிய அதிகாரிகளிடம் வேண்டுகோள் விடுத்துள்ளனர்.

