மின்வெட்டை சீரமைப்பதே முதல் நடவடிக்கையாகும்


மின்வெட்டைச் சீரமைப்பதே அ.தி.மு.க ஆட்சியின் முதல் நடவடிக்கையாக இருக்கும் என்று அ.தி.மு.க. பொதுச் செயலாளர் ஜெயலலிதா கூறினார். சட்டமன்றத் தேர்தலில் அபார வெற்றி பெற்று தனிப் பெரும் கட்சியாக அ.தி.மு.க ஆட்சியமைக்கிறது.
ஆட்சியமைக்க முறைப்படி உரிமை கோர நேற்று காலை ஆளுநர் பர்னாலாவை ராஜ் பவனில் சந்தித்தார் ஜெயலலிதா. அ.தி.மு.க எம்.எல்.ஏக்கள் கூட்டத்தில், ஜெயலலிதாவை சட்டமன்ற அ.தி.மு.க தலைவராக ஏகமனதாக தேர்வு செய்த தீர்மான கடிதத்தை கவர்னரிடம் கொடுத்தார் ஜெயலலிதா.
இதைத் தொடர்ந்து புதிய முதல்வராக பொறுப்பேற்கவும் தமிழகத்தின் ஆட்சிப் பொறுப்பினை ஏற்கவும் முறைப்படி அழைப்பு விடுத்தார் ஆளுநர் பர்னாலா. இதனை ஏற்றுக் கொண்ட ஜெயலலிதா இன்று முதல்வராக பதவி ஏற்கிறார்.
இதைத் தொடர்ந்து நிருபர்களை ராஜ்பவனில் சந்தித்தார் ஜெயலலிதா. நிருபர்களிடம் மேலும் கூறியதாவது:- அ.தி.மு.க அரசின் முதல் நடவடிக்கை, முன்னுரிமைத் திட்டம் என்னவாக இருக்கும் என்ற கேள்விக்கு அவர் பதிலளிக்கையில்:- மின்வெட்டைச் சீரமைப்பதே எனது அரசின் முதல் நடவடிக்கையாக இருக்கும். 
அதுமட்டுமல்ல, மாநிலம் முழுவதிலும் பல துறைகள் பின்னடைந்த நிலையில் உள்ளன. அவற்றைச் சீரமைத்து ஒழுங்கு படுத்துவதற்கும் முன்னுரிமை தரவிருக்கிறோம்.
