மற்ற சமயத்தவர்களை மதிப்பதனூடாக இனநல்லுறவைப் பேணமுடியும்: கொப்பேகடுவ


ஒரு சமயத்தாரின் உணர்வுகளை மற்றொரு சமயத்தார் மதிப்பதன் மூலம் இனநல்லுறவைப் பேணமுடியும் என்று மத்திய மாகாண ஆளுநர் டிக்கிரி கொப்பேகடுவ தெரிவித்தார்.
மத்திய மாகாண ஆளுநரின் உத்தியோக பூர்வ வாசஸ்தலத்தில் நான்காவது வருடமாக வெள்ளிக்கிழமை இடம் பெற்ற நோன்பு துறக்கும் 'இப்தார்" நிகழ்விலே அவர் இதனைத் தெரிவித்தார். அவர் மேலும் தெரிவித்ததாவது-
நான் மற்றவர்களது சமய உணர்வுகளை மதிக்கின்றேன். அதேநேரம் மற்றவர்களும் என்னை மதிக்கின்றனர். இது போல் நாம் அனைவரும் ஒருவரை ஒருவர் மதிப்பளித்து நடந்து கொள்வதன் மூலம் பல்வேறு சமயங்களையும் இனங்களையும் கொண்ட எமது நாட்டில் சுபிட்சத்தை நாம் எதிர்பார்க்க முடியும் என்றார்.
கண்டியைச் சேர்ந்த உலமாக்கள் புத்தி ஜீவிகள் உள்ளுராட்சி மன்ற அங்கத்தவர்கள் வர்த்தகர்கள் உட்படப் பலரும் கலந்து கொண்டனர். மத்திய மாகாண சபை அங்கத்தவர் ரிஸ்வி பாருக் இந்நிகழ்வை ஒழுங்கு செய்திருந்தார்.

