ஜனாதிபதி தேர்தலில் பி.ஏ. சங்மாவுக்கு அ.தி.மு.க.ஆதரவு; முதல்வர் ஜெயலலிதா அறிவிப்பு


எதிர்வரும் ஜனாதிபதி தேர்தலில் லோக்சபா முன்னாள் சபாநாயகர் பி.ஏ. சங்மாவை ஆதரிக்கப்போவதாக முதல்வர் ஜெயலலிதா அறிவித்துள்ளார்.
ஜனாதிபதியாக உள்ள பிரதிபா பாட்டீல் பதவிக்காலம் வரும் ஜுலை 25ம் திகதியுடன் முடிவடைவதையடுத்து அடுத்த ஜனாதிபதியை தேர்வு செய்யும் பணியில் அரசியல் கட்சிகள் மும்முரமாக ஈடுபட்டுள்ளன. ஜனாதிபதியை தனித்து தேர்வு செய்யும் பலம் எந்த அரசியல் கட்சிக்கும் இல்லாத நிலையில், ஜனாதிபதியை ஒருமனதாக தேர்ந்தெடுக்கும் பணியில் அரசியல் கட்சிகள் தற்போது முனைப்பு காட்டி வருகின்றன. இந்நிலையில், ஐக்கிய முற்போக்கு கூட்டணி சார்பில், மத்திய நிதியமைச்சர் பிரணாப் முகர்ஜி, தற்போதைய துணை ஜனாதிபதி ஹமீத் அன்சாரி, லோக்சபா சபாநாயகர் மீரா குமார் உள்ளிட்டோர் போட்டியில் உள்ளனர். இதேபோல், தேசிய ஜனநாயக கூட்டணியும் ஜனாதிபதி தேர்தலுக்காக தயாராகி வருகிறது. எனினும் இதுவரை யாரை ஜனாதிபதி வேட்பாளராக நிறுத்துவது என்பது குறித்து அந்த கூட்டணியில் உறுதியான நிலைப்பாடு இல்லை.
இந்நிலையில், தமிழக முதல்வர் ஜெயலலிதா ஜனாதிபதி தேர்தலில் அ.தி.மு.க. முக்கிய பங்கு வகிக்க வேண்டும் என்ற முனைப்புடன் செயல்பட்டு வருகிறார். கடந்த இருமுறை டில்லி சென்றிருந்த அவர், அங்கு முக்கிய மாநில அரசியல் கட்சித் தலைவர்களுடன் ஜனாதிபதி தேர்தல் குறித்து ஆலோசித்ததாக கூறப்படுகிறது. குஜராத் முதல்வர் நரேந்திர மோடி, ஒடிசா முதல்வர் நவீன் பட்நாயக் ஆகியோருடன் முதல்வர் ஆலோசனை நடத்தினார். இதன்பின் சமீபத்தில் சென்னை வந்த ஒடிசா முதல்வர் ஜனாதிபதி தேர்தலில் அ.தி.மு.க. மற்றும் பிஜூ ஜனதாதளம் ஆகிய கட்சிகள் ஒன்றிணைந்து செயல்படும் என அறிவித்திருந்தார். கடந்த இரண்டு நாட்களுக்கு முன் முதல்வர் ஜெயலலிதாவை லோக்சபா முன்னாள் சபாநாயகர் பி.ஏ. சங்மா தனது மகள் அகதா சங்மாவுடன் சந்தித்து பேசினார். அப்போது ஜனாதிபதி தேர்தலில் தனக்கு ஆதரவளிக்கும்படி அவர் கேட்டுக்கொண்டதாக தெரிகிறது.
இந்நிலையில், அ.தி.மு.க., பொதுச் செயலாளர் ஜெயலலிதா வெளியிட்டுள்ள அறிக்கையில், தீவிர யோசனைக்குப் பின்னும், ஒடிசா முதல்வர் பிஜூ பட்நாயக்குடனான ஆலோசனைக்குப்பின்னும், ஜனாதிபதி தேர்தலில் பி. ஏ. சங்மாவை ஆதரிப்பது என்ற முடிவுக்கு வந்துள்ளதாக தெரிவித்துள்ளார். பழங்குடி இனத்தைச் சேர்ந்தவர் என்பதற்காக மட்டுமல்லாமல், நாட்டின் மிக உயரிய பதவியை அலங்கரிக்கக்கூடிய தகுதி வாய்ந்தவர் என்ற அடிப்படையில் சங்மாவை ஆதரிக்க முடிவுசெய்துள்ளதாக முதல்வர் தெரிவித்துள்ளார்.
கடந்த 60 ஆண்டு ஜனநாயகத்தில், பல்வேறு இனங்களைச் சேர்ந்தவர்கள் ஜனாதிபதி மாளிகையை அலங்கரித்துள்ள நிலையில், இதுவரை பழங்குடியினத்தைச் சேர்ந்த எவரும் ஜனாதிபதியாக தேர்வு செய்யப்படவில்லை என்பதை ஜெயலலிதா சுட்டிக்காட்டியுள்ளார்.
