மகாத்மா காந்தி நின்ற இடத்தில் 
தினமும் மலர் தூவி அஞ்சலி


திண்டுக்கல் மாவட்டம் காந்தி கிராம பல்கலைக்கழகத்தில் மகாத்மா காந்தி ரயிலில் இருந்து இறங்கி நின்ற இடம் நினைவுச் சின்னமாக திகழ்கிறது.
1946 ஆம் ஆண்டு பெப்ரவரி 2 ஆம் திகதி திண்டுக்கல்லில் இருந்து மதுரைக்கு ரயிலில் காந்திஜி வந்து கொண்டிருந்தார். சின்னாளபட்டி பகுதி மக்கள் அவரை நேரில் பார்க்க விரும்பினர். இங்கு ரயில் நிறுத்தப்படாது என உறுதியாக தெரிவிக்கப்பட்டது. 
இதையடுத்து சின்னாளபட்டியைச் சேர்ந்த தியாகி லகுமையா தலைமையில் ஆயிரக்கணக்கான பொதுமக்கள் அம்பாத்துரை ரயில்வே நிலையத்துக்கு அரை கி.மீ. தூரம் முன்னதாக திரண்டு நின்று ரயிலை மறித்து நிறுத்தி விட்டனர். அப்போது காந்திஜி ரயிலை விட்டு இறங்கி பொதுமக்களிடம் பேசிவிட்டு மீண்டும் ரயிலில் புறப்பட்டார். டி.வி.எஸ். குடும்பத்தைச் சேர்ந்த சவுந்தரம் அவரது கணவர் ஜி. ராமச்சந்திரன் இருவரும் காந்திஜியின் பிரதான சீடர்கள். தமிழகத்திற்குச் சென்று கிராமிய மேம்பாட்டிற்கான சேவைகளை செய்யுமாறு காந்திஜி இவர்களை அறிவுறுத்தினார்.
இதன்படி சேவை புரிவதற்கான பகுதியைத் தேர்வு செய்யும் முயற்சியில் இறங்கிய போது தியாகி லகுமையா, காந்தி ரயிலில் இருந்து இறங்கி நின்ற இடத்தை காட்டினார். அத்துடன் தனது குடும்பத்திற்குச் சொந்தமான பல ஏக்கர் நிலத்தை தானமாக அளிக்கவும் முன் வந்தார். இதையடுத்து 1947 இல் இங்கு உருவானது தான் “காந்தி கிராம அறக்கட்டளை” நிறுவனம். 
காந்திஜி ரயிலில் இருந்து இறங்கி நின்ற இடத்தில் நினைவு சின்னம் அமைக்கப்பட்டுள்ளது. காந்தி கிராமப் பல்கலைக் கழகத்தின் ஊரகத் தொழில்கள் மேலாண்மை துறை பேராசிரியர் முருகேசன் முயற்சியில் தற்காலிக பணியாளர் முருகானந்தம் மற்றும் மாணவர்கள் நாள்தோறும் அதிகாலையில் இந்த இடத்தை தூய்மைப்படுத்தி மலர்களால் அலங்கரித்து காந்திஜிக்கு அஞ்சலி செலுத்தி வருகின்றனர்.
