புத்திமான் பலவான்...

ரந்து விரிந்த உலகில் உயிரினங்கள், ஜடப்பொருள்கள் என்று பொதுவாக இரண்டு பெரும் பிரிவுகளாகப் பிரிக்கலாம். அதேபோல் அனைவராலும் பார்க்கக் கூடிய தொட்டு உணரக்கூடியவற்றை பருப்பொருள் என்றும் தீக்குச்சிக்குள் ஒளிந்திருக்கும் நெருப்பைப் போல் அறியும் தன்மை உடையவற்றை கருப்பொருள் என்றும் கூறலாம். எப்போதுமே ஸ்தூலமாக இருக்கக் கூடிய பனிக் கட்டியைவிட திரவ வடிவத்தில் இருக்கும் தண்ணீருக்குத்தான் சக்தி அதிகம். நீராவிக்கு தண்ணீரைவிட சக்தி அதிகம். ஏனென்றால் சூட்சுமமாக இருப்பதுதான் காரணம்.
உயிருள்ளவற்றைத் தாவரங்கள், விலங்குகள், மனிதர்கள் என்று பிரிக்கலாம். ஒவ்வொரு தாவரத்துக்கும் தன்னை முழுமையாக வெளிப்படுத்திக் கொள்ள தகுந்த சூழ்நிலை தேவைப்படுகிறது. விதை வீரியத்துடன் இருக்க வேண்டும். அது முளைப்பதற்கேற்ப மண்ணின் தன்மை அமைய வேண்டும். தட்ப வெப்ப நிலை, நீர் ஆதாரம், பராமரிப்பு என்று பல அம்சங்களும் அனுகூலமாக இருந்தால்தான் தாவரங்களால் தங்களது இருப்பை உணர்த்த முடியும்.
பாலைவனத்தில் காணப்படும் தாவரங்கள் கிடைக்கும், சொற்ப நீரை வெளிவிடாமல் தற்காத்துக் கொள்ளும் வகையில் தங்களது அமைப்பை மாற்றிக்கொண்டிருக்கின்றன.
நீர் வாழ் தாவரங்களும் தாம் வளரும் சூழலுக்கேற்ப தங்களது வேர்ப் பாகங்கள், தண்டு, கிளைகள் என்று அனைத்தையும் பரிணாம வளர்ச்சியில் மாற்றிக் கொண்டிருக்கின்றன. அவை ஓரிடத்திலிருந்து மற்றொரு இடத்திற்கு இடம் பெயர முடியாமல் இருப்பதால் இருக்கும் இடத்திலேயே இயற்கையை எதிர்கொண்டு உயிர் வாழ்கின்றன. எதிர்ப்புச் சக்தி குறைவாகவோ அல்லது சுற்றுப்புறச் சூழல் சாதகமாவோ இல்லாதபோது அழிந்து விடுகின்றன.
தாவரங்களைவிட விலங்குகள் பரிணாம வளர்ச்சியில் சற்று உயர்ந்தவை என்பதை நாம் அறிவோம். அவை சூழ்நிலைக்கேற்பத் தங்களை மாற்றிக் கொண்டு நீரில் மீன்களாகவும், நிலத்தில் கால்நடைகளாகவும், பாலைவனத்தில் ஒட்டகமாகவும், வானத்தில் பறவைகளாகவும் சிறகடித்து வாழ்கின்றன.
ஆனால் சூழ்நிலைக்கேற்ப தங்களை மாற்றிக்கொள்ள முடியாமல் போகும்போது தாங்களாகவே ஓரிடத்திலிருந்து மற்றொரு இடத்துக்கு இடம் பெயர்ந்து இனப் பெருக்கத்துக்காகவும் தட்ப வெப்பநிலையை எதிர்கொள்ளவும் தங்களை ஆயத்தப்படுத்திக் கொள்கின்றன.
தங்களை மாற்றிக் கொள்ளலாமே தவிர, வாழும் சூழலை மாற்றிக்கொள்ள முடியாது. சுதந்திரமாகச் சிந்திப்பது, செயல்படுவது போன்றவற்றைக் கொண்டுள்ள மனிதர்கள் ஏன் ஒவ்வொருவரும் மாறுபடுகிறார்கள்?
உடல் அமைப்பு மற்றும் செயற்பாடு ஒரே மாதிரியாக இருந்தாலும் நிறம், குரல், தோற்றம், நடை, உடை, பாவனையில் வித்தியாசம் காணப்படுகிறது. இருந்த போதிலும் புற ரீதியான வேறுபாடுகள் ஒவ்வொருவரின் தனித்தன்மையை பெரிதாக வெளிப்படுத்துவதில்லை.
அகம் சார்ந்ததாக உள்ள மனம் புத்தி, இறை உணர்வு போன்றவைதான் ஒவ்வொருவரையும் அடையாளப்படுத்துகின்றன. மனம் நிலையற்றது. எண்ணங்கள் நீரோடையில் ஓடுவது போல் தொடர்ந்து அலைபாய்ந்துகொண்டே இருக்கும்.
மனம் போன போக்கு என்பது மனதை உங்கள் வசப்படுத்தாமல் மனதின் போக்கில் நீங்கள் செல்வதையே குறிக்கும். ஒவ்வொருவரின் மனதும் அவரவருக்குள்தான் உள்ளது. ஆனால் எவ்வாறு மனதின் கட்டுப்பாட்டிற்குள் நீங்கள் வருகிaர்கள்?
சர்க்கரை நோயாளிகளுக்கு இனிப்புசாப்பிடுவது உடலுக்குக் கெடுதி, ஆனால் மனது ஏற்கனவே சுவைத்த அனுபவத்தின் காரணமாக மீண்டும் சுவைக்கவே தூண்டுகிறது. அவ்வாறு அளவுக்கதிகமாகச் சுவைத்து கஷ்டப்படும் போதுதான் ‘சட்டி சுட்டதடா கை விட்டதடா’ என்று உணர்வு தோன்றுகிறது.
இந்த வகையில் மனம் அப்போதைய சூழலில் எதிர்கொள்பவற்றைப் பின் விளைவுகளைப் பற்றி யோசிக்காமல் செயல்படுவதாக இருக்கிறது. பழக்கங்கள் மனதை இயக்குகின்றன. நல்ல பழக்கமாக இருந்தாலும் சரி தீய பழக்கங்களாக இருந்தாலும் சரி மனது அப்படியே அதைத் திரும்பச் செய்ய தூண்டுகிறது. புத்தி என்பது காரண காரியங்களை பகுத்தறிந்து நல்லது, கெட்டது என்று பின் விளைவுகள் பற்றியும் அறிந்து சிந்தித்து மனதை நெறிப்படுத்துவதாக உள்ளது. மனதை ஒரு காரணத்துக்காக அல்லது ஒரு நோக்கத்துக்காகத் திசை திருப்புவது புத்தி என்று கூறலாம்.
‘புத்திமான் பலவான் ஆவான்’ என்பது போல மனதை நெறிப்படுத்தும் புத்தி என்பது வாழ்வதற்கேற்ற சூழலை ஏற்படுத்தும் வகையில் மனதை இயக்குகிறது. புத்தி என்பது ஆராய்ந்து அறியும் தந்மையைக் கொண்டிருந்தாலும் எல்லா நேரங்களிலும் நடு நிலையாக நல்லது, கெட்டது என்று சரியாகக் கணிப்பதில்லை. தனது அறிவை வைத்துக்கொண்டு, தனக்குச் சாதகமானதை நம்மை அளிப்பது என்றும், தனக்குப்பாதகமானதை தீமை அளிக்கும் ஒன்று என்றும் காரணம் கூறத் தொடங்குகிறது.
நன்கு கற்ற ஒருவர் தனது வாதத் திறமையால் தான் பிடித்த முயலுக்கு மூன்றுகால் என்று வாதிடவும் அறிவு பயன்படுகிறது. நடுநிலையான மனதுடன் துன்பம், இன்பம் எதுவென்றாலும் அதை சமமான நோக்குடன் எடுத்துக்கொள்ளும் மனோபாவம் ஒருவருக்கு இருந்தால் உறவிலும் துறவு உணர்வுடன் வாழ்க்கையைப் பார்க்கும் பக்குவம் இருக்கும்.
புத்தர், காந்தி, இயேசு பிரான், நபிகள் நாயகம் ஆகியோர் நம்மைப்போலவே இவ்வுலகில் பிறந்து இன்ப துன்பங்களை எதிர்கொண்டு உடம்பு மனது புத்தியைத் தாண்டி இறை உணர்வுடன் செயல்பட்டதால் அவர்களது செயல்பாடுகள் உலக நன்மைக்கான யுகதர்மமாகத் திகழ்ந்தது.
மனித உருவிலும் அப்படி வாழ முடியும் என்பது நாம் அனைவரும் அதுபோல ஆக வேண்டும் என்று முயற்சிப்பதற்கு அடித்தளமிட்டுக் கொடுத்துள்ளது.
கணித மேதைகள், அறிவியல் அறிஞர்கள், தொழிலதிபர்கள், சமூக ஆர்வலர்கள் என்று இன்றும் பலர் அர்ப்பணிப்பு உணர்வுடன் உலக நன்மைக்கு செயல்பட்டுக்கொண்டுதான் இருக்கின்றார்கள். ஆன்மிகப் பணி மூலமும் பலர் அறத் தொண்டு புரிந்து வருகிறார்கள்.
மனித குலத்துக்கு மட்டுமே கொடுக்கப்பட்டுள்ள பகுத்து ஆராயும் அறிவைப் பயன்படுத்தி இளைஞர்கள் மனதை நெறிப்படுத்தி அறிவை ஆக்க பூர்வமான செயல்களைச் செய்யும் வகையில் திசை திருப்பி தங்களை மேம்படுத்திக் கொள்ளவும், நாட்டை மேம்படுத்தவும் பயன்படுத்த வேண்டும்.
