சாதனை படைக்குமா வின்டோஸ் 8?


வின்டோஸ் 8 இயங்குதளம் உத்தியோகபூர்வமாக வெளியிடப்பட்டதையடுத்து இதுவரை சுமார் 4 மில்லியனுக்கும் அதிகமான பிரதிகளை விற்பனை செய்துள்ளதாக மைக்ரோசொப்ட் அறிவித்துள்ளது.
மேலும் மில்லியன் கணக்கான பிரதிகளை விற்பனைக்கென உலகம் பூராகவும் உள்ள பங்காளர்களிடம் அனுப்பியுள்ளதாகவும் மைக்ரோசொப்ட் நிறுவனம் தெரிவிக்கின்றது.
வின்டோஸ் 7 இயங்குதளம் வெளியிடப்பட்ட போது இருந்த கேள்விகளை விட வின்டோஸ் 8 இற்கான கேள்விகள் அதிகமாக இருப்பதாக மைக்ரோசொப்ட் தெரிவிக்கின்றது.
மைக்ரோசொப்ட் வரலாற்றில் சிறப்பான விற்பனை பெறுபேற்றைக் காட்டிய தொகுப்பாக வின்டோஸ் 7 திகழ்கின்றது.

கடந்த 2009 ஆம் ஆண்டு வெளியாகிய வின்டோஸ் 7 இயங்குதளமானது 3 வருடக் காலப்பகுதியில் 670 மில்லியன் பிரதிகள் விற்பனை ஆகியுள்ளதாக மைக்ரோசொப்ட் தெரிவிக்கின்றது.
வின்டோஸ் 8 இயங்குதளமானது முற்றிலும் மாறுபட்ட பல வசதிகளைக் கொண்டுள்ளது.



கணனி மற்றும் டெப்லட் இரண்டுக்கும் ஏற்றவகையில் இது உருவாக்கப்பட்டுள்ளது.

வின்டோஸ் 8 இன் தோற்றமானது அதன் முன்னைய தொகுப்புகளை விட முற்றிலும் மாறுபட்டதாகவுள்ளது.

குறிப்பாகத் திரையின் இடது பக்கக் கீழ் மூலையில் வழமையாகக் காணப்படும் 'ஸ்டார்ட்' பட்டன் இதில் இல்லை.

இதற்குப் பதிலாக சிறிய வர்ண வர்ண நீள்சதுர வடிவிலான கட்டங்களைக் கொண்ட முகத்தோற்றத்தினைக் கொண்டுள்ளது.

ஒவ்வொரு கட்டமும் ஒவ்வொரு அப்ளிகேஷன்களுக்கு இட்டுச் செல்வதாக உள்ளது.
அப்ளிகேஷன்களைக் கொள்வனவு செய்வதற்கான வசதியும் இதில் உள்ளமை குறிப்பிடத்தக்கது.

