ஊழலை ஒழிக்க கடும் நடவடிக்கை தேவை

பிரதமர் மன்மோகன் சிங் 
ஊழலை ஒழிக்க கடுமையான, உறுதியான நடவடிக்கை தேவை என்று பிரதமர் மன்மோகன் சிங் கூறினார்.
மத்திய அரசு ஆண்டுதோறும் ஏப்ரல் 21ம் திகதி ஆட்சிப்பணிகள் நாளாக கடைப்பிடித்து வருகிறது. அந்த வகையில் தலைநகர் டில்லியில் நேற்று முன்தினம் நடந்த ஆட்சிப் பணிகள் நாள் கொண்டாட்டத்தில் சாதனை படைத்த ஆட்சிப் பணியாளர்களுக்கு பிரதமர் மன்மோகன் சிங் பதக்கங்கள் வழங்கி பாராட்டி பேசினார். அப்போது அவர் கூறியதாவது:
பொதுவாக ஆட்சிப் பணியாளர்கள், அரசு ஊழியர்கள் ஆகியோரின் ஒழுக்க நெறி கடந்த பல ஆண்டுகளுக்கு முன்பு இருந்தது போல இன்று இல்லை என்ற ஒரு கருத்து வளர்ந்து கொண்டிருக்கிறது. அது சரியா, தவறா என நான் சொல்லவில்லை. ஆட்சிப் பணியாளர்களைப் பொறுத்தமட்டில் வெளியில் இருந்து வருகிற நிர்ப்பந்தங்களுக்கு பலியாகிற நிலை அதிகமாக உள்ளது. இந்த கருத்து மிகைப்படுத்தப்பட்டதாக இருக்கலாம். ஆனால் இதில் உண்மை இருப்பதாக நான் கருதுகிறேன்.
ஆட்சிப் பணியாளர்கள் எடுக்கிற முடிவுகள் இயல்பிலேயே நேர்மையானதாக பாரபட்சமற்றதாக, வலுவான ஆதாரங்களின் அடிப்படையில் அமைந்ததாக, நாட்டின் நலனையொட்டி எடுக்கப்பட்டதாக இருக்க வேண்டும். அரசியல் தலைமைகளால் அவர்களின் முடிவுகள், அறிவுரைகள் பாதிப்புக்கு ஆளாகக்கூடாது.
இப்படி நடக்கவில்லை என்றால், பொது நிர்வாகத்தில் முடிவு எடுப்பதில் பாரபட்சமற்ற தன்மை, நேர்மை ஆகியவற்றில் சமரசம் செய்து கொள்ள வேண்டிய நிலை வரும். நமது உற்பத்தியும் தரம் குறைந்து விடும்.
நேர்மையான திறமையான ஆட்சிப் பணியாளர்கள் முடிவுகள் எடுக்கும் போது சில சமயங்களில் தவறு நடந்து விடும் வாய்ப்பு உள்ளது. அப்படி நிகழ்ந்தால் அவர்களை காப்பதில் அரசு உறுதியாக உள்ளது. ஆளும் வர்க்கத்தைப் பொறுத்தமட்டில் நாம் 100 சதவீதம் இடர்பாடுகளுக்கு எதிரானவர்களைப் பெற்று விட முடியாது. உண்மையைச் சொல்வதானால் முடிவு எடுப்பதில் தைரியம் காட்டுகிறவர்களை சட்டத்தின் ஆட்சி அடிப்படையில் முடிவுகள் எடுக்கிறவர்களை நாம் ஊக்கப்படுத்த வேண்டியவர்களாக இருக்கிறோம்.
முடிவுகள் எடுக்காத ஆட்சிப் பணியாளர்கள் எப்போதுமே பாதுகாப்பாக இருந்து விட முடியும். ஆனால் ஒரு நாளின் முடிவில் அவர்கள் நமது சமூகத்துக்கு இந்த நாட்டுக்கு எந்தவொரு பங்களிப்பையும் செய்து விட முடியாது. 
ஊழலை ஒழிக்க கடுமையான உறுதியான நடவடிக்கைகள் எடுக்கப்பட வேண்டும். பொது வாழ்வில் ஊழலை ஒழிப்பதற்கு ஏற்ற விதத்தில் கடந்த ஓராண்டாக சட்ட அமைப்புக்களை வலுப்படுத்துவதிலும், நிர்வாக நடைமுறைகளை புனரமைப்பதிலும் மத்திய அரசு நல்ல முன்னேற்றத்தை கண்டிருக்கிறது. ஊழலை ஒழிக்க போராடுகிறோம் என்று சொல்லிக்கொண்டு மாறுபட்ட கருத்துகளுடன் வதை செய்யாமல், பலவீனப்படுத்தாமல் இருக்கும்படி பார்த்துக்கொள்ள நாம் கடினமான முயற்சி எடுத்துக்கொள்ள வேண்டும்.
நாம் நமது தோல்விகளையும், குறைகளையும் நேர்மையுடன் ஒப்புக்கொள்ள வேண்டிய தேவை ஏற்பட்டுள்ளது.
பொதுவாக ஆட்சிப்பணியாளர்கள் பின்தங்கிய நிலையில் இருப்பதாக ஒரு குற்றச்சாட்டு உள்ளது. புதிய தொழில்நுட்பத்துக்கு ஏற்ற வகையில், காரியங்களை ஆற்றுவதில் புதிய வழிகளை காணுகிற விதத்தில் ஆட்சிப் பணியாளர்கள் தங்கள் முயற்சிகளை இரு மடங்காக உயர்த்த வேண்டும். ஆட்சிப்பணியாளர்களை அவர்களின் சாதனைகளுக்காக நான் பாராட்டுகிறேன். அவர்கள் எதிர்காலத்தில் இன்னும் சிறந்து விளங்க வாழ்த்துகிறேன்.
இவ்வாறு பிரதமர் மன்மோகன் சிங் கூறினார்.
