அழிந்து போனவற்றை மீளக்கட்டியெழுப்பி; 
அனைவரும் கைகோர்த்து வாழ்வோம்!


அழிவில் பட்டுப்போன வட பகுதியை ஜனாதிபதி மஹிந்த ராஜபக்ஷ அவர்கள் இன்று வடக்கின் வசந்தம் அபிவிருத்தித் திட்டத்தின் மூலமாக முழுமையாக மீளவும் கட்டியெழுப்புவதில் முழுமையாக செயற்பட்டு வருகின்றார்.
பெரும் பொறுப்புகளுக்கு மத்தியிலும் வட பகுதி மக்களின் நலனில் பெரும் அக்கறை செலுத்தி வருகின்றார். ஜனாதிபதி மஹிந்த ராஜபக்ஷ அவர்கள் இந்நாட்டுக்குக் கிடைத்த மிகப்பெரிய வரப்பிரசாதம் மஹிந்த சிந்தனை வேலைத்திட்டமாகும். அதே திட்டத்தைப் போன்றதே வடக்கின் வசந்தம் அபிவிருத்தித் திட்டமுமாகும்.
வடக்கின் வசந்தம் அபிவிருத்தித் திட்டத்திற்கு பொருளாதார அபிவிருத்தி அமைச்சர் பசில் ராஜபக்ஷ தலைமை தாங்குகின்றார். பொருளாதார அபிவிருத்தி அமைச்சர் பசில் ராஜபக்ஷவின் ஒரே கனவாக இருப்பது முழு வடபகுதியையும் அபிவிருத்தித் திட்டத்தினால் கட்டியெழுப்பி மீளவும் வடபகுதி மக்களை பொருளாதார ரீதியாக தலை நிமிர வைப்பதேயாகும். வடபகுதி மக்கள் அனைவரும் அமைச்சர் பசில் ராஜபக்ஷவுடன் சங்கிலிக் கோர்வையாக கைகோர்த்து வடக்கின் வசந்தம் வேலைத்திட்டத்தின் பயன்களை பெறுவதற்கு விரும்புகின்றனர்.
வடபகுதியை சுபீட்சமான பிரதேசமாக கட்டியெழுப்பும் புதிய யுகம் வடக்கின் வசந்தம் என்பதை நாம் தெரிந்து கொள்வது அவசியமாகும்.
‘இந்நாடு அனைவருக்கும் சொந்தமானது. ஒரே நாடு ஒரே மக்கள் என்று நாம் அனைவரும் ஒன்றிணைவோம். எமக்குள் வேறுபாடுகள் தேவையில்லை. 
அபிவிருத்திப் பணிகளில் தெற்கு, மேற்கு எனவும் வடக்கு, கிழக்கு எனவும் பேதம் காட்டப்போவதில்லை. சாதி, மதம், இனம், மொழி என அபிவிருத்தித் திட்டங்களில் வேறுபாடு காட்டப்போவ தில்லை. தமிழரோ, சிங்களவரோ, முஸ்லிம்களோ, பறங்கியரோ அனைவருமே இந்நாட்டு மக்கள், எனது அரசாங்கத்தின் அனைத்து அபிவிருத்தி வேலைத்திட்டங்க ளும் அனைவருக்குமே சென்றடையும்’ என ஜனாதிபதி மஹிந்த ராஜபக்ஷ எப்போதுமே பொதுமக்களுக்குத் தெரிவிப்பார்.
அவ்வாறே முப்பது வருட யுத்தத்தை முடிவுக்குக் கொண்டு வந்து வடபகுதி மக்களுக்கு பூரண சுதந்திரத்தை இன்று வழங்கி உள்ளார். அந்த சுதந்திரத்தால் கிடைத்ததே இன்றைய அபிவிருத்தி வேலைத்திட்டங்களாகும்.
ஜனாதிபதி மஹிந்த ராஜபக்ஷ இந்நாட்டைப் பொறுப்பேற்கும் போது நாட்டில் அமைதியையும், மகிழ்ச்சியையும் உருவாக்குவதே அவரின் முன் இருந்த பெரிய சவால்களாகும். இன்று நாட்டிற்கு அமைதியும் மகிழ்ச்சியும் கிடைத்து விட்டன. இனி எம்மை பொருளாதார ரீதியாக வளர்ச்சியடைய வைப்பதே அவரின் குறிக்கோளாக உள்ளது.
வடக்கின் வசந்தம் திட்டத்தின் கீழ் யாழ். குடாநாட்டில் பொருளாதார அபிவிருத்தி அமைச்சர் பசில் ராஜபக்ஷ தலைமையில் பல்வேறு அபிவிருத்தித் திட்டங்கள் அமுல்படுத்தப்பட்டன. அபிவிருத்தித் திட்ட நிகழ்வுகளில் பாரம்பரிய கைத்தொழில் மற்றும் சிறு கைத்தொழில் அமைச்சர் டக்ளஸ் தேவானந்தா உட்பட பல அமைச்சர்கள், பிரதி அமைச்சர்கள் மற்றும் அரச உயர் அதிகாரிகள் கலந்து சிறப்பித்தனர்.
ஒவ்வொரு அபிவிருத்தித் திட்ட நிகழ்வுகளிலும் பொருளாதார அபிவிருத்தி அமைச்சர் பசில் ராஜபக்ஷ வருகை தந்தபோது அவருக்கு பொதுமக்கள் பெரும் வரவேற்பை அளித்தனர். மேளதாள வாத்தியங்களுடன் தமிழ் கலாசார முறைப்படி வரவேற்றமை அனைவரையும் வியப்பில் ஆழ்த்தியது.
மஹிந்த சிந்தனையின் வடக்கின் வசந்தம் வேலைத்திட்டத்தின் கீழ் 3 மில்லியன் மதிப்பீட்டில் நாவற்குழி - கோப்பாய் உவர் நீர்த்தடுப்பணை புனரமைப்புத் திட்டம் அமைச்சர்கள் பசில் ராஜபக்ஷ, டக்ளஸ் தேவானந்தா ஆகியோரால் ஆரம்பித்து வைக்கப்பட்டது.
அரியாலை தடுப்பணை வேலைத்திட்டம் ரூ. 113.5 மில்லியன் செலவில் புனரமைப்புச் செய்யப்பட்டு திறந்து வைக்கப்பட்டமை அப்பகுதி மக்களுக்குக் கிடைத்த மாபெரும் நன்மை ஆகும்.
சாவகச்சேரி - பருத்தித்துறை பிரதேச செயலாளர் பிரிவுகளில் தென்மராட்சி பிரதேச சபை பிரிவில் சரசாலை பிரதேச த்திற்கான வேம்பிராய் குடிநீர் விநியோகத் திட்டம் ஆரம்பித்து வைக்கப் பட்டது. இந்நிகழ்வில் பெருந்திரளான பொதுமக்கள் கலந்து கொண்டு அமைச்சர்களுக்கு வாழ்த்துக்களைத் தெரிவித்தனர்.
இந்த அரிய திட்டத்தினால் 2000 பொதுமக்கள் பயன் பெறவுள்ளதுடன் இத்திட்டத்திற்கு ரூ. 5 மில்லியன் செலவு மதிப்பீடு செய்யப்பட்டுள்ளது.
குடிநீருக்காக கஷ்டப்படும் எங்களுக்கு அரசாங்கம் இவ்வாறான ஒரு திட்டத்தை கொண்டுவருவது இப்பகுதி மக்களுக்கு பெரும் நன்மையாகும். இந்தத் திட்டத்தை அமுல்படுத்த முன்வந்த பெரியவர்களுக்கு எங்களின் அன்பான வாழ்த்துக்கள் என இப்பிரதேசத்தில் வசிக்கும் ஆர். கந்தையா தெரிவித்தார்.
இதே போன்று வல்வெட்டித்துறை நகரசபை பிரிவிலும் குழாய் நீர் விநியோகத்திட்டம் ஆரம்பித்து வைக்கப்பட்டது. இக் குழாய் நீர் விநியோகத்திட்டத்தினால் இப்பகுதியில் வாழும் ஆயிரத்திற்கும் அதிகமான பொதுமக்கள் பயனடையவுள்ளனர். இத்திட்டத்திற்கென ரூ. 250 மில்லியன் செலவு மதிப்பீடு செய்யப்பட்டுள்ளது.
மஹிந்த சிந்தனையின் ஒவ்வொரு வேலைத்திட்டமும் தெற்குப் பகுதிக்கு மட்டுமே மட்டுப்படுத்தப்பட்டுள்ளது என பொய்யான தகவல்களைப் பொதுமக்கள் மத்தியில் பரப்பிவிடும் வாய்களுக்கு இன்று வடக்கின் வசந்தம் அபிவிருத்தி வேலைத்திட்டம் பூட்டுப்போட்டுவிட்டது.
பல வருடங்களாக மக்கள் பயணிக்க இயலாத நிலையில் காணப்பட்ட நாவற்குழி - கேரதீவு வீதியின் புனர் நிர்மாணப் பணிகள் ரூ. 1030 மில்லியன் மதிப்பீட்டில் பொருளாதார அபிவிருத்தி அமைச்சர் பசில் ராஜபக்ஷவினால் ஆரம்பித்து வைக்கப்பட்டன. 17 கி.மீ. நீளமான இப்பாதை மீளவும் செப்பனிடப்படுவதால் இப்பதி மக்கள் பெரும் பயனை பெறவுள்ளனர்.
இதேபோன்று சாவகச்சேரி நகரசபைக்கு உட்பட்ட 9.8 கி.மீ. நீளமான 10 வீதிகள் காப்பற் வீதிகளாக புனரமைப்புச் செய்யும் வேலைத்திட்டமும் ஆரம்பித்து வைக்கப்பட்டது. இதன் முதல் கட்டப்பணியாக 1.5 கி.மீ நீளமான முதலாவது மைல்கல் வீதி காப்பற் வீதியாக அமைக்கும் பணி ரூ. 22 மில்லியன் செலவில் ஆரம்பித்து வைக்கப்பட்டுள்ளது.
யுத்தத்தினால் பாதிக்கப்பட்டுப் போன பல வீதிகள் வடக்கின் வசந்தம் திட்டத்தின் கீழ் பொருளாதார அபிவிருத்தி அமைச்சினால் முன்னெடுக்கப்பட்டு வருகின்றமை குறிப்பிடத்தக்கதாகும். பொருளாதார அபிவிருத்தி அமைச்சு மேற்கொண்டுள்ள யாழ். 
குடாநாட்டின் ஒவ்வொரு வேலைத்திட்டங்களின் பயனையும் இன்றைய இளம் சமுதாயம் வருங்காலத்தில் பெறுவார்கள் என்பதில் எவ்வித ஐயமுமில்லை. மக்கள் நினைக்காத சிந்திக்காத வகையில் இன்று யாழ். குடாநாட்டில் அபிவிருத்தி பணிகள் மேற்கொள்ளப்பட்டு வருகின்றமை வரலாற்று சாதனையாகும்.
பொலிகண்டி கிழக்கு கடற்றொழிலாளர்க ளின் நன்மை கருதி வள்ளங்களை பாதுகாப்பான முறையில் நிறுத்தி வைப்பதற்கான கடல் பிரதேசத்தை ஆழமாக்கும் நிகழ்வு பொலிகண்டியில் ஆரம்பித்து வைக்கப்பட்டது. இப்பிரதேச கடற்றொழிலாளர்கள் தங்களின் வள்ளங்களை நிறுத்தி வைக்கும் பிரதேசம் கடல் மணலால் மூடப்பட்டமையால் பல்வேறு சிரமங்களை எதிர்கொண்டு வந்தனர். 
அமைச்சர் டக்ளஸ் தேவானந்தாவிடம் கடற்றொழிலாளர்கள் தங்களின் பிரச்சினைகளை முன்னெடுத்துச் சென்றனர். அவரினால் அமைச்சர் பசில் ராஜபக்ஷவிடம் தெரிவிக்கப்பட்டதையடுத்து அமைச்சர் பசில் ராஜபக்ஷ உடனடியாக கடற்றொழிலாளர்கள் பயன் பெறக்கூடிய வகையில் நடவடிக்கைகளை மேற்கொண்டுள்ளமை குறிப்பிடத்தக்கதாகும்.
திவிநெகும திட்டத்தின் கீழ் சாவகச்சேரி பிரதேச செயலாளர் பிரிவில் சமுர்த்தி நன்மை பெறும் பயனாளிகளுக்கு பல்வேறு வகைப்பட்ட உதவிகள் வழங் கப்பட்டன. இதேபோன்று மனைப் பொருளாதார அபிவிருத்தி வேலைத்திட்ட த்தின் கீழ் வீட்டுத் தோட்ட பயனாளிகளுக்கு விவசாய உள்Zடுகள் வழங்கப்பட்டன.
இதேவேளை சாவகச்சேரி, தெல்லிப்பளை, பருத்தித்துறை பிரதேச செயலாளர் பிரிவுகளில் விவசாய மீன்பிடி மற்றும் கல்வித்துறைகளில் சார்ந்த பல்வேறு வேலைத்திட்டங்கள் அமைச்சர்கள் பசில் ராஜபக்ஷ மற்றும் டக்ளஸ் தேவானந்தா வினால் ஆரம்பித்து வைக்கப்பட்டன.
திருவரம் பழரசம் தொழிற்சாலைப்பணி ரூ. 1.24 மில்லியன் மதிப்பீட்டில் ஆரம்பித்து வைக்கப்பட்டது. யாழ். குட்டியப்புலம் அ.மி.த.க. பாடசாலையின் புதிய விஞ்ஞான ஆய்வுகூடத்திற்கு அடிக்கல் நாட்டப்பட்டது. இதன் நிர்மாணங்களுக்கான செலவு மதிப்பீடு 6.56 மில்லியன் ஆகும்.
இதுவரை காலமும் விஞ்ஞான ஆய்வுகூடம் இல்லாது பல சிரமங்களை எதிர்நோக்கினோம். அமைச்சர் பசில் ராஜபக்ஷ, அமைச்சர் டக்ளஸ் தேவானந்தா இணைந்து எங்களின் கல்விக்கு உதவியுள்ளனர். எதிர்காலத்தில் இப்பாடசாலையிலிருந்து இந்நாட்டிற்கு பல விஞ்ஞானிகள் உருவாகுவார்கள் என்பதில் எவ்வித சந்தேகமும் இல்லை என்று இப்பாடசாலையின் மாணவன் கருத்துத் தெரிவித்தான்.
சாவகச்சேரி, தெல்லிப்பளை, பருத்தித்துறை பிரதேச செயலாளர் பிரிவுகளில் விவசாயிகளுக்கு ரூ. 4.39 மில்லியன் பெறுமதியான 50 நீர்பம்பிகள், 37 தெளிகருவிகள், மீனவர்களுக்கு ரூ. 1.63 மில்லியன் பெறுமதியான மீன்பிடி உபகரணங்கள் பாடசாலை மாணவர்களுக்கு ரூ. 1 மில்லியன் பெறுமதியான 90 துவிச்சக்கர வண்டிகளும் வழங்கப்பட்டன.
யாழ். மாவிட்டபுரம் கந்தசுவாமி கோவிலுக்கு அமைச்சர் பசில் ராஜபக்ஷ அமைச்சர் டக்ளஸ் தேவானந்தாவுடன் விஜயம் மேற்கொண்டார். கடந்தகால யுத்தத்தினால் பாதிப்படைந்த கோவில் கட்டடத்தையும் சேதமடைந்து காணப்பட்ட தேரையும் பார்வையிட்டு மிகவும் மனம் வருந்தினார். 
உடனடியாக கோவில் புனரமைப்பு வேலைத்திட்டங்களை ஆரம்பிக்குமாறு தெல்லிப்பழை பிரதேச செயலாளருக்கு பணிப்புரை வழங்கியதுடன் புனரமைப்பு செலவுகளுக்கான மதிப்பீட்டு அறிக்கையை தனக்கு வழங்குமாறும் அதற்கான நிதியை பொருளாதார அபிவிருத்தி அமைச்சின் மூலமாக பெற்றுத்தருவதாகவும் தெரிவித்தார்.
நெடுந்தீவுத் துறைமுகப் பகுதியை ஆழமாக்கும் திட்டத்தை அமைச்சர் பசில் ராஜபக்ஷ கடந்த சனிக்கிழமை (16 ஆம் திகதி) ஆரம்பித்து வைத்தார். இந்நிகழ்வில் டக்ளஸ் தேவானந்தாவும் கலந்து கொண்டார்.
காரைநகர் பிரதேசத்திலும் பல்வேறு அபிவிருத்தித் திட்டங்கள் முன்னெடுக்கப் பட்டன. 4457 பேர் வசிக்கும் இப்பகுதியில் 9 கிராம சேவகர் பிரிவுகள் உள்ளன. ஜே. 40 முதல் ஜே 48 வரையிலான கிராம சேவகர் பிரிவுகள் காரைநகர் பிரதேசத்தில் உள்வாங்கப்பட்டுள்ளன. 14 பாடசாலைகள் இங்கு உள்ளன. இவைகளில் 05 பாடசாலைகள் கடந்த யுத்த காலத்தில் எல்.ரி.ரி.ஈ.யினரால் தாக்குதலுக்கு இலக்காகி இன்று இயங்க முடியாத தன்மையைக் கொண்டுள்ளன.
காரைநகரில் பல்வேறு வேலைத்திட்டங் களை அமைச்சர்கள் பசில் ராஜபக்ஷ மற்றும் டக்ளஸ் தேவானந்தா மேற்கொண்டனர். திவிநெகும வேலைத்திட்டத்தின் கீழ் தோட்ட பயனாளிகள் 20 பேருக்கு உபகரணங்கள் வழங்கப்பட்டன. 
திவிநெகும பயனாளிகளுக்கு சுயதொழில் வேலைத்திட்டத்தின் கீழ் தையல் இயந்திரங்கள் வழங்கப்பட்டன. திவிநெகும திட்டத்தின் கீழ் கடற்றொழிலாளர்களுக்கான உபகரண சான்றிதழ்கள் வழங்கப்பட்டன. 
இப்பிரதேசத்தில் வசிக்கும் வறிய மக்களுக்கு மலசலகூட உபகரணங்கள் வழங்கப்பட்டன. சமுர்த்தி சிப்தொற புலமைப் பரிசில்கள் வழங்கப்பட்டதுடன் சமூக அபிவிருத்தி அமைய நிதியிலிருந்து கற்றல் உபகரணங்கள் வழங்கப்பட்டன.
அத்துடன் ஊரி முருகன் கோவில் வீதி நிர்மாணப்பணிகள் கமநெகும திட்டத்தின் சிறு நகர அபிவிருத்தி திட்டத்தின் கீழ் பொருளாதார அமைச்சின் நிதியினால் அமைச்சர் பசில் ராஜபக்ஷவினால் அடிக்கல் நாட்டப்பட்டு ஆரம்பித்து வைக்கப்பட்டது. ஊரி முருகன் கோவில் வீதிக்கான அடிக்கல் நாட்டும் நிகழ்வின் பின்னர் அமைச்சர் டக்ளஸ் தேவானந்தா தலைமையில் இடம்பெற்ற கூட்டத்தில் அமைச்சர் பசில் ராஜபக்ஷ பேசுகையில்,
“உங்கள் ஊரில் நிலவும் குடிநீர், வீதி உட்பட பல பிரச்சினைகளுக்கு தீர்வு வழங்க ப்பட்டு வருகின்றது. இரணமடு குளத்து நீரை யாழ்ப்பாணத்து மத்திய நிலையத்திற்கு கொண்டு வருவதன் மூலமாக யாழ். குடாநாட்டின் குடிநீர் பிரச்சினையை தீர்க்கவுள்ளோம். இதற்கான திட்டம் தற்போது மேற்கொள்ளப்பட்டு ள்ளது.
முப்பது வருட யுத்தத்தினால் எமது நாடும் நீங்களும் உங்கள் பிரதேசமும் பொருளாதார ரீதியாக பின் தள்ளப்பட்டுள்ளது. எமக்கு இன்று கிடைத்த சுதந்திரத்தை பாதுகாத்து எதிர்காலத்தின் பரம்பரைக்கும் பயனுள்ள வேலைத்திட்டங்களை முன்னெடுப்போம். வடபகுதி மக்கள் மீது ஜனாதிபதி மஹிந்த ராஜபக்ஷ பெரும் நம்பிக்கை கொண்டுள்ளார். 
இப்பகுதி மக்களின் பொருளாதாரத்தை மட்டுமல்லாது உட்கட்டமைப்பு வசதிகளையும் மேம்படுத்த ஜனாதிபதி மஹிந்த ராஜபக்ஷ முன் வந்துள்ளார் எனத் தெரிவித்தார்.
இன்று எமக்கு இன, மத, சாதி, பிரதேச வேறுபாடுகள் இல்லை. யாழ்ப்பாண பல்கலைக்கழகத்தில் பொறியியல் பீடம் ஒன்றை ஆரம்பிக்கவுள்ளோம். அதன் மூலமாக நாட்டிற்கு பொறியியலாளர்களை எதிர்காலத்தில் பெறவுள்ளோம். யாழ். போதனா வைத்தியசாலையின் தேவைகள் பூரணப்படுத்தப்படவுள்ளன. தெல்லிப்பழையில் பல குடிபெயர்ந்த மக்களை குடி அமர்த்தி உள்ளதோடு 21 நாட்களில் அவர்களின் தேவைகள் வழங்கப்பட்டுள்ளன எனவும் தெரிவித்தார்.
அச்சுவேலியில் 05 பாரிய வெளிநாட்டு முதலீட்டாளர்களைக் கொண்டு 5 தொழிற்சாலைகளை நிறுவ உள்ளோம். இதன் மூலமாக இங்குள்ள இளைஞர், யுவதிகளுக்கு வேலைவாய்ப்பு கிடைக்கப்பெற உள்ளது.
இன்னும் ஆறு வருடங்களு க்கு ஜனாதிபதி மஹிந்த ராஜபக்ஷவின் ஆட்சியே நிலவும். எனவே எமது அரசோடு கை கோர்த்து பல பலன்களை பெறுவோம் என்றார்.
மூன்று மில்லியன் செலவிலான ஊர்காவற்துறை இறங்குதுறைக்கான அடிக்கல் நாட்டப்பட்டது. இவ் வைபவத்திலும் அமைச்சர் பசில் ராஜபக்ஷ கலந்து கொண்டார்.
பின்னர் ஊர்காவற்துறை பிரதேச சபையில் திறந்தவெளி அரங்கில் இடம்பெற்ற வேலணை ஊர்காவற்துறை வாழ்வாதார வேலைத்திட்டங்களின் கீழ் துவிச்சக்கர வண்டிகள், தண்ணீர் இறைக்கும் பம்பிகள், மருந்து தெளிப்பு இயந்திரம், உரம், கதிரைகள் அமைச்சர்கள் பசில் ராஜபக்ஷ மற்றும் டக்ளஸ் தேவானந்தா ஆகியோரினால் வழங்கப்பட்டன. 
அங்கு இடம்பெற்ற கூட்டத்தில் பேசிய அமைச்சர் பசில் ராஜபக்ஷ அழிந்தவற்றை மீண்டும் கட்டுவோம். ஒன்றிணைந்து செயற்படுவதன் வாயிலாகவே நாம் அனைவரும் முன்னேற்றம் பெற கிடைக்கும் சந்தர்ப்பத்தை நழுவ விடாது பாதுகாத்துக் கொள்வோம். அப்போதே சுபீட்சமான வாழ்வைப் பெற இயலும் என்றார். முரண்பாடுகளினால் பாதிக்கப்பட்ட பிரதேசங்களின் அவசரத் தேவையை அமைச்சர் பசில் ராஜபக்ஷ வடக்கின் வசந்தம் மூலமாக விரைவாக நிறை வேற்றியதை யாழ். 
குடா பகுதி மக்கள் பாராட்டுவதை நாமும் காணக் கூடியதாக இருந்தது. வரலாற்றில் எப் போதும் இல்லாத அளவுக்கு யுத்தத்தால் பாதிக்கப்பட்ட வட பகுதி இன்று மீளவும் எழுச்சி பெற்று வருகின்ற காட்சிகள் மக்களை வியப்படைய செய்துள்ளன.

