பங்குச்சந்தையின் பொறிமுறை மாபியாவிடம் கைமாறும் ஆபத்து: ஐ. தே. க.


'பங்குச் சந்தையின் பொறிமுறை மாபியாக்களிடம் கைமாறும் ஆபத்தான சூழல் ஏற்பட்டுள்ளது. நாட்டின் பொருளாதாரம் உள்ளிட்ட பல்வேறு விடயங்கள் தொடர்பில் அரசாங்கம் உண்மைத் தகவல்களைப் பொது மக்களுக்குக் கூறுவதில்லை. பங்குச்சந்தையின் வீழ்ச்சியின் ஊடாக அரசாங்கத்தின் தோல்வியும் இயலாமையும் வெளிப்பட்டுள்ளது' என்று ஐ. தே. க.வின் பாராளுமன்ற உறுப்பினரும் பொருளாதார நிபுணருமான கலாநிதி ஹர்ச டி சில்வா தெரிவித்தார். 

அபிவிருத்தியின் சின்னமாக அரசினால் வர்ணிக்கப்பட்ட நுரைச்சோலை அனல் மின் நிலையம் இன்று தோல்வியடைந்த வேலைத் திட்டமாகவே அறிவிக்கப்பட்டுள்ளது. எனவே நூறு ரூபா நோட்டிலிருந்து நுரைச்சோலை அனல் மின் நிலையப் படத்தை அப்புறப்படுத்த வேண்டியுதாயுள்ளது. அது மட்டுமன்றி பங்குச் சந்தையில் சில்லறை வியாபாரமே இடம் பெறுகின்றது என்றும் அவர் குறிப்பிட்டார். 
எதிர்க்கட்சித் தலைவர் அலுவலகத்தில் நேற்று புதன்கிழமை நடைபெற்ற விசேட செய்தியாளர் மாநாட்டிலேயே மேற்கொண்டவாறு ஹர்ச டி சில்வா எம்.பி. கூறினார். 
இங்கு தொடர்ந்தும் அவர் உரையாற்றுகையில், 
அரசாங்கத்தின் தோல்வியும் இயலாமையும் வெளிப்பட்டுள்ளது. 1991, 2003 மற்றும் 2009 இன் பிணைகளுக்கான திருத்தச் சட்டங்களின் பிரகாரம் பங்குச் சந்தையின் சூழலை முதலீட்டாளர்களின் நம்பகத்தன்மைக்கு முக்கியத்தும் அளித்து செயற்பட வேண்டியது இலங்கைப் பிணையங்கள் மற்றும் பரிவர்த்தனை ஆணைக்குழுவின் கடமையாகும். ஆனால் இன்று இவ் ஆணைக்குழுவின் செயற்பாடுகள் எந்தளவுக்கு வெளிப்படைத் தன்மையுடன் உள்ளது என்பதைப் புதிதாகக் கூற வேண்டியதில்லை.
முதலீடுகளுக்கு பாதுகாப்பு அளிக்கும் வகையிலோ முதலீட்டாளர்களுக்கு நம்பிக்கை ஏற்படும் வகையிலோ பங்குச் சந்தை சூழல் இடம்பெறவில்லை. பிணைகள் மற்றும் பரிவர்த்தன ஒழுங்குகளைப் பாதுகாக்க முடியாமையானது அரசாங்கத்தின் பொருளாதார தோல்வியினையே வெளிப்படுத்தியுள்ளது. 
பங்குச் சந்தை என்பது நாட்டின் பொருளாதார கேந்திர நிலையம். இதனை இழிவாகக் கையாள்வதை ஏற்றுக் கொள்ள முடியாது. ஆனால் இன்று சிறு குழுவினரால் பங்குச் சந்தையின் பொறிமுறை கையாளப்படுகின்றது. முதலீடுகள் மற்றும் பங்கு கொள்வனவுகள் ஒழுங்கு விதிகளை மீறிச் செயற்படுகின்றது. இரண்டாம் நிலைச் சந்தையில் ஸ்திரத்தன்மை காணப்படாவிடின் மூலச் சந்தையில் முதலீடுகள் இடம்பெறாது. இது நிதிச் சந்தையின் பொதுவான விதி. 
இவ்விதிகளை மீறி சுய தேவைகளின் அடிப்படையில் குறிப்பிட்ட சிலரினால் பங்குச் சந்தை கையாளப்படுகின்றமை, மேலும் சிக்கல்களையே ஏற்படுத்தும். கருத்துச் சுதந்திரம் நாட்டில் காணப்படாமைக்கு பங்குச் சந்தையின் தகவல்கள் மறைக்கப்படுகின்றமை சிறந்த உதாரணமென்றும் அவர் கூறினார்.

