வல்லிபுர ஆழ்வாராய் அருள்புரியும் விஷ்ணு

“கலாபூஷணம்”
செல்வத்தம்பி மாணிக்கவாசகர்


ருள் மிகு ஸ்ரீவல்லிபுர ஆழ்வார் சுவாமி கோவில் மஹோற்சவம் இன்று கொடியேற்றத்துடன் ஆரம்பமாகி எதிர்வரும் 22.09.2010 (புதன்கிழமை) தேர்த்திருவிழாவும், 23.09.2010 சமுத்திர தீர்த்தமும் 24.09.2010 (வெள்ளிக்கிழமை) கேணித் தீர்த்தமும் கண்டு நிறைவு பெறும். இத்துடன் மஹோற்சவ நாட்களில் விசேட மேளக் கச்சேரியும் சமய சொற்பொழிவுகளும் இடம்பெற விருக்கின்றன. மற்றும் இந்நாட்களில் பக்த அடியார்களுக்கு அன்னதானமும் வழங்கப்படும்.
ஸ்ரீ வல்லிபுர ஆழ்வார் சுவாமி தேவஸ்தானம் காலத்தால் பழைமை வாய்ந்ததும், ஞானத்தால் பெருமை மிக்கதுமான ஓர் விஷ்ணு ஆலய மாகும். இவ்வாலயம் அமைந் திருக்குமிடம் வரலாற்று ரீதியாக ஓர் இராஜதானியாக விளங்கியுள்ளது என்று அகழ்வாராய்ச்சியின் படி கூறப்படுகின்றது. மேலும் உலகம் முழுவதையும் தன் வயிற்றில் அடக்கிய மாயக்கண்ணன் வீற்றிருக்கும் ஸ்ரீ வல்லிபுர ஆழ்வார் தேவஸ்தானம் ஒருபுறத்தில் வயல்கள் நிறைந்ததாகவும், மறு புறத்தில் இந்து சமுத்திரமருகேயும் அமைந்துள்ளது. இவ்வாலயத்திற்கு அண்மையில் புலோலி புற்றளை சித்திவிநாயகர் ஆலயமும் உபய கதிர்காம ஆலயமும் அமைத்திருப்பது இவ்வாலயத்திற்கு இன்னும் மெருகூட்டுவதாகவுள்ளது, இத்துடன் இவ்வாலயத்தில் நித்திய பூசைகளும் மஹோற்சவ பூசைகளும் அறங்காவளர் சபையின் தலைவரும் திரு. அன்னலிங்கத்தின் தலைமையில் மிகவும் சிறப்பாக நடைபெற்று வருகின்றது. இவ்வாலயத்தில் ஐந்துக்கு மேற்பட்ட அன்னதான மடங்களும், பெரியாழ்வார் ஆச்சிரமும் அமைந்துள்ளது. திரு. ஆனந்தராஜா அவர்கள் பெரியாழ்வார் ஆச்சிரமத்தின் பொறுப்பாளராக இருந்து மகத்தான சேவை ஆற்றி வருகிறார். இவ் ஆச்சிரமத்தில் பிரதி ஞாயிற்றுக் கிழமைகளில் சமய சொற்பொழிவுகள் நடைபெற்று வரு வதை நாம் கண் கூடாகக் காணக் கூடியதாக வுள்ளது. இச் சொற்பொழிவு களை சமய, சமூக சேவைகளில் மிகவும் ஈடுபாடு கொண்ட வராகிய புலோலி தெற்கில் வாழுகின்ற திரு. எஸ். கணபதிப் பிள்ளை அவர்கள் எத்தனையோ சிரமங்களுக்கு மத்தியிலும் ஒழுங்கு செய்து திறம்படச் செய்து வருகிறார்.
நீண்டுயர்ந்த பெருமைக்குரியவர் திருமால் காண்போரைத் தம் அழகால் வசீகரிக்கும் அனந்த கோடி சூரியப் பிரகாசமாய் ஒளிர்பவர். “ஒங்கி உலகளந்த உத்தமன்” என்று ஆண்டாள் திருமாலின் தோற்றத்தினை சிறப்பிக்கிறார். “ஓவியத் தெழுத வொண்ணா” உருவ முடைய கார்மேகவண்ணன் உறையுமிடங்கள்” துவாரகை வைகுந்தம் பால்கடல் என்பனவாகும் “ஆதிமூலமே!” என்றழைத்த யானைக்கும் கண் ணாவோ! மணிவண்ணவோ! என அழைத்துக்கதறிய பாஞ்சாலிக்கும் விரைந்து வந்து அருள் புரிந்த வள்ளல் அவரே.
“ஒரு நாமம் ஓருருவம்” என்று ஒற்றுமில்லாத எம் பெருமான் பல திருநாமங்கள் பெற்றுப் பல்வேறு திருமேனிகள் தாங்கி இந்தப் பாரினை காப்பாற்றுகின்றார். உயர் நிலையிலிருந்து உலகுய்யத்தான் இறங்கிவந்து அருள்புரிதலே அவதாரம் எனப்படும். மேலும் திருமாலின் அவதாரம் பத்து, அதாவது மச்சம் கூர்மம், வராகம் நரசிம்மம் வாமனம், பரசுராமன், இராமர், பலராமன், கண்ணன், கல்கி என்பனவாகும். அவதாரங்களின் வரிசை முறைகளை ஆராய்ந்து பார்த்தால் சிற்றிறிவுடைய உயிரினமாகிய மீன் அவதாரத்திலிருந்து படிப்படியே வளர்ந்து பேறறிவுடைய கண்ணன் அவதாரம் கொண்டு திருமால் நிற்கின்றார். மேலும் திருமாலின் திரு அவதாரங்களுள் ஒன்பதாவது அவதாரம் கிருஷ்ணாவதாரம் இந்த அவதாரத்தின் மூலம் அதர்மத்தை அழித்துத் தர்மத்தை நிலை நாட்டவும் தீயவர்களை அழித்து நல்லோரைக் காப்பதற்காகவும் திருமால் அவதாரம் செய்தார்.
பாரதப் போரிலே பாண்டவர்களுக்காக தேர்ப்பாகனாகவும் தூதுவனாகவும் இருந்து அவர்களைக் காப்பாற்றினார். பாரர்ப் போரிலே அர்ச்சுணன் போர் புரியச் சென்று தன்னுடைய இன, பந்துக்களைக் கண்டு அம்பையும், வில்லையும் நிலத்திலே போட்டு விட்டு போர்புரியாமல் நின்ற சமயம் விஷ்ணு ரூபம் எடுத்து அர்ச்சுணனுக்கு பகவத் கீதையை போதித்தார். இரண்டாவதாக கண்ணன் எடுத்த விஷ்வரூபம் துரியோதனன் தன்னுடைய சபையிலே தூதுவனாகச் சென்ற கண்ணனை கொல்ல நினைத்த போது விஷ்வ ரூபம் எடுத்து உலகையே கலங்க வைத்தார். அடுத்ததாக கர்ணன் கொடையிலே சிறந்தவர் என்பதைக் காட்டுவதற்காக மூன்றாவது விஷ்வ ரூபத்தை எடுத்தார். இத்துடன் துரியோதனனின் சபைக்குத் தூதுவனாகச் செல்லுமுன்னர் பாண்டவர்களிடம் ஆலோசனை பெற்று பாரதப் போர் வேண்டுமா அல்லது வேண்டாமா என்று சாஸ்திரங்கள், கல்வி, அறிவு, அருள் யாவற்றிலும் சிறந்து விளங்கியவனாகிய சகாதேவனிடத்திலே கேட்ட போது அவன் கண்ணனை நோக்கி” ஒருவர்க்கும் தெரியாது உன்மாயை, யான் அறிவேன்” திருவுறத்தின் கருத்தெதுவோ அதுவே என் கருத்து என்று கூறிக் கண்ணனைக் கலங்க வைத்தான்” இத்துடன் பாரதப் போரை இல்லாமல் செய்வதற்கு நான்கு அம்சங்களையும் கூறுகிறான்.
துவாபரயுகத்தில் கண்ணன் அவதாரம் செய்தான். கொடியவர்களைக் கொன்றொழித்தான். அடியவர்களுக்கு ஆதரவு தந்து அருள் புரிந்தான்; தர்மத்தை நிலைநாட்டினான். வந்த காரியத்தை முடித்துக் கொண்டு வைகுண்டம் சென்றுவிட்டான், அத்துடன் துவாபர யுகமும் முடிவடைந்தது. பின்னர் கலியுகம் தொடங்கியது. கலியுகத்திலே அதர்மமே அவர்களின் ஆயுதம், ஒழுக்கமின்மையே அவர்களின் உயர்ந்த ஆபரணம், கொலையும், கொள்ளையும் நிகழும், தீயோர் பெருகுவர், அதர்மவான்கள் அரசாட்சி புரிவர். இருக்கு யசுர் சாமம் அதர்வணம் எனப்படும் வேதங்கள் நான்கு இருக்குமிடம் தெரியாமல் மறைந்து போகும். எல்லோருடைய வாழ்விலும் நடிப்பே இருக்கும். உண்மை என்பதே இருக்காது. உலகில் கொடுமைகள் மலியும், அமைதி குலையும், பூமகள் துயருறுவாள். துயருறும் பூமகள் மீண்டும் திருமாலையே நாடுவாள். அப்போது திருமாலின் கல்வி அவதாரம் நிகழும்.
ஆகவே ஸ்ரீ வல்லிபுர ஆழ்வார் தேவஸ்தானத்தில் வீற்றிருக்கும் மாயக்கண்ணனின் நாமத்தை நாள்தோறும் உச்சரித்து அவர் நாமத்தை நெஞ்சில் நினைத்தால் நிச்சயம் கண்ணனின் அருள் நமக்குக் கிடைக்கும். எனவே பரந்தாமன் பக்தர்கள் அனைவரும் ஆசார சீலராய் வந்து மாயக் கண்ணனைத் தரிசித்து இஸ்ட சித்திகளைப் பெற்று உய்யும் வண்ணம் அன்புடன் அறங்காவலர் சபையினர் வேண்டிக் கொள்கின்றனர்.
