சுவிஸ் வங்கிகளில் இந்தியர்களின் கறுப்புப் பணம்;விபரம் வெளியிடுவோமென்கிறது &#39;விக்கிலீக்ஸ்&#39;


சுவிஸ் வங்கிகளில் கறுப்பு பணம் வைத்துள்ள இந்தியர்களின் பட்டியலை வெளியிடுவோம் என்று ‘விக்கிலீக்ஸ்’ இணையதள நிறுவனர் அறிவித்துள்ளார்.
சுவிஸ் வங்கிகளில் இரகசிய கணக்கு வைத்திருப்பவர்களின் பெயர் பட்டியலை ஒரு வங்கியின் முன்னாள் அதிகாரியான ருடால்ப் எல்மரிடம் இருந்து ‘விக்கிலீக்ஸ்’ பெற்றது. இதனால் எப்போது அந்த பெயர் பட்டியல் வெளியாகும் என்று பரவலாக எதிர்பார்க்கப்பட்டது.
இந்நிலையில், அந்த பட்டியலை வெளியிடப்போவதாகவும், அதில் இந்தியர்களின் பெயரும் இருப்பதாகவும் விக்கிலீக்ஸ் இணையதள நிறுவனர் ஜூலியன் அசாங்கே தெரிவித்துள்ளார். வட இந்திய செய்தி அலைவரிசை ஒன்றுக்கு அளித்துள்ள பேட்டியில் அவர் கூறி இருப்பதாவது;
சுவிஸ் வங்கிகளில் கறுப்பு பணம் வைத்துள்ள இந்தியர்களின் பட்டியலை வெளியிடப்போகிறோம். கறுப்பு பணம் வைத்துள்ள இந்தியர்களில் பெரும்புள்ளிகள் பலரது பெயர் அதில் இடம்பெற்றுள்ளது. பொதுவாக சுவிஸ் வங்கிகளில் ரூ. 5 கோடிக்கு குறையாமல் முதலீடு செய்ய வேண்டும். சராசரி இந்தியர்களால் அது முடியாது.
நாங்கள் அடுத்து வெளியிட உள்ள பட்டியலில் இந்தியர்களின் பெயரை பார்த்ததாக எனக்கு நினைவு இல்லை. ஆனால், மொத்த பட்டியலில் இந்தியர்களின் பெயரை படித்துள்ளேன். அதைப் பற்றி இப்போது விரிவாக எதுவும் சொல்ல முடியாது.
பட்டியலை வெளியிடுவதற்கு முன்பு நாங்கள் சில முகவர்களுடன் ஆலோசனை நடத்த வேண்டியுள்ளது. கூடுதலாக ஆய்வும் நடத்த வேண்டியுள்ளது. பட்டியல் வந்தே தீரும். எனவே இந்தியர்கள் நம்பிக்கை இழந்துவிட வேண்டாம்.
விக்கிலீக்ஸ் வெளியிட்ட தகவல்களுக்கு இந்தியாவின் பதில், மிகவும் மோசமாக இருக்கிறது. நாட்டு மக்களை திசைதிருப்ப இந்திய அரசு முயற்சிக்கிறது. இரட்டை வரிவிதிப்பு ஒப்பந்தங்களால், கறுப்பு பணத்தை மீட்கும் முயற்சியில் முட்டுக்கட்டை ஏற்பட்டு இருப்பதாக இந்திய அரசு கூறுகிறது.
ஆனால், உண்மையில், இரட்டை வரிவிதிப்பு ஒப்பந்தத்துக்கும், கறுப்பு பண முதலீட்டுக்கும் எந்த சம்பந்தமும் இல்லை. கறுப்பு பணம் முதலீடு செய்வதற்கு அந்த ஒப்பந்தம் பாதுகாப்பு அளிக்காது.
கறுப்பு பணத்தை மீட்பதில், ஜெர்மனி அரசு மிகவும் தீவிரமாக இருக்கிறது. அமெரிக்காவும் கூட சுவிஸ் வங்கிகளுக்கு நிர்ப்பந்தம் அளித்து வருகிறது. ஆனால், இந்திய அரசு கறுப்பு பணத்தை மீட்பதில் தீவிரமாக செயல்படவில்லை. சுவிஸ் வங்கிகளில் மற்ற நாட்டுக்காரர்களைவிட இந்தியர்கள்தான் அதிகம் பேர் கறுப்பு பணம் வைத்துள்ளனர். 
கறுப்பு பணத்தால், ஜெர்மனி அரசை விட, இந்திய அரசுக்குத்தான் ஏராளமான வரி வருவாய் இழப்பு ஏற்படுகிறது. இருப்பினும் இந்திய அரசு அக்கறை காட்டவில்லை.
வெளிநாடுகளில் கறுப்பு பணத்தை குவிப்பது உள்நாட்டு ஊழலை விட மிகவும் மோசமானது. கறுப்பு பணத்தை வெளிநாட்டுக்கு அனுப்புவதால், உள்நாட்டில் மக்களின் வாழ்க்கை செலவு மிகுந்ததாகி விடுகிறது.
இவ்வாறு ஜூலியன் அசாங்கே கூறினார்.
