மட்டக்களப்பு மாவட்டத்தில் அடைமழை : இயல்புநிலை பாதிப்பு


மட்டக்களப்பு மாவட்டத்தில் தொடர்ச்சியாக பெய்துவரும் அடைமழை காரணமாக பெரும்பாலான பகுதிகளில் வெள்ளம் உட்புகுந்துள்ளதுடன் மக்களின் இயல்புநிலையும் பாதிக்கப்பட்டுள்ளது.
மட்டக்களப்பு மாவட்டத்தில் கோறளைப்பற்று வடக்கு, கோறளைப்பற்று மத்தி, ஏறாவூர்ப்பற்று, வாழச்சேனை, ஓட்டமாவடி, வவுணதீவு, பட்டிப்பளை, போரதீவு, மாங்காடு, சந்தனமடு, கட்டுமுறிவு, புலி பாய்ந்த கல், ஊரணி, உன்னிச்சை, மூறுக்கானை, காத்தான்குடி, புதிய காத்தான்குடி, ஆரையம்பதி,பாலமுனை, சிகரம், கர்பலா, காங்கேயனோடை உள்ளிட்ட பிரதேசங்களின் தாழ்நிலப்பகுதிகளில் பெருமளவு வெள்ளம் ஏற்பட்டுள்ளதுடன் மக்கள் பெரிதும் அசௌகரியத்திற்குள்ளாகியுள்ளனர்.
இதேவேளை, பிரதான குளங்களின் வான்கதவுகள் திறக்கப்பட்டதாலும் இடைவிடாது தொடர்ச்சியாக பெய்துவரும் அடைமழையினாலும் மட்டக்களப்பு மாவட்ட மக்கள் பெரிதும் பாதிப்புக்குள்ளாகியுள்ளனர்.
இந்நிலையில், கடந்த ஓரிரு நாட்களாக மழை குறைவடைந்து வெள்ளநீர் வழிந்தோடுகின்ற நிலையில் மீண்டும் மழை தொடர்ச்சியாக பெய்து வருவதால் குடியிருப்புப் பகுதிகளில் வசிக்கும் மக்கள் இடம்பெயர்ந்த வண்ணமுள்ளதுடன் மக்கள் பல்வேறு போக்குவரத்து சிரமங்களையும் எதிர்நோக்கியுள்ளனர்.

