100 கோடி கேட்டு என்னைச் சிலர் மிரட்டினர்


		நித்தியானந்தா
நூறு கோடி ரூபா கேட்டு இரண்டு சக்தி வாய்ந்த மனிதர்கள் என் சீடர்கள் மூலம் மிரட்டினர். அவர்கள் யார் என்பதை தற்போது என்னால் சொல்ல முடியாது. இதை நான் தெரிவித்தால் என் உயிருக்கும் எனக்கும் பாதுகாப்பு இல்லாமல் போய்விடும். 
என் மீது கூறப்பட்ட புகார்களுக்கு எந்தவித சாட்சிகளும் இல்லை. என் கடவுச்சீட்டு வங்கி கணக்குகள் முடக்கப்பட்டன. இவை அனைத்தும் சட்டத்திற்கு புறம்பான செயல்களாகும் இதனால் சட்ட உதவியை நாட முடியவில்லை என சாமியார் நித்தியானந்தா நேற்று முன்தினம் கூறினார்.
நீண்ட நாட்களுக்குப் பின் பிடதி ஆசிரமத்தில் சாமியார் நித்தியானந்தா நிருபர்களுக்கு அளித்த பரபரப்பு பேட்டியில் கூறியதாவது,
என்னைப் பற்றி வெளியிடப்பட்ட இறுவட்டில் இருப்பது நானில்லை. முழுக்க, முழுக்க டிஜிட்டல் மூலம் அதை தயாரித்துள்ளனர். லெனின் மட்டும் செய்த வேலையல்ல இது. லெனினுக்கு பின்னணியில் இரண்டு சக்தி வாய்ந்த நபர்கள் உள்ளனர். பெலிசார் தாக்கல் செய்த குற்றப் பத்திரிகையில், நான் கற்பழித்ததாக கூறப்படும் பெண் யார் என்றே குறிப்பிடப்படவில்லை. 
இந்தியாவில் இதுபோன்ற குற்றப்பத்திரிகையை யாரும் தாக்கல் செய்திருக்க மாட்டார்கள். நான் இதுவரை எந்த பெண்ணுடனும் தொடர்பு வைத்துக் கொண்டது கிடையாது. எனக்கு சிகரெட், குடி, போதை பழக்கம் எதுவும் கிடையாது அசைவம் சாப்பிடுவதும் இல்லை. என் மீது வீண் பழி சுமத்தப்பட்டுள்ளது.
இதன் பின்னணியில் இருக்கும் இரண்டு சக்திவாய்ந்த மனிதர்கள் யார் என்பதை நீதிமன்றத்திலும், சி ஐ. டி. விசாரணையிலும் கூறியுள்ளேன். நடிகை ரஞ்சிதா, கோபிகா ஆகியோரை சாட்சியாக ஆக்குவதற்கு எவ்வளவோ முயற்சித்தனர். பொலிசார் கூறியதில் எந்தவிதமான உண்மையும் இல்லை. இந்துக்களில் நான் ஒரு சிறுபான்மை இந்துவாக உள்ளேன். 
தொலைக்காட்சி மூலம் என் தொடர்பான காட்சிகளை பலமுறை ஒளிபரப்பினர். ஒலிப்படக் காட்சியில் 2009 டிச. 25ம் திகதி எடுக்கப்பட்டதாக காட்டப்பட்டுள்ளது. ஆனால் 2010 மார்ச் 3ம் திகதி தான் இதை ஒளிபரப்பு செய்துள்ளனர். இதன் உள்நோக்கம் என்ன? வீடியோ பதிவின் போது காலை 8 மணி என்று காண்பிக்கிறது. ஆனால் அந்த அறையில் உள்ள கடிகாரம் 11 மணியை காண்பிக்கிறது.
இதில் எதுவுமே உண்மையல்ல. இயேசு பிறந்த புனித தினமான, டிச. 25ஐ தேர்வு செய்ய, என்ன உள்நோக்கமோ தெரியவில்லை.
நக்கீரன் என்ற தமிழ் பத்திரிகையில் 60 முறை கட்டுரைகள் எழுதியுள்ளனர். அதில், மிகவும் மோசமான வார்த்தைகளை பயன்படுத்தியிருந்தனர். அவர்கள் மீது நான் வழக்கு தொடர்ந்துள்ளேன்.
பல பத்திரிகைகள் மிகவும் பொறுப்பாக செயற்பட்டன.
நூறு கோடி ரூபா கேட்டு இரண்டு ‘சக்தி வாய்ந்த’ மனிதர்கள், என் சீடர்கள் மூலம் மிரட்டினர். பின் 60 கோடி ரூபாய் வரை பேரம் பேசப்பட்டது. தவறு செய்யாத நான், ‘ஒரு பைசா கூட தர முடியாது என்று கூறிவிட்டேன். இருந்தாலும் என் கவனத்துக்கு வராமலேயே, ஆசிரமத்திலிருந்தவர்களிடம் பணம் பெற்றுள்ளனர். அதற்கான ஆதாரங்களை திரட்டி வருகிறேன். 
ஆரம்பத்தில் என் ஆசிரமமும், பக்தர்களும் தாக்கப்பட்டனர். இதை செய்தது முழுக்க முழுக்க தமிழர்களே, தமிழகத்தில் தான் அதிகளவில் தாக்குதல் நடந்தது. கர்நாடகத்தில் தாக்கப்பட்டாலும், கன்னடர்கள் தாக்கவில்லை.
கன்னடர்களின் போர்வையில் மற்றவர்கள் தாக்கினர். பொலிஸ் விசாரணையில், ‘ஆணையும் விட பெண்ணையும் விட உயர்ந்த ஸ்தானத்தில் உள்ளேன்’ என நான் கூறியதை ஆண்மை இல்லாதவன் என்று பொலிசார் பத்திரிகைகளுக்கு தெரிவித்து விட்டனர். என் மீது கூறப்பட்ட புகார்களுக்கு எந்தவித சாட்சிகளும் இல்லை. என் பாஸ்போர்ட், வங்கிக் கணக்குகள் முடக்கப்பட்டன. 
இவை அனைத்தும் சட்டத்திற்கு புறம்பான செயலாகும். இதனால் சட்ட உதவியை நாட முடியவில்லை. வீடியோ காட்சிகளை அமெரிக்க லேபில் பரிசோதித்த போது, இந்த வீடியோ முதலில் எடுக்கப்பட்டது முதல் தொடர்ச்சியாக பதிவு செய்யப்பட்டது எல்லாம் இருந்தால்தான் அது உண்மையா என்பதை தெரிவிக்க முடியும் என்று கூறியுள்ளனர்.
உலகத்துக்கு என் அர்ப்பணிப்பை புரிந்துகொண்டு அனைத்து இந்து அமைப்புகளும் ஆதரவளிக்க வேண்டும். எனக்கும், என் சீடர்களுக்கும் தொந்தரவு கொடுப்பதை நிறுத்திக்கொள்ள வேண்டும். இவ்வாறு சாமியார் நித்தியானந்தா கூறுனார்.
