நாட்டின் இறைமைக்கு பாதிப்பு ஏற்படாமல் நடந்து கொள்ள வேண்டும்: அ.இ.ஜ.உ. சபை வேண்டுகோள்


இலங்கையில் நடைபெற்றுக் கொண்டிருக்கும் கிரிக்கெட் சுற்றுப் போட்டியில் ஏதாவது ஒரு நாடு வெற்றி பெறலாம். ஆனால் வெற்றியின் பின்னர் நமது நாட்டின் ஐக்கியத்திற்கும் இறைமைக்கும் பாதிப்பு ஏற்படாதவகையில் சகலரும் நடந்துகொள்ள வேண்டுமென அகில இலங்கை ஜம்மியத்துல் உலமா அன்பாக வேண்டிக் கொள்கின்றது. இவ்விடயம் குறித்து ஜம்மியத்துல் உலமா மேலும் குறிப்பிட்டுகையில்,
இப்போட்டியில் இலங்கை அணி வெற்றி பெறும் பட்சத்தில் பாகிஸ்தான் நாட்டிற்கோ அந்நாட்டில் வாழும பெரும்பான்மையினராக இருக்கும் முஸ்லிம்களுக்கோ இந்நாட்டில் வாழும் முஸ்லிம்களுக்கோ பாதிப்பை ஏற்படுத்தும் வகையிலான வார்த்தைப் பிரயோகங்களையோ நடவடிக்கைகளையோ தடுப்பது இலங்கையிலுள்ள பெரும்பான்மையினத்தைச் சேர்ந்த ஒவ்வொருவரதும் பொறப்பாகும்.
அதேபோல் பாகிஸ்தான் அணி வெற்றிபெரும் பட்சத்தில் அதனை ஒரு இனத்திற்கோ சமயத்திற்கோ கிடைத்த வெற்றியாக கருத முடியாது.
எனவே இலங்கை வாழ் முஸ்லிம்கள் இலங்கையின் பிரஜைகள் என்ற வகையில் பாகிஸ்தானிய வெற்றியை கொண்டாட முயலக்கூடாது அது பெரும்பான்மை இனத்தவர்களின் மனங்களை நிச்சயமாக புண்படுத்தும் என்பதனை மறந்து விடலாகாது.
அதேவேளை, இலங்கை முஸ்லிம்களில் பெரும்பாலானவர்கள் இலங்கை அணிக்கே தமது பூரண ஆதரவை வழங்குகிறார்கள் என்பதனையும் பெரும்பான்மையினர் கருத்திற்கொள்ள வேண்டும். முஸ்லிம் சமூகத்திலுள்ள ஒரு சிலரது தூர நோக்கில்லாதவர்களின் செயற்பாடுகளை வைத்து அதுதான் முழு முஸ்லிம் சமூகத்தினதும் கருத்து என்ற முடிவுக்கு வருவது நல்லதல்ல.
பரஸ்பர வெறுப்பையும் இன முரண்பாடுகளையும் தோற்றுவிக்கும் ஊடகங்களாக அவற்றை நாம் மாற்றிக் கொள்வது புத்திசாலித்தனமானதல்ல. சிறியவற்றை பெரிதுபடுத்தாமலும் பிறது மன உணர்வுகளை புரிந்து கொள்ளாமலும் எவரும் நடந்து கொள்ள வேண்டாம் என்றும் இன ஐக்கியத்துக்கு குந்தகம் விளைவிக்கும் செயற்பாடுகள் அதிகமாக ஏற்படும் ஒரு சூழ்நிலையில் வாழும் நாம் மிகுந்த பொறுப்பணர்ச்சியுடன் நடந்து கொள்ள வேண்டும் என்றும் வேண்டிக் கொள்கின்றது.

