நீதியரசர் ஷிராணி பண்டாரநாயக்க மீதான குற்றவியல் பிரேரணை: ஆயர்கள் மன்றம் கண்டனம்


பிரதம நீதியரசர் ஷிராணி பண்டாரநாயக்காவை பதவியிலிருந்து நீக்கும் ஆளும் கட்சியின் முயற்சி குறித்து இலங்கை கத்தோலிக்க ஆயர்கள் மன்றம் கண்டனம் வெளியிட்டுள்ளது.
கொழும்பில் உள்ள கத்தோலிக்க ஆயர்கள் பேரவை மன்றத்தால் வெளியிடப்பட்டுள்ள கண்டன அறிக்கையில் தெரிவிக்கப்பட்டுள்ளதாவது:
பிரதம நீதியரசர் ஷிராணி பண்டாரநாயக்காவை மீதான குற்றவியல் பிரேரணையில் குறிப்பிடப்பட்டுள்ள குற்றங்கள் தொடர்பான விளக்கங்கள் தெளிவாக இல்லை. நிர்வாகம், சட்டத்துறை, நீதித்துறை ஆகிய மூன்றும் தனித்தனியாக இயங்க வேண்டியவை.
இவ்வாறு தனித்துவம் மிக்க துறைகளில் ஒன்றான நீதித்துறையின் சுதந்திரம் அரசின் அண்மைய நடவடிக்கைகளால் அச்சுறுத்தலுக்கு உள்ளாகியுள்ளமை கண்டிக்கப்பட வேண்டியது.
அமைச்சர் பசில் ராஜபக்ஷ தலைமையின் கீழ் இயங்கும் பொருளாதார அபிவிருத்தி அமைச்சின் கீழ் நிதிப் பரிமாற்றங்களைக் கொண்டுவரும் சட்டத்தை நிறைவேற்றக் காலம் தாழ்த்தியமை, மாகாண சபைகளின் அதிகாரத்தை மத்திய அரசு எடுத்துக் கொள்ள முயன்றதை எதிர்த்தமை என்பன பிரதம நீதியரசர் செய்த குற்றங்களாகக் குறிப்பிடப்பட்டுள்ளன.
இதேபோன்று மேலும் பல குற்றங்களை முன்னிறுத்திப் பிரதம நீதியரசரைப் பதவி நீக்க எடுத்திருக்கும் முயற்சிகளை வன்மையாகக் கண்டிக்கிறோம். என குறிப்பிடப்பட்டுள்ளது.

