யாருக்கு வாக்குப் போடுவதென கட்டளையிடுவது குற்றம்

- தேர்தல் ஆணையம்
ஜனாதிபதி தேர்தலில் யாருக்கு வாக்குப் போடுவது என்று அரசியல் கட்சிகள் எம்.பி.க்கள் மற்றும் எம்.எல்.ஏ.க்களுக்கு கட்டளையிட்டால் அது குற்றமாக கருதப்படும் என்று தேர்தல் ஆணையம் அறிவித்து உள்ளது.
தற்போதைய ஜனாதிபதி பிரதீபா பட்டீலின் பதவிக்காலம் முடிவடைய இருப்பதால் புதிய ஜனாதிபதியை தேர்ந்து எடுக்க வருகிற 19ம் திகதி தேர்தல் நடைபெறுகிறது.
ஜனாதிபதி தேர்தலில் எம்.பி.க்களோ அல்லது எம்.எல்.ஏ.க்களோ வாக்குப் போடுவது கட்டாயம் கிடையாது. வாக்குப் போடுவதும் போடாததும் அவர்களுடைய சொந்த விருப்பம். அரசி யல் சாசனத்தின் 10 வது அட்ட வணையின்படி வாக்குப் போடாவிட்டால் அவர்களுடைய பதவி பறிக்கப்படமாட்டாது.
அரசியல் கட்சிகள் தங்கள் எம்.பி.க்கள் மற்றும் எம்.எல்.ஏ.க்களுக்கு குறிப்பிட்ட வேட்பாளருக்குத்தான் வாக்குப் போட வேண்டும் என்றோ அல்லது போடக்கூடாது என்றோ கட்டளையோ அல்லது கொறடா உத்தரவோ பிறப்பிக்கக்கூடாது. அப்படி உத்தரவு பிறப்பித்தால் இந்திய குற்றவியல் சட்டம் 171 சி பிரிவின்படி அது குற்றமாக கருதப்படும்.
அரசியல் கட்சிகள், எம்.பி.க்கள் மற்றும் எம்.எல்.ஏ.க்களிடம் தங்கள் வேட்பாளருக்கு ஆதரவாக பிரசாரம் செய்யலாம். தேர்தலை புறக்கணிக்குமாறும் கேட்டுக் கொள்ளலாம்.
ஜனாதிபதி தேர்தல் ரகசிய வாக்கெடுப்பு முறையில் நடைபெறும் வாக்குப் பதிவில் ரகசியம் பாதுகாக்கப்படுவதை தேர்தல் அதிகாரி உறுதி செய்ய வேண்டும்.
