கல்முனையில் காலாவதியான பொருட்களை விற்பனை செய்த வியாபார நிலையங்கள் முற்றுகை


கல்முனை மாநகர சபை எல்லைக்குட்பட்ட உணவு கையாளும் நிலையங்களில் காணப்பட்ட சமைப்பதற்கு உதவாத உணவுப் பொருட்கள் மற்றும் காலாவதியான பொருட்கள், பழரச போத்தல்கள் என்பன இன்று மேற்கொள்ளப்பட்ட திடீர் சோதனையின் போது கைப்பற்றப்பட்டன.

உணவு கையாளும் நிலையங்கள் தொடர்பாக கல்முனை மாநகர சபை முதல்வர் கலாநிதி சிராஸ் மீராசாஹிப்பிற்கு பொது மக்களால் பல முறைப்பாடுகள் தெரிவிக்கப்பட்டதைத் தொடர்ந்து இன்று முதல்வர் தலைமையிலான குழுவினர் உணவு கையாளும் நிலையங்கள் மீது திடீர் பரிசோதனையினை மேற்கொண்டபோதே மேற்படி பொருட்கள் கைப்பற்றப்பட்டன.
இப் பரிசோதனையின் போது 2012, 2013ஆம் ஆண்டுக்கான வியாபார அனுமதிப்பத்திரம், கழிவு நீர் வடிகானினுள் செலுத்தப்படுதல், உணவுப் பண்டங்கள் திறந்த நிலையில் ஈக்கள் மொய்க்கும் வண்ணம் வைக்கப்பட்டிருத்தல், சமையல் அறையின் சுகாதாரம், குளிர்சாதனப் பெட்டியின் முழுமையான முகாமைத்துவம், சமைக்கும் பாத்திரங்களின் தூய்மை, மனித நுகர்விற்கு பொருத்தமில்லாத உணவுகள் விற்பனைக்காக களஞ்சியப்படுத்தி வைத்திருத்தல், சவர்க்காரமிட்டு கைகழுவும் வசதி போன்ற விடயங்கள் தொடர்பாக கவனத்தில் கொள்ளப்பட்டன.

இதன்போது மேற்படி விடயங்கள் தொடர்பில் கவனக் குறைவாக செயற்பட்ட உணவு கையாளும் நிலையங்களின் உரிமையாளர்களுக்கு எதிராக சட்ட நடவடிக்கையும் மேற்கொள்ளப்பட்டது.


