அருள் மணக்கும் ரமழானில் பத்ர் யுத்த தினம் புகட்டும் பாடம்

(சென்ற வாரத் தொடர்ச்சி)
மேலும் நபியவர்களும் பலத்த பாதுகாப்பு அளிக்கப்பட்ட நிலையில் ஹிஜ்ரி 2, ரமழான் மாதம் பிறை 17 வெள்ளிக்கிழமை பத்ர் மைதானத்தில் இரு படைகளும் நேருக்கு நேர் சந்தித்துக் கொண்டன. அப்போது நபி (ஸல்லல்லாஹு அலைஹி வஸல்லம்) அவர்கள் “இறைவா இதோ குறைஷிகள் மமதையுடனும், கர்வத்துடனும் உன்னோடு போர்புரிய வந்துள்ளனர். உன் தூதரை பொய்ப்பித்தவர்களாக வந்திருக்கும் இவர்களைத் தோற்கடிப்பதற்காக எனக்கு வாக்களித்த உதவியைத் தந்தருள்வாயாக. இக்காலைப் பொழுதிலேயே அவர்களை அழித்து விடுவாயாக’! எனப் பிரார்த்தனை புரிந்தார்கள்.
“விசுவாசிகளே! உங்கள் மனம் மிகக் கூடுதலான எதிரிகளைக் கண்டு பயப்படாது அச்சம் தீர்வதற்காக உங்களுக்கு சிறு தூக்கத்தை அவன் வைத்தான்” (சூரா அன்பால் வசனம் 11) துஆவின் பரக்கத்தால் அல்லாஹ், ஸஹாபாக்களுக்கு யுத்த முனையிலும் பயங்கரமான சூழலிலும் உறக்கத்தை ஏற்படுத்தி நிம்மதி அடையச் செய்தான். யுத்தத்தில் கலந்து கொண்ட சுமார் 313 அல்லது 314 அல்லது 317 முஸ்லிம்கள் ஆழ்ந்த நித்திரையில் எந்த அளவுக்கென்றால் குளிப்பு வாஜிபாகிவிடக் கூடிய அளவுக்கு உறங்கினார்கள். இக்கட்டத்தில் ஷைத்தான், “நீங்கள் தூக்கத்தில் இருக்கிaர்கள் எப்படி யுத்தத்தில் வெற்றிபெற முடியும்? நீங்கள் தோல்வியைத்தான் அடைவீர்கள்” என்று கூறி உளவியல் ரீதியாக தாக்கத்தை ஏற்படுத்த முற்பட்டான். ஆனால் முஸ்லிம்களுக்கு அல்லாஹ்வை பற்றிய அச்சம் தவிர்த்து எதிரிகள் பற்றியோ, வேறு எதை பற்றியோ பயம், பீதி, மன உளைச்சல் வேறு எதுவும் கொஞ்சமும் ஏற்படவில்லை.
“அல்லாஹுத்தஆலாவே வானத்திலிருந்து மழையை இறக்கி வைத்தான். உங்களை அசுத்தத்திலிருந்து தூய்மைப்படுத்தவும், உங்களைவிட்டு ஷைத்தானுடைய அசுத்தத்தை (தீய மன ஊசலாட்டத்தை) தூய்மைப்படுத்தவும், உங்கள் இதயங்களை பலப்படுத்தவும், பாதங்களை ஸ்திரப்படுத்தவுமாகும்” (சூரா: அன்பால் - வசனம்: 11)
மழை பொழிந்தவுடன் குளித்தார்கள். வுழு செய்தார்கள். குடிக்க தண்ணீர் சேகரித்துக் கொண்டார்கள். மழை காரணமாக யுத்தம் செய்ய சிரமமாக இருந்த பூமி, கல்போல் இறுகி சாதகமான நிலைமைக்கு மாறியது. துஆவின் பரக்கத்தால் சொற்ப நேரத்தில் பாரிய மாற்றத்தை அல்லாஹ் முஸ்லிம்களுக்கு சாதகமாக ஏற்படுத்திக் கொடுத்தான்.
“நபி (ஸல்லல்லாஹு அலைஹி வஸல்லம்) அவர்கள் ஆன்மிகத்தையும் இராணுவ உத்தியையும் கச்சிதமாக நிறைவேற்றியமையும் பத்ரின் வெற்றிக்கு வழி வகுத்தது” என அறிஞர் ஸய்யித் அஸ்ஸாத் குறிப்பிடுகிறார்.
தவிரவும் எதிரணிப் படையினரை உளவு பார்த்து அவர்களது பலம், பலவீனங்களை அடையாளம் கண்டு அதற்கேற்ப தமது படையினரைப் பலப்படுத்துகின்ற பணியையும் நபிகளார் திறம்படச் செய்தார்கள்.
“அஹத்! அஹத்!” என்று கோஷமெழுப்பியவர்களாக எதிரிகளை அகோரமாகத் தாக்கி களத்தில் முன்னேறினார்கள் ஸஹாபிகள். உக்கிரமான போர் நடைபெற்றுக்கொண்டிருக்கும் போது நபி (ஸல்லல்லாஹு அலைஹி வஸல்லம்) அவர்கள் இறைவனிடம் மனம் உருகப் பிரார்த்திக்கிறார்கள். அல்லாஹ் வானவர்களை இறக்கி உதவி செய்கிறான். “அல்லாஹ் 3000 மலக்குகளை வானத்திலிருந்து இறக்கி உதவி செய்தான். இன்னும் நாடியிருப்பின் அல்லாஹ் 5000 ஆகக் கூட்டி இறக்கியிருப்பான். இவை அனைத்தும் நன்மாராயமாகவும் திருப்திக்காகவுமே அன்றி வேறில்லை. வெற்றி அல்லாஹ்விடத்தில் உள்ளது.” (சூரா: ஆலஇம்ரான் - வசனம் : 125)
எனவே வெற்றி தோல்வி அல்லாஹ்வின் பக்கம் உள்ளது. அவன் விரும்பக்கூடிய முறையில் உலகத்தில் வாழ்ந்தால் நிச்சயமாக எண்ணிக்கையில் குறைந்தவர்களாக நாம் இருந்தாலும் அல்லாஹ்வின் உதவி கிடைக்கும். பத்ரு ஸஹாபாக்களுக்கு உதவிக்காக இறங்கிய மலக்குகள் பூமியில் இன்னும் சஞ்சரித்துக்கொண்டு இருக்கிறார்கள். உண்மையான முஃமின்களாக வாழ்ந்து நெருக்கடிகள் குழப்பங்கள் யுத்தங்கள் ஏற்படுமாயின் அம்மலக்குகள் மூலம் அல்லாஹ் எமக்கு உதவி செய்வான். (ஆதாரம்:தப்kருல் குர்த்துவி)
நோன்பு நோற்றால் நாளின் பெரும் பகுதியை தூக்கத்திலும் பொழுது போக்குகளிலும் கழிப்பவர்கள், பத்ர் களம் புனித ரமழானில் நோன்பாளிகளின் வாள்வீச்சில் வெற்றி கொள்ளப்பட்டதை மறந்து விடுகின்றார்கள். ரமழான் மாதம் சோம்பேறிகளின் மாதமல்ல. அது வீர வரலாற்றுப் பெட்டகங்களின் திறவுகோல், அல்லாஹ்வுக்காய் உயிரைத் துச்சமாக மதித்து களமிறங்கிய தியாகிகளின் மாதம் என்பதையே பத்ர் களம் எமக்கு கற்றுத்தருகிறது.
மெளலவி ஆதம் யாkம் (ரஹ்மானி) ஹமீதிய்யா அரபுக்கல்லூரி,
இக்கிரிகொள்ளாவ, அநுராதபுரம்.
