வாகனம்மோதி பெண்ணொருவரின் சடலம் மீட்பு : அக்கரகந்தையில் சம்பவம்


லிந்துலை அக்கரகந்தை தோட்ட தேயிலைத் தொழிற்சாலைக்கு அருகில் இன்று நண்பகல் வேளையில் பிரதான பாதையில் சென்று கொண்டிருந்த பெண்ணொருவரை அந்தப்பாதையின் ஊடாக சென்ற வாகனமொன்று மோதிச் சென்றதில் குறிப்பிட்ட பெண் சம்பவம் இடம் பெற்ற இடத்திலேயே பரிதாபகரமாக உயிரிழந்த சம்பவமொன்று இடம் பெற்றுள்ளது.
அக்கரகந்தைத் தோட்டத்தைச் சேர்ந்த செல்வராணி என்ற ( வயது 32) இரண்டு பிள்ளைகளுக்குத் தாயான இந்தப்பெண்மணி இன்று தலவாக்கலை நகரத்துக்குச் சென்று விட்டு வீட்டுக்கு வரும் வழியிலேயே இந்தச்சம்பவம் இடம் பெற்றுள்ளது.
இந்தப்பெண்மணியை மோதிச்சென்ற வாகனம் குறித்த தகவல் இதுவரை வெளியாகவில்லை.
லிந்துலை , டயகம பிரதான பாதையின் அக்கரகந்தை தேயிலைத் தொழிற்சாலைக்கு அருகிலுள்ள பிரதான பாதையின் ஆற்றோரப்பகுதியில் இந்தப்பெண்ணின் சடலத்தினைக் கண்டு பொதுமக்கள் லிந்துலை பொலிஸாருக்கு அறிவித்துள்ளனர். 
 சடலத்துக்கு அருகில் மருந்துப்பொருட்கள் உட்பட சில பொருட்கள் சிதறிய நிலையில் கிடப்பதாக பிரதேச மக்கள் தெரிவிக்கின்றனர்.
இந்த நிலையில் சம்பவம் இடம் பெற்ற இடத்தில் பிரதேச மக்கள் ஒன்று கூடியுள்ளதோடு பெண்ணை மோதிவிட்டுச் சென்ற வாகனத்தினை இனங்கண்டு தெரிவிக்குமாறு பொலிஸாரிடம் பிரதேச மக்கள் கோரிக்கை விடுத்துள்ளனர். இதன் காரணமாக பிரதேசத்தில் பதற்ற நிலைமை ஏற்பட்டுள்ளது.
இந்த விபத்துச் சம்பவம் தொடர்பாக லிந்துலை பொலிஸார் விசாரணைகளில் ஈடுபட்டு வருகின்றனர்.

