பஞ்சாப் மக்களிடம் ராகுல்காந்திமன்னிப்பு கேட்க வேண்டும்


பஞ்சாப் மாநில இளைஞர்களில் 70 சதவீதம் பேர் போதைக்கு அடிமையாக இருப்பதாகக் கூறிய காங்கிரஸ் பொதுச் செயலாளர் ராகுல் காந்தி, பஞ்சாப் மக்களிடம் மன்னிப்பு கேட்க வேண்டும் என அம்மாநில வருவாய்துறை அமைச்சர் பிக்ரம்சிங் மஜிதியா கூறியுள்ளார்.
இது பற்றி பேசிய மஜிதியா, ‘ராகுல் இவ்வாறு பேசியிருப்பது அவரது முதிர்ச்சியின்மையைத்தான் காட்டுகிறது. இத்தகைய பக்குவமில்லாத ராகுலை பிரதமர் வேட்பாளராக நிறுத்த காங்கிரஸ் தலைவர்கள் முயற்சிக்கின்றனர். 
1984ல் சீக்கியர்களுக்கு எதிராக நடத்தப்பட்ட வன்முறைக்காக காங்கிரஸ் தலைவர்கள் யாரும் இதுவரை பஞ்சாப் மக்களிடம் மன்னிப்பு கோரவில்லை. பஞ்சாப் இளைஞர்களின் நற்பெயரை வேண்டுமென்றே கறைப்படுத்திய ராகுல்காந்தி, பஞ்சாபி சமூகத்தினரிடம் மன்னிப்பு கேட்டே ஆக வேண்டும்’ எனக் கூறினார்.
சண்டிகரிலுள்ள பஞ்சாப் பல்கலைக்கழகத்தில் கடந்த வாரம் நடைபெற்ற இளைஞர் காங்கிரஸ் நிகழ்ச்சியில் பேசிய ராகுல்காந்தி, ‘பஞ்சாபில் 10ல் 7 இளைஞர்கள் போதைக்கு அடிமையாக உள்ளனர் என்றார். ராகுலின் இக்கருத்து இப்போது பெரும் சர்ச்சைக்கு உள்ளாகியிருக்கிறது.
