கேரள மக்களுக்கு வைகோ வேண்டுகோள்


சென்னை முல்லைப் பெரியாறு அணை குறித்த கேரள அரசியல் கட்சிகளின் அநீதியான போசனைகளை, திட்டங்களை அந்த மாநில மக்கள் புறந்தள்ள வேண்டுமென மதிமுக பொதுச் செயலாளர் வைகோ வேண்டுகோள் விடுத்துள்ளார்.
இது குறித்து, சனிக்கிழமை அவர் வெளியிட்ட அறிக்கை; முல்லைப் பெரியாறு அணை வலுவாக இருக்கிறது என ஐவர் குழு அறிவித்து விட்டது. புதிய அணை கட்டுவது குறித்த பேச்சுக்கே இடமில்லை; மாற்று யோசனைகள் எதையும் பரிசீலிக்க வேண்டிய தேவையும் இல்லை என ஆய்வாளர்கள் தெரிவித்துள்ளனர். 
தமிழகத்தில் 2இலட்சத்து 17 ஆயிரம் ஏக்கர் பாசனத்துக்கும், 85 இலட்சம் மக்களின் குடிநீருக்கும் முல்லைப் பெரியாற்றுத் தண்ணீரே வாழ்வாதாரம். அதைப் பராமரிக்கவும், பாதுகாக்கவும், நமக்குத்தான் உரிமையுண்டு. அணையை உடைப்பதற்கு கேரள மாநிலத்தின் முக்கிய அரசியல் கட்சிகள், திட்டமிட்டே செயல்பட்டு வருகின்றன.
ஐவர் குழுவின் அறிக்கைக்குப் பிறகாவது கேரள அரசியல் கட்சிகளுடைய அநீதியான யோசனைகளையும், திட்டங்களையும் கேரள மக்கள் புறந்தள்ள வேண்டும். அணைக்கு ஆபத்தில்லை. எந்தத் தீங்கும் நேராது என்பதை உணர்ந்து கொள்ள வேண்டுமென மதிமுக பொதுச் செயலாளர் வைகோ கேட்டுக் கொண்டுள்ளார்.
