மணப்பெண் கிடைக்காமல்குஜராத் இளைஞர்கள் அவதி


குஜராத் மாநிலத்தில், இரு கிராமங்களில் பல ஆண்டுகளாக நிலவி வரும் கடும் குடிநீர் பஞ்சம் காரணமாக தங்களது மகள்களை அக்கிராம வாலிபர்களுக்கு திருமணம் செய்து கொடுக்க, பெண்ணை பெற்றவர்கள் தயாராக இல்லை. இதனால், பல ஆண்டுகளாக, திருமணம் செய்ய பெண்கள் கிடைக்காமல் அவ்விரு கிராம வாலிபர்கள் தவித்து வருகின்றனர்.
குஜராத் மாநிலம் ஜேத்பூர் மற்றும் தேவாலியா ஆகிய இரண்டு கிராமங்களில், மூன்றாயிரத்திற்கும் மேற்பட்ட குடும்பங்கள் வசித்து வருகின்றன. இங்கு, பல ஆண்டுகளாக கடும் குடிநீர் பஞ்சம் நிலவி வருகிறது. 
இக்கிராமங்களில் இருந்து வெகு தூரம், வெயிலில் சென்று தான் குடிநீர் எடுத்து வர வேண்டிய நிலை உள்ளது. இந்த இரண்டு கிராமங்களில் இருந்து 30 கி.மீ, தூரத்தில் தான், சர்தார் சரோவர் அணைக்கட்டு உள்ளது. அங்கிருந்து குழாய்கள் மூலம் குடிநீர் கொண்டு வந்தாலே, குடிநீர் பஞ்சத்தை தீர்த்து விடலாம். 
ஆனால், அதற்கான திட்டம் ஏதுமில்லாததால், கிராம மக்கள் வழக்கம் போல், அவதிப்பட்டு வருகின்றனர். இந்த பஞ்சத்தால், இக்கிராமங்களில் உள்ள வாலிபர்களுக்கு, மணப்பெண் கிடைப்பதில் சிக்கல் உள்ளது. உள்ளூர் மற்றும் வெளியூரைச் சேர்ந்தவர்கள் தங்கள் பெண்களை, இந்த இரண்டு கிராமத்தைச் சேர்ந்த இளைஞர்களுக்கு மணம் முடித்து வைக்க விரும்புவதில்லை.
பூமிக்கடியில் உள்ள நீர் வளமும் பயன்படுத்த முடியாத நிலையில் உள்ளது. தங்கள் வீடு தேடி வரும் விருந்தினர்களுக்கு கூட குடிநீர் வழங்க முடியாமல், அக்கிராமங்களைச் சேர்ந்தவர்கள் வருந்துகின்றனர்.

