அப்புத்தளை விஹாரகலை ஸ்ரீ முத்துமாரியம்மன் ஆலய கும்பாபிN&#39;கம்

29.06. 2012 காலை 9.15 மணிக்கு
ந்தியாவிலிருந்து மலையகத்துக்கு பெருந்தோடட தொழிலுக்காக அழைத்துவரப்பட்ட தமிழர்கள் இங்கு வந்து குடியேறி தங்கள் தொழிலைச் செய்துவந்ததுடன், இவர்கள் தமிழகத்தில் தாங்கள் எந்தெந்த தெய்வங்களை இஷ்ட தெய்வங்களாகக் கொண்டு வழிபட்டு வந்தனரோ அந்த தெய்வங்களுக்குரிய கோயில்களை நிர்மாணிப்பதற்கு வசதிகள் இல்லாவிட்டாலும் தங்களால் இயன்ற வகையில் வசதிக்கேற்ப பெரிய மரங்களின் கீழ் தெய்வங்களின் திருவுருவச் சிலைகளுக்குப் பதிலாக வட்ட வடிவிலான கருங்கற்களை தெய்வமாக வைத்து வழிபட்டு வந்தனர்.
காலப் போக்கில் தங்கள் வசதிக்கேற்ப தெய்வங்களின் திருவுருவச் சிலைகளை வெட்ட வெளியில் வைத்து வழிபடத் தொடங்கினர். தமிழகத்திலே கிராமிய மண்வாசனைக்கேற்ப பூசாரிகளைக் கொண்டு பாரம்பரியமாக நடத்தப்படுகின்ற கரகம்பாலித்தல், காவடி எடுத்தல் ஆகிய முறைகளுக்கேற்ப திருவிழாக்களை நடத்தியதுபோல் மலையகத்திலும் கோவில்களை அமைத்து திருவிழாக்களை நடத்தி வந்தனர். இந்து மத குருமார்களான பிராமணர்களைக் கொண்டு ஆகம முறைப்படி ஆலயக் கிரியைகளை மேற்கொள்ளும் வழக்கம் மலையகத்தின் நகரங்களில் காலப்போக்கில் மெல்ல மெல்ல பரவத் தொடங்கியது.
மலையகத்திலிருந்து படித்த இளைஞர்கள் மலையகத்தை விட்டு கொழும்புக்கு வியாபாரம் நிமித்தமும் தொழில் நிமித்தமும் இடம்பெயர்ந்து வந்ததன் விளைவாக கொழும்பில் பிராமண குருமார்களைக் கொண்டு ஆகமவிதிப்படி கோயில்களில் அபிஷேகம், பூசை, உற்வசங்கள் நடத்தப்படுவதைப் பார்த்து மலையகத்தின் நகரப்புறங்களிலுள்ள கோவில்களில் இவ்வாறு ஆகம விதிப்படி பூஜைகள் செய்யத் தலைப்பட்டனர். மலையகத்தின் நகரப்புறங்களில் உள்ள ஆலயங்களில் மேற்கொள்ளப்பட்ட இந்த ஆகம விதிகளுக்கேற்ப பூஜை முறைகள் காலப்போக்கில் மலையகத்தில் தோட்டப்புறங்களிலும் தொற்றிவிட்டன.
மேலே கூறியவாறு ஓர் ஆலயமாக தோற்றம் பெற்றதுதான் அப்புத்தளை நிக்கபொத்த கீழ்ப்பிரிவு, விஹாரகலை ஸ்ரீ முத்துமாரியம்மன் ஆலயம். மலையும் மலை சார்ந்த குறிஞ்சி நிலப்பரப்பில் அப்புத்தளை நகரிலிருந்து 7 கிலோ மீற்றர் தூரத்தில் பெரகலையிலிருந்து 2 கிலோ மீற்றர் தூரத்தில் அமைந்துள்ளது நிக்கபொத்த கீழ் பிரிவு விஹாரகலை ஸ்ரீமுத்துமாரியம்மன் ஆலயம். 
நூற்றாண்டுகளுக்கு மேல் பழைமை வாய்ந்த இவ்வாலயம் முதன் முதலில் இந்தியாவிலிருந்து வருகை தந்த தொழிலாளர்களால் ஸ்தாபிக்கப்பட்டது. தங்கவேல்பிள்ளை என்பவருக்கு இங்கு ஆயிரம் ஏக்கர் நிலம் சொந்தமாக இருந்தது. இந்த ஆயிரம் ஏக்கர் தேயிலைக் காணியில் ஆரம்பத்தில் ஒரு சூலாயுதத்தையும் கல்லையும் வைத்து வணங்கிய மக்கள் காலப்போக்கில் இதனைச் சுற்றி மடலாயம் அமைத்து வணங்கி வந்தனர்.
இந்த மடலாயமும் அம்பாளின் அருட்கடாட்சத்தால் சிறுக சிறுக வளர்வதுபோல் வளர்ந்து ஆலயமாக தோற்றம் பெற்றது. இற்றைக்கு 60 ஆண்டுகளுக்கு முன் அதாவது 1952 ஆம் ஆண்டு இங்கு பாரிய மண் சரிவொன்று ஏற்பட்டது. இந்த மண் சரிவின்போது இந்த ஆலயம் இருந்த இடமே தெரியாமல் மறைந்துவிடடது. அதன்பின் இந்தப் பகுதியிலுள்ள பக்தர்கள் அனைவரதும் ஒத்துழைப்புடன் இவ்வாலயம் இதே பகுதியில் வேறிடத்தில் அமைக்கப்பட்டது. இங்கு ஆலயம் கட்டியெழுப்பப்பட்டாலும் கூட பண்டாரம் ஒருவர் தான் ஆலய பூஜைகளை தொடர்ந்து நடத்தி வந்தார்.
சுமார் 15 வருடங்களுக்கு முன்பு அதாவது 1997 ஆம் ஆண்டளவில் வெள்ளையன் மகேந்திரனிடம் ஆலய நிர்வாகப் பணிகள் இங்கு வாழும் பக்தர்களால் ஒப்படைப்பபட்டன. இவரது நிர்வாக பணியின் கீழ் செவ்வாய் மற்றும் வெள்ளி தோறும் இஙகு விசேட பூஜைகள் நடத்தப்பட்டு வந்தன. அதேபோல் இந்து மத விசேட தினங்களிலும் இங்கு விசேட பூஜைகள் நடத்தப்பட்டன. 
இவர் தனது வர்த்தக நடவடிக்கைகளை கொழும்பில் நடத்தி வந்ததால் இந்த ஆலயத்தையும் ஆகம விதிகளுக்கு ஏற்ப அமைக்கவேண்டுமென ஆர்வம் கொண்டார். அதன் விளைவாக கடந்த இரண்டு ஆண்டுகளுக்கு முன்பு இவ்வாலயத்தில் பாலஸ்தாபனம் செய்து ஆலயத்தை முற்றாக தரைமட்டமாக்கி ஆலய திருப்பணிகளைச் செய்ய இவர் தொடங்கினார். 
இன்று ஒரு கோடியே முப்பதைந்து இலட்சம் ரூபா செலவில் இந்த ஆலயத்தை ஆகம விதிகளுக்கேற்ப நிர்மாணித்து பிள்ளையார், வள்ளி தெய்வானை சமேத முருகப்பெருமான், சிவபெருமான், நவக்கிரகம் ஆகிய பரிவார தெய்வங்களின் திருவுருவச் சிலைகள் பிரதிஷ்டை செய்யப்பட்டுள்ளதுடன் மூலஸ்தானத்தில் ஸ்ரீ முத்துமாரியம்மனின் திருவுருவச் சிலையும் பிரதிஷ்டை செய்யப்பட்டுள்ளது. இந்தப் புதிய தெய்வச் சிலைகள் அனைத்தும் புதிதாகவே பிரதிஷ்டை செய்யப்பட்டுள்ளன. இவ்வாலயத்தின் மகா கும்பாபிஷேகம் எதிர்வரும் 29 ஆம் திகதி காலை 9.15 மணிக்கு நடைபெறவுள்ளது. 
எதிர்வரும் 27 ஆம் திகதி அதிகாலை 5 மணி முதல் 28 ஆம் திகதி பிற்பகல் 1 மணி வரை எண்ணெய் காப்பு சாத்தும் நிகழ்வு நடைபெறவுள்ளது. எதிர்வரும் 25 ஆம் திகதி கும்பாபிஷேக கிரியைகள் ஆரம்பமாகவுள்ளன.
கொழும்பு ஜிந்துப்பிட்டி ஸ்ரீ சிவசுப்பிரமணிய ஆலயத்தின் பிரதம குருக்கள் தலைமையில் இந்தக் கும்பாபிஷேக கிரியைகள் நடைபெறவுள்ளன. தமிழகத்தைச் சேர்ந்த ஸ்தபதி கணேசன் குழுவினர் ஆலய திருப்பணிகளை செய்தனர்.கும்பாபிஷேகத்தை தொடர்ந்து 48 நாட்களுக்கு மண்டலாபிஷேகம் நடைபெறவுள்ளது.
